
FORORD 

SELVBIOGRAFIEN  af  J.  P.  E.  Hartmann  er  med  Rette 
sat  i  Spidsen  for  nærværende  lille  Bog,  fordi  den 
i  egenligst  Forstand  har  givet  Stødet  til  dens  Frem- 
komst. Allerede  en  halv  Snes  Aar  før  Hartmann 
satte  Fen  til  Papiret  for  efter  sine  Børns  Ønske  at 
nedskrive  sine  Livserindringer,  havde  han  nemlig 
paa  min  Anmodning  givet  mig  en  Række  mundtlige 
Meddelelser  om  sit  Levned.  I  den  Anledning  havde 
jeg  i  Aaret  1881  jævnlige  Sammenkomster  med  ham. 
med  det  Maal  for  Øje  at  tage  fat  paa  en  Hart- 
mann-Biografi, hvortil  jeg  da  efterhaanden  fik  til- 
vejebragt ikke  saa  lidt  Materiale  fra  forskellige  Sider 
og  af  forskellig  Art.  Men  andre  Arbejder  kom  imel- 
lem, saa  at  jeg  ikke  fik  Tid  til  at  samle  mig  om 
denne  Opgave,  men  maatte  opsætte  den  til  bedre 
Tider. 

Disse  er  imidlertid  ikke  komne,  og  jeg  følte  mig 
derfor,  efterhaanden  som  Tiden  skred  frem,  i  stor 
Gæld  til  Hartmanns  Manes.  Da  lod  en  lykkelig  Stund 
mig  blive  bekendt  med  hans  egen,  senere  forfattede 
lille  Selvbiografi.  Det  stod  straks  klart  for  mig,  at 
der  her  forelaa  et  menneskeligt  Dokument  af  stor 
Værdi,  fordi  det,  Hartmann  havde  nedskrevet,  gav 
os  ham  selv  lyslevende,  »hele  Manden«  som  han 
gik  og  stod  og  talte.  Denne  Selvbiografi  maatte 
altsaa  paa   ingen  Maade  forblive  ukendt.     Men  den 

var  saa  lille  i  Omfang,  at  det  kunde  blive  vanskeligt 
at  faa  den  udgivet  i  en  passende  Form.  Det  laa  da 
lige  for,  hvad  jeg  havde  at  gøre:  supplere  Selvbio- 
grafien med  det,  jeg  havde  fra  Hartmanns  egen 
Mund  og  senere  i  Tidens  Løb  havde  samlet  af  bio- 
grafisk Stof  om  ham. 

Hertil  vilde  da  naturligt  føje  sig  en  Studie  om 
Hartmann  som  Komponist.  En  saadan  havde  jeg  i 
sin  Tid  i  Anledning  af  hans  Bortgang  offentliggjort  i 
det  »Letterstedtske«  Tidsskrift  (1900),  hvilken  Studie 
her  nu  atter  forelægges,  kun  lidt  ændret.  Endelig 
har  jeg  afrundet  Biografien  med  en  Essay  over  Hart- 
manns tidligt  bortkaldte  første  Hustru,  Emma  f. 
Zinn,  kendt  i  vor  Romancelitteratur  under  Pseudo- 
nymet Fr.  Palmer. 

Med  det  saaledes  givne  er  mit  oprindelige  Fore- 
havende, at  skrive  en  »stor«  Hartmann- Biografi, 
rigtignok  langtfra  udført.  Jeg  tør  da  trøste  mig  med, 
at  jeg  har  udført  det,  jeg  for  Tiden  kunde  over- 
komme, og  at  lidet  er  bedre  end  intet. 

I  Gengivelsen  af  Hartmanns  Selvbiografi  har  jeg 
nøje  fulgt  hans  egen  Retskrivning,  i  sin  Uregelmæs- 
sighed en  karakteristisk  ortografisk  Genspejling  af 
den  næsten  hundrede  Aar  omfattende  Litteratur- 
periode, han  gennemlevede. 

Til  Slutning  følger  som  et  Slags  Appendix  en  Studie 
over  vor  Nationalmelodi  »Kong  Christian  stod  ved 
højen  Mast«  At  denne  Undersøgelse  har  fundet 
sin  Plads  i  denne  Samling  »Hartmanniana«,  hvilken 
den  ikke  direkte  vedkommer,  finder  sin  Forklaring 
deri,  at  den  skyldes  en  direkte  Opfordring  fra  J.  P.  E. 
Hartmanns  Side  sin  Tilblivelse.  Under  vore  Sam- 
menkomster var  han  stærkt  optaget  af  dette  Emne 
og  lagde  mig  gentagende  paa  Sinde  at  forsøge  paa 
at  skaffe  Klarhed  over  Oprindelsen  til  denne  Melodi, 
for  hvilken  han  i  Mindet  om  sin  Farfader,  Kompo- 

nisten  til  Johannes  Ewalds  »Fiskerne«,  selv  var  saa 
interesseret. 

Med  dette  sender  jeg  en  varm  Tak  til  den  Hart- 
mann'ske  Familie,  hvilken  har  stillet  Hartmanns 
litterære  Efterladenskaber,  iberegnet  Breve  og  per- 
sonlige Optegnelser,  til  min  Disposition,  medens 
Overretsagfører  Godfred  Hartmann  har  tilvejebragt 
Fortegnelsen  over  Hartmanns  samtlige  Værker,  For 
Afsnittet  Emma  Hartmanns  Vedkommende  skylder 
jeg  en  lignende  Tak  til  Departementschef  A.  P.  Weis 
og  Frøken  Angela  Weis. 

Frederiksberg  d.   19.  Oktober   1916. 

Forf. 


J.  P.  E.  HARTMANNS 
SELVBIOGRAFI 


J.  P.  E.  Hartmann. 
Modelleret  af  H.  Conradsen. 

J.  P.  E.  Hartmanns  Autograf. 


Naa,  i  Guds  Navn  da!     '7?  92. 

JEG  er  fød  1805  d.  14.  Mai.  Min  Fader  var  August 
Wilhelm  Hartmann,  Violinist  i  det  Kongel.  Kapel 
og  Organist  ved  Garnisons  Kirke,  senere  (efter  at  en 
tiltagende  Døvhed,  som  dog  senere  bedredes,  havde 
forhindret  ham  i  vedblivende  at  varetage  sin  Gjer- 
ning  som  Kapelmusiker)  Cantor  og  Klokker  ved  samme 
Kirke.  Fader  var  en  dygtig  Violinist  og  begavet  Mu- 
siker med  et  ikke  ringe  Compositionstalent,  hvorom 
Arbeider  vidne,  som  jeg  ejer,  navnlig  en  Claveer- 
sonate  i  c-moll,  skrevet  omtrent  1814  el.  15.  Uagtet 
det  ikke  er  mine  Forfædres  Historie,  men  Træk  af 
mit  eget  Levnetsløb,  jeg  efter  mine  Børns  Opfordring 
tænker  at  nedskrive,  kan  jeg  dog  ikke  undlade  at 
fremhæve,  at  Musik  i  langt  mere  end  et  Aarhun- 
drede  har  hørt  til  min  fædrene  Families  Hovedkald. 
Min  Farfader  Johan  Hartmann,  fød  i  Schlesien  (gross 
Glogau)  1727?  havde  lært  Musik  paa  et  Jesuiterkolle- 
gium  i  Glogau,  kom  til  Kjøbenhavn  som  Concert- 
mester,  indkaldt  med  flere  andre  Musikere  fra  Ploen 
1768,  componerede  blandt  mange  Ting  Musiken  til 
Johannes  Evalds  »Balders  Død«  og  »Fiskerne«.  De 
fleste  af  hans  øvrige  talrige  Arbeider  ere  gaaede 
tabte  ved  Hofarkivets  Brand  med  Christiansborg  Slot 
1794,  men  det,  jeg  endnu  har  af  hans  Compositioner, 
beviser,  foruden  hvad  man  ellers  kjender,  at  han 
maa  have   været  en   for   sin   Tid   meget  udmærket 

Mand,  desværre  fattig  og  fortrykt  som  sine  mange 
Børns  Opdrager. 

Min  Moders  Navn  var  Christiane  Frederikke  Pe- 
TRÆA,  fød  WiTTENDORFF.  Hendes  Fødested  var  Fre- 
densborg (1778),  hvor  min  Moerfader  var  Cantor  ved 
Slotskirken.  Min  Moder  var  en  elskelig  Kvinde, 
kjærlig  og  god,  og  en  Hjørnesteen  i  mit  tarvelige, 
men  smukke  Barndomshjem.  Hun  var  ikke  udøvende 
musikalsk,  men  sang  sine  smaa  Sange  for  mig,  blandt 
disse  en  vemodig  Vise,  som  endte  med  de  Ord:  »Min 
Wilhelm,  saa  luk  da  mit  Øje,  jeg  gaar  til  Din  Ven  i 
det  Høje«,  hvorpaa  jeg  sagde:  »Nej  Moer,  inte  gaa 
til  Vennen  i  det  Høje«!  Mine  Barneaar  hengik  nu 
i  Fred  under  mine  kjærlige  Forældres  Omhu.  Dog 
afbrødes  Freden  ved  Bombardementet  paa  Kjøben- 
havn  1807  i  September.  Fra  den  Tid  bilder  jeg 
mig  ind  at  kunne  huske,  at  da  mine  Forældre,  som 
saa  mange  andre  Familier  flyttede  ud  paa  Amager, 
løftede  jeg  paa  en  Sæk  med  Sengklæder,  som  laa 
udenfor  det  Hus,  hvor  vi  midlertidigt  skulde  boe. 
Og  saa  troer  jeg  at  huske  at  have  seet  Tropperne  af 
den  spanske  Troppestyrke,  som  i  1808  laa  i  Roes- 
kilde, rykke  ud  med  fuld  Musik  til  Exercits.  Min 
Forbindelse  med  Roeskilde,  som  endnu  vedvarer  og 
som  indeholder  nogle  af  mit  Livs  dyrebareste  Min- 
der, hidrører  fra,  at  min  Faders  ældre  Broder,  Johan 
Ernst  Hartmann  var  bleven  Cantor  ved  Roeskilde 
Domkirke,  og  det  var  da  ved  Besøg  hos  ham,  at 
det,  jeg  ovenfor  har  fortalt,  er  forefaldet. 

Min  Moder  overtog  i  Aarene  1810  eller  11  en  Stil- 
ling som  »Wartfrue«  hos  Prinds  Christians  (Christian 
VIII)  Søn  Frederik  Carl  Christian,  senere  Kong  Fre- 
derik VII,  hvilken  Stilling  hun  overtog  efter  sin  Sø- 
ster Juliane,  der  var  gift  med  Bibiiothekar  Holten 
hos  Prinds  Christian.  Min  Moder  kom  derved  i  For- 
bindelse   med   Prinds   Frederik,    som   aldrig    glemte 

hende,  og  jeg  selv  blev  Prinds  Frederiks  daglige  Lege- 
kammerat. Min  Moder  døde  13.  Januar  1848,  otte 
Dage  før  Kong  Christian.  Vi  boede  om  Vinteren 
paa  Amalienborg  i  det  nuværende  Udenrigsministe- 
riums Palais,  om  Sommeren  i  Sidebygningen  til  Sor- 
genfri Slot.  Jeg  husker,  hvorledes  Prinds  Christian 
om  Vinteren  henad  Aften  kom  og  legede  med  os  to 
Drenge,  i  Almindelighed  legede  vi  Krig.  En  Sofa, 
som  agerede  Fæstning  i  det  ene  Værelse,  skulde  ind- 
tages fra  det  andet  Værelse.  Det  gik  undertiden 
varmt  nok  til.  Jeg  husker  saaledes,  at  jeg  engang  i 
min  Ivrighed  slog  Prinds  Christian  med  en  Stok  over 
Panden,  saa  han  afbrød  Legen  med  et:  »Er  Du  gal 
Dreng,  vil  Du  give  mig  et  blaat  Øje«?  Prindsen  tog 
ellers  Sagen  i  største  Gemytlighed  og  det  blaa  Øje 
udeblev  lykkeligvis.  D.  6te  October,  Prinds  Frederiks 
Fødselsdag,  var  en  stor  Mængde  Drenge  af  hans 
Legekammerater  samlet  paa  Sorgenfri.  Lakaierne 
havde  samlet  store  Sække  fulde  af  Kastanier.  Disse 
fordeeltes  til  Drengeskaren,  der  bevæbnedes  med 
Stokke,  og  en  bestemt  Krigsplan  lagdes.  Skaren  for- 
deeltes i  to,  den  ene  under  Anførsel  af  Prinds  Chri- 
stian, den  anden  under  Prinds  Ferdinand.  Fødsels- 
dagsheltens  to  Lærere,  Cand.  theol.  Holst,  senere 
Præst,  og  Cand.  med.  Castberg,  senere  Læge  vistnok 
paa  Frederiksværk,  fungerede  som  Delingsførere,  og 
saa  gik  det  løs  som  den  vilde  Hær  gjennem  hele 
Skoven.  Prindserne  lode  sig  smøre  og  tage  til  Fange 
som  vi  andre,  og  saaledes  vedblev  det,  indtil  Mør- 
ket adskilte  de  trætte  Kæmpende  og  Madklokken 
kaldte  os  alle  til  det  vel  besatte  Middagstaffel.  Denne 
Sport  d.  6te  October  fortsattes,  indtil  Prinds  Frede- 
rik og  vi  alle  var  blevne  meget  store  Drenge;  men 
det  venlige,  jeg  kan  sige  hjertelige  Forhold  mellem 
Prindsen,  min  Moder  og  mig  vedblev,  som  jeg  tid- 
ligere har  sagt,  saalænge  vi  levede  sammen. 

Jeg  skulde  nu  fortælle  noget  om  mine  Skoleaar. 
I  det  Par  Sommere,  vi  boede  paa  Sorgenfri,  gik  jeg 
i  en  Privatskole  med  nogle  faa  andre  Drenge  i 
Lyngby,  men  om  Vinteren  blev  jeg  sat  i  et  Institut, 
i  Realskolen  »Haabet«,  Gothersgade  Matr.  Nr.  7  i 
Baghuset.  Bestyreren  hedte  Tikjøb.  Af  Skolekamme- 
raterne fra  den  Tid  erindrer  jeg  —  foruden  Ajax 
Clemens  (Søn  af  Kobberstikker  og  Professor  ved 
Kunstakademiet  J.  F.  Clemens  og  senere  min  trofaste 
Ven)  —  Fløitenist  Petersen  (senere  Kgl.  Kapelmu- 
sikus), hvis  Søn  Jørgen  Petersen  endnu  udfylder  en 
hæderlig  Plads  som  1ste  Fløitenist  i  Kapellet. 

En  løjerlig  Historie  fra  denne  min  Skoletid  maa 
jeg  dog  fortælle,  idet  den  giver  et  Indblik  i  Stemnin- 
gen mellem  os  og  Svenskerne  paa  den  Tid.  Det 
samme  gjentog  sig  nemlig,  som  parodieres  i  »Trylle 
fløiten«,  hvor  Morianen  bliver  bange  for  Papageno, 
fordi  denne  er  hvid,  og  omvendt.  Man  havde  i 
Skaane  mærkværdigviis  faaet  den  Idee,  at  Danskerne 
—  da  det  var  en  stræng  Vinter,  og  Sundet  var  tillagt  — 
vilde  gjøre  Landgang  i  Sverrig  over  Hveen,  og  paa 
samme  Tid  troede  man  hos  os,  at  Svenskerne  ad 
samme  Vej  vilde  gaa  mod  Kjøbenhavn.  General- 
marchen rørtes  gjennem  Gaderne.  Soldaterne  mødte 
paa  deres  Alarmpladser  og  Skolerne  bleve  lukkede 
tidligt  paa  Formiddagen,  hvad  vi  Drenge  ellers  ikke 
havde  noget  imod,  men  et  fremsynet  Hoved  spurgte : 
»Hr.  Tikjøb,  tror  De,  at  de  slaar  os  ihjel?«  —  »Nej, 
ihjel  slaar  de  jer  just  ikke,  men  det  er  nok  muligt, 
at  de  udplyndre  Jeres  Forældre,  Børn!"  Den  Besked 
bragte  vi  saa  tudende  hjem.  —  Selvfølgelig  var  det 
Hele  blind  Alarm,  og  om  Eftermiddagen  samme  Dag 
var  den  Episode  endt  og  alt  i  sin  gamle  Orden. 

Jeg  tror  ikke,  at  noget  Fingerpeg  henimod  at  Mu- 
sik skulde  blive  min  Hovedsag  for  denne  Verden 
egenlig  var  synligt  i  mine  tidligste  Aar;  det  gik  mig 

snarere  saaledes  som  Magister  Stygotii  Tjener  Jens, 
som  gik  saa  meget  paa  Studiegaarden,  at  der  dog 
maatte  hænge  noget  Latin  ved;  for  der  blev  ikke 
gjort  saa  lidt  Musik  hjemme  hos  os.    Og  saa  gjorde 


August  Wilhelm  Hartmann  (1775—1850) 
J.  P.  E.  Hartmanns  Fader. 


Fader,  hvad  der  efter  Datidens  smaa  Forhold  lod 
sig  gjøre  for  at  skaffe  mig  noget  Musik  at  høre. 
Andre  Musikere  i  det  Kgl.  Kapel,  der  havde  Sønner, 
gik  det  ligesaadan,  og  der  havde  derved  indsneget 
sig  den  deciderede  Uskik,  at  Kapelmusikerne  efter 
Tur  toge  deres  Drenge  med,  som  fik  Lov  til  at  staa 
nede  i  Orkestret  ved  Siden  af  deres  Fædre.   Den  da- 

værende  Orkesterdirigent,  den  bekjendte  ja  berømte 
Claus  Schall,  saa  igjennem  Fingre  dermed,  men  syn- 
tes selvfølgelig  ikke  derom.  En  Aften,  da  min  Fader 
havde  mig  med,  var  Schall  efter  sin  Sædvane  kom- 


Christiane  Frederikke  Petræa  Hartmann,  f.  Wittendorff 
(1778—1848)  J.  P.  E.  Hartmanns  Moder. 

men  meget  tidligt  ligesom  vi.  Han  saa  sig  om  og 
sagde:  »Hvem  er  det  nu  igjen,  der  har  den  Dreng 
med?«  Det  var  jag.  Men  Fader  blev  meget  fornær- 
met og  fjernede  mig  øjeblikkelig.  Hvor  han  gjorde 
af  mig  husker  jeg  ikke;  han  selv  skulde  jo  ind  igjen 
og  fungere. 

Hvad   Musik   i   Hjemmet   angaar,    blev  jeg    tidlig 

undervist  i  Claveer  og  Violin  af  min  Fader,  men  da  han 
selv  fandt,  at  han,  navnlig  hvad  Violinspillet  angaar, 
var  for  streng  og  fordrede  for  meget  af  mig  —  han 
havde  vel  heller  ikke  megen  Tid  — ,  fik  jeg  en  anden 
Violinlærer,  den  unge  Kapelmusiker  Frøhlich,  ældre 
Broder  til  den  desværre  for  tidligt  bortkaldte,  højt 
begavede  Concertmester  Fr.  Frøhlich,  Componisten, 
blandt  meget  andet  til  Balletten  »Valdemarws  Musik, 
der  gjorde  Epoche  i  vor  Balletmusiks  Historie.  — 
Senere  spillede  vi  ogsaa  Kvartetter  hjemme,  sæd- 
vanlig af  Spohrs  ældre  Solokvartetter,  hvor  den 
melodiførende  1ste  Violin,  som  min  Fader  spillede, 
havde  de  andre  3  Stemmer  til  Ledsagelse  uden  nogen 
polyfon  Deeltagen.  Vi  havde  en  Hund  som  ikke 
kunde  lade  være  at  hyle,  naar  den  hørte  Strygein- 
strumenter, især  naar  det  gik  i  Højden,  hvilket  meget 
generede  Kvartetspillet.  Efter  at  Hunden  nogle  Gange 
havde  faaet  Prygl  for  denne  umusikalske  Virksom- 
hed, fandt  den  paa  fra  Brændekurven  at  slæbe  et 
Stykke  Brænde  ud  midt  paa  Gulvet,  hvilket  den  med 
Energi  beed  i  for  at  undgaa  at  hyle,  naar  det  gik 
den  for  højt!  Om  dette  skulde  antyde  en  instinct- 
mæssig  Kritik  over  vort  Kvartetspil,  vides  ikke,  men 
det  er  rimeligt,  at  dette,  med  Undtagelse  af  min  Fa- 
der som  første  Violin,  ikke  har  været  ulasteligt.  Jeg 
spillede  anden  Violin,  min  Onkel  Ludvig,  min  Faders 
ældre  Broder,  Violoncel;  Bratschisten  har  rimeligviis 
vekslet,  da  jeg  ikke  husker,  hvem  det  har  været. 
Senere,  da  jeg  havde  lært  at  spille  Bratsch,  naaede 
vi  at  udføre  Stryge-Trioerne  af  Beethoven.  Den  i 
c-moll  interesserede  mig  ganske  overordentligt.  Jeg 
maa  dog  med  min  Fortælling  her  være  kommen 
noget  for  langt  frem  i  Tiden,  og  maa  tilbage  til  de 
naivere  Drengeaar. 

Det  ældste,  jeg  mindes  af  Compositioner  af  mig 
er  en  Melodi  saalydende: 

At  jeg  ikke  kan  have  været  mere  end  5  å  6  Aar,  da 
den  blev  til,  derom  vidner  den  aldeles  barnlige  Tekst, 
hvorpaa  den  var  lavet.  Den  handlede  nemlig  om 
et  »Brødmærke«.  Familierne  brugte  i  den  Tid  at 
ælte  deres  Brød  selv  og  saa  sende  det  til  Bageren 
for  at  bages.  Men  for  at  undgaa  Forbytning  af  Brø- 
dene, havde  man  et  Stempel,  som  trykkedes  ind  i 
den  til  Brød  formede  Deig,  inden  denne  sendtes 
hjemme  fra.  Det  var  dette  Stempel,  som  havde  be- 
geistret  mig  til  at  affatte  ovenstaaende  Melodi  til  en 
Text:  »Mærkens  Brød  (som  jeg  kaldte  det)  sørger 
for  os  Alle«;  det  skal  vel  sige,  at  Brødmærket  sør- 
gede for,  at  hver  fik  sit  rigtige  Brød. 

En  anden  Begivenhed  fra  en  ikke  saa  lidt  senere 
Tid  mindes  jeg.  Jeg  havde  nemlig  opskrevet  en  Sang, 
Dans,  eller  hvad  det  nu  var,  som  jeg  havde  com- 
poneret.  Det  var  en  kold  Vinterdag.  Man  kjendte 
ikke  dengang  Trækpapir,  og  Sand  havde  jeg  ikke  ved 
Haanden,  jeg  havde  derfor  lagt  Nodebladet  paa  den 
varme  Kakkelovn  for  at  tørres.  Min  Fader  kom 
netop  gjennem  Stuen,  tog  Bladet  fra  Kakkelovnen, 
løb  det  Skrevne  igjennem  og  gav  mig  det  tilbage, 
idet  han  sagde:  »Din  Komposition  er  tør  min  Dreng«. 
Det  var  ikke  meget  opmuntrende,  men  han  havde 
vist  Ret,  den  kjære  Fader,  for  han  forstod  sig  godt 
paa  Musik,  bedre  end  nogen  kan  vide.  Dette  ér  dog, 
som  tidligere  sagt,  et  Beviis  paa,  at  jeg  ikke  var  tid- 
lig musikalsk  udviklet,  hvilket  ogsaa  foruden  andre 
Betænkeligheder    bragte   Fader   til    den   Mening,    at 

Musik  ikke  var  noget  for  mig  som  Levevej,  men  at 
jeg  burde  studere,  hvorom  mere  senere.  Man  havde 
desuden  dengang  ingen  Mulighed  for  en  regelmæssig 
musikalsk  Vejledning,  men  maatte  sendes  til  Udlan- 
det, hvis  det  skulde  være  blevet  til  Noget. 

Efter  dette  gjør  jeg  nu  en  lille  Digression  til  hvor- 
ledes jeg  i  de  Aar  legede  og  morede  mig.  Vi  boede 
paa  Hjørnet  af  Bredgade  og  Garnisonsplads  i  et  Hus, 
som  nu  er  nedrevet  og  erstattet  af  et  nyt.  Det  gamle 
Hus  tilhørte  Enken  efter  en  Skibskapitain  Thrane; 
hun  havde  blandt  flere  en  Søn,  som  omtrent  var 
jevnaldrende  med  mig  og  hedte  Frederik  Thrane. 
Fra  den  lille  Gaard  havde  vi  en  Laage  ud  til  Kirke- 
gaarden,  og  paa  denne  Kirkegaard,  hvor  jeg  senere 
skulde  begrave  mine  Forældre,  min  første  Hustru 
og  3  Børn,  legede  da  Frederik  og  jeg  til  henad  Mørk- 
ningen, da  Frederiks  Moders  skarpe  Røst  —  hun  var 
fra  Bornholm  —  lød  fra  Stuevinduet:  »Frederik,  op 
og  drik«,  saa  vidste  vi,  at  det  var  Thetid,  og  saa  var 
Legen  forbi  for  den  Dag.  En  anden  Legeplads,  men 
det  var  meget  senere,  var  »Ajax's  Gaard«.  Denne 
klassiske  Benævnelse  trænger  til  en  Forklaring.  Sagen 
var,  at  Ajax  Clemens's  Fader,  Professor  ved  Kunst- 
akademiet, Kobberstikker  Clemens,  som  jeg  tidligere 
har  nævnet,  boede  paa  Charlottenborg  i  Stuen  ud 
til  Nyhavn,  og  deraf  kom  det  da,  at  hans  yngste  Søn 
Ajax,  som  var  vor  intime  Ven  og  Kammerat,  kom 
til  i  vort  Sprog  at  vindicere  hele  Gaarden  og  give 
den  Navn  af  Ajax's  Gaard.  Jeg  begriber  ikke,  at 
den  daværende  Forvalter  kunde  tillade  det  Mudder, 
vi  tildeels  store  Drenge  holdt  paa  Gange  og  Trapper, 
paa  Loftet,  ja  endog  ud  paa  Taget,  naar  der  legedes 
Røver,  og  man  skulde  skjule  sig  for  Forfølgerne. 

At  vi  med  nogen  Ret  kunde  kaldes  store  Drenge, 
kan  skjønnes  deraf,  at  allerede  erotiske  Fornemmel- 
ser begyndte  at  røre  sig  hos  os.     Der  boede  nemlig 

i  den  Lejlighed,  hvor  senere  Marstrand  boede,  en 
Kobberstikker  H.,  som  havde  en  ung  Datter, 
som  interesserede  os  overordentligt.  Og  jeg  tror 
heller  ikke,  at  dette  var  hende  saa  overmaade  meget 
imod,  for  hvad  skulde  hun  ellers  ved  Gaard vin- 
duerne, naar  vi  var  der,  da  hendes  Forældre  havde 
Vinduer  nok  til  den  anden  Side  mod  Kongens  Ny- 
torv? Jeg  har  for  Resten  aldrig  talt  med  Pigebarnet 
og  veed  ikke,  hvor  hun  senere  er  kommen  hen. 

Altsaa,  min  Fader  ønskede,  som  jeg  alt  har  beret- 
tet, at  jeg  skulde  studere,  og  Hr.  Tikjøbs  Realskole 
»Haabet«  i  Gothersgade  blev  derfor  snart  utilstræk- 
kelig til  at  meddele  de  Kundskaber,  som  dertil  be- 
høvedes. Min  Fader  havde  en  berømt  Videnskabs- 
mand til  Fætter  paa  mødrene  Side,  nemlig  Professor 
i  Filosofi  ved  Kbhvns.  Universitet  Frederik  Christian 
SiBBERN,  og  til  ham  blev  det  da  overdraget  at  vælge 
den  Skole,  hvori  jeg  skulde  sættes.  Det  blev  »Bor- 
gerdydskolen«  i  Klareboderne,  hvis  Bestyrer  Profes- 
sor Nielsen  —  »sin«,  »sin«,  »sin«,  som  han  kaldtes 
efter  sin  Vane  at  indskyde  disse  Stavelser  paa  alle 
mulige  og  umulige  Steder  i  sin  Tale  —  vistnok  var 
en  udmærket  Filolog,  men  en  streng,  og  som  jeg 
tror,  noget  ensidig  og  partisk  Mand.  Vi  lærte  ud- 
mærket Latin  og  Græsk  (dog  ikke  af  Bestyreren 
selv),  men  der  anvendtes  saa  megen  Tid  paa  disse 
to  klassiske  Sprog,  at  de  andre  Discipliner  kom  til 
at  staa  mere  eller  mindre  i  Skygge.  Vi  havde  flere 
udmærkede  Lærere,  navnlig  i  de  døde  Sprog  og  i  Reli- 
gion, som  Cand.  theol.  Leth,  fremdeles  græske  Lange, 
som  han  kaldtes,  senere  Rector  i  Frederiksborg,  Muus, 
der  døde  som  katholsk  Prælat  i  en  meget  høi  Alder, 
og  flere.  Af  Kammerater  kan  jeg  nævne  de  5,  der 
sad  paa  øverste  Bænk,  hvilke  alle  ere  døde  undtagen 
jeg,  nemlig  Marcussen,  den  saa  ofte  nævnede  Ajax 
Clemens,  Trampe,  Peter  Chr.  Kierkegaard,  død  som 

Biskop  i  Aalborg  Stift  og  ældre  Broder  til  Søren  K., 
og  jeg  selv  som  Nr.  5.  Med  Undtagelse  af  Clemens 
var  der  ingen  af  mine  Klassekammerater,  jeg  kom 
til  at  omgaas  uden  Peter  Kierkegaard..  Vi  sympa- 
thiserede  meget  med  hinanden,  men  blev  senere  paa 
naturlig  Maade  adskilte  ved  vore  forskjellige  Studier, 
han  Theologi,  jeg  Jura,  indtil  han  blev  Præst  i  Peders- 
borg. Han  besøgte  mig  undertiden  i  Kjøbenhavn, 
og  jeg  ham  i  Aalborg  efterat  han  var  bleven  Biskop 
i  Aalborg  Stift.  Der  var  ogsaa  det  Baand  mellem 
os,  at  hans  Hustru,  fød  Glahn,  var  en  intim  Ven- 
inde af  min  anden  Hustru,  Thora  f.  Jacobsen. 

Men  —  tilbage  til  min  grønne  Ungdom.  Jeg  blev 
confirmeret  1820  af  Professor  Brorson,  Sognepræst 
ved  Garnisons  Kirke,  en  smuk  og  elskværdig  Mand, 
en  Tid  lang  Modeprædikant  og  vistnok  tilhørende 
den  dengang  almindelige  rationalistiske  Retning.  Jeg 
tvivler  paa,  at  hans  Confirmationsundervisning  ud- 
øvede nogen  i  alt  Fald  i  dybere  kristelig  Henseende 
vækkende  Indflydelse  paa  nogen  af  os  Confirman- 
der,  paa  mig  vistnok  ikke.  Denne  Indflydelse,  for- 
saavidt  den  kan  komme  ved  menneskelig  Paavirk- 
ning,  skyldtes  snarest  mine  Lærere,  Cand.  Leth,  maa- 
skee  Muus  og  Pastor  Kopp.  Men  at  den  er  kom- 
men, derfor  takker  jeg  i  al  Skrøbelighed  min  Gud 
og  Fader  i  Himlen. 

Da  der  nu  begyndte  at  vaagne  en  Deel  Musik  i 
mig,  fandtes  det  dog,  at  musikalsk  Fremgang  reent 
maatte  standse,  hvis  jeg  skulde  vedblive  med  den 
regelmæssige  Skoleundervisning,  og  jeg  blev  da  noget 
efter  min  Confirmation  taget  ud  af  Skolen  for  at 
dimitteres  privat.  Jeg  fik  en  Kammerat  i  den  saa 
ofte  omtalte  Ajax  Clemens,  og  vi  havde  udmærkede 
Lærere  i  Digteren  Poul  Møller,  Cand.  theol.  Thom- 
sen, senere  Præst,  do.  Petri,  dengang  Lærer  ved  Sø- 
etatens  Drengeskole,  og  Pastor  Kopp,  senere  i  Fre- 

derikssund.  Jeg  blev  da  Student  October  1822  med 
første  Characteer  (et  Præceteris,  et  Haud  og  ellers  kun 
Laud'er).  Jeg  dimitteredes  af  fornævnte  Pastor  Kopp. 

Jeg  havde  alt  i  de  sidste  Par  Aar  før  Artium  spil- 
let til  Gudstjenesten  i  Garnisons  Kirken  for  Fader, 
og  fra  denne  Tid  begyndte  saa  mit  Bekjendtskab 
med  C.  E.  F.  Weyse.  Weyse  var  en  fiint  dannet 
Mand,  der  vist  mest  ved  Selvstudium  og  Trang  til 
at  samle  Kundskaber  var  blevet  det,  han  var.  Han 
boede  i  Kronprinsessegade  og  var,  vist  paa  Grund 
af  en  ulykkelig  Kjærlighedshistorie,  forbleven  ugift. 
Han  havde  sine  Papagøjer,  som  skraalede,  naar  han 
spillede,  og  naar  en  af  de  to  Papagøjer  gjorde  ham 
det  for  galt,  trak  han  en  Hanske  paa  venstre  Haand, 
tog  Fuglen  ud  og  pryglede  den  grundigt.  Han  holdt 
meget  af  at  samle  unge  Studenter  om  sig,  hvilke  det 
morede  ham  at  kunne  »sætte«  ved  at  forelægge  dem 
historiske  eller  andre  videnskabelige  Spørgsmaal,  som 
de  ikke  kunde  besvare.  Navnlig  interesserede  Astro- 
nomi ham  meget.  Jeg  havde  stor  Nytte  og  megen 
Belæring  af  Omgangen  med  Weyse,  især  i  musikalsk 
Henseende.  Om  han  end  dengang  ikke  gav  sig  af 
med  at  informere,  kom  der  dog  aldrig  et  Arbejde 
ud  fra  mig,  uden  at  jeg  viste  ham  det  og  med  Tak- 
nemlighed fulgte  hans  veiledende  Raad.  Om  Lørdag 
Eftermiddagen  var  jeg  en  stadig  Gjæst  paa  Orgelet 
hos  ham  i  Trinitatis  Kirke,  hvor  Gudstjenesten  den- 
gang holdtes,  medens  Frue  Kirke  og  dens  Orgel  endnu 
ikke  var  tagne  i  Brug.  Hans  ganske  uopnaaelige  Im- 
provisationer, saavel  i  hans  Hjem  paa  Claveret  som 
i  Kirken  paa  Orgelet,  fyldte  mig  altid  med  den  dy- 
beste Beundring,  en  Beundring,  som  deeltes  af  alle 
dem,  der  havde  den  Glæde  at  høre  ham,  blandt 
hvilke  kan  anføres  Mestere  som  Liszt  og  Mosche- 
les  og  enhver  Musiker,  som  kom  hertil  i  den  Tid. 

Hvis  Hensigten  med  disse  Optegnelser  var  at  skildre 

Weyse,  og  mit  mangeaarige  Forhold  til  ham,  kunde 
jeg  anføre  mangt  og  meget  om  ham  som  Menneske 
og  Kunstner.  Nu  skal  jeg  kun  anføre,  at  hans  dybe 
kontrapunktiske  Kunst  i  Cantaterne,  hans  komiske 
Kraft  og  Lune  i  Syngespillene  »Sovedrikken«  og  »Et 
Eventyr  i  Rosenborg  Have«,  de  større  dramatiske 
Arbeider  »Faruk«,  »Ludlams  Hule«,  »Floribella«  m.v., 
hans  ejendommelige  Claveervirtuositet  saaledes  som 
den  giver  sig  tilkjende  i  Etuderne,  blandt  hvilke 
f-moll-Etuden  bør  nævnes  som  et  Mesterværk,  lige 
fuldgyldigt  for  Nutid  og  Fremtid,  men  fremfor  alt 
hans  »Romancer,«  som  vil  leve  paa  Folkets  Læber, 
saalænge  dansk  Musik  endnu  lever,  at  alt  dette  vil 
sikre  hans  Eftermæle  langt  mere  end  mine  eller 
Nogens  Ord,  som  ikke  kunne  udtrykke,  hvad  i  alt 
Fald  jeg  i  mit  Hjerte  gjemmer  af  Mindet  om  Weyse. 
Han  hviler  som  bekjendt  paa  Graabrødre  Kirkegaard 
i  Roeskilde,  hvor  han  hos  sin  Ven  Pastor  Hertz 
havde  sit  stadige  Sommerferie-Ophold.  Jeg  vil  altid 
kunne  glæde  mig  ved,  at  han  vedblev  at  være  min 
og  mit  Hus's  Ven  indtil  sin  Død,  da  jeg  blev  hans 
Eftermand  ved  Frue  Kirke. 

Weyse  og  Kuhlau  var  jo,  som  selvfølgeligt.  Kory- 
fæerne i  vor  Datids  Musikhistorie,  og  er  det  for  saa- 
vidt  endnu.  De  to  Mænd  vare  høist  forskjellige.  De 
respecterede  hinanden,  men  kom  hinanden  aldrig 
nærmere.  Weyse  var  den  fiint  og  alsidigt  uddannede, 
sig  mest  i  aristokratiske  Kredse  med  Velbehag  be- 
vægende Mand.  Kuhlau  kjendte  jeg  kun  lidt,  men 
jeg  elskede  og  beundrede  ham  som  Kunstner,  og 
Enhver  veed,  at  hans  Navn  og  hans  Virksomheds 
Frugter  staae  indskrevne  i  vor  Musiks  Historie  for 
alle  Tider,  saa  at  det  er  til  at  forundres  over,  at  Fol- 
kets Erkjendtlighed  for,  hvad  vi  skylde  Kuhlau  ikke 
endnu  har  givet  sig  Udtryk  i  et  synligt  Mindesmærke 
paa  et  eller  andet  Sted  i  Kjøbenhavn. 

Weyse  saae  jeg  meget  sjeldent  give  nogen  dyb  Fø- 
lelse tilkjende  i  Ord.  Kuhlau  var  Hjertemenneske 
til  Fingerspidserne  saavidt  jeg  har  kunnet  skjønne. 
Et  Exempel  herpaa  vil  jeg  anføre.  Vi  boede  i  de 
sidste  Aar,  jeg  var  hjemme,  i  den  bekjendte,  ja  be- 
rømte Claverfabrikant  Marschalls  Gaard  i  Bredgade. 
En  Aften  var  jeg  med  mine  Forældre  i  et  større 
Aftenselskab  hos  vor  Vært,  hvor  Kuhlau  var  blandt 
Gjæsterne.  Han  holdt  sig,  som  det  altid  skal  have 
været  hans  Skik,  mest  til  de  jævne  Folk,  og  sad  ind- 
hyllet i  en  Tobakssky  mellem  Smedemester  Cumann 
og  en  anden,  hvem  det  nu  var.  Der  blev  alligevel 
musiceret  noget,  og  Kuhlau  spillede  sammen  med 
sin  Brodersøn  Frederik  nogle  af  sine  firhændige  Va- 
riationer. Jeg  blev  opfordret  til  at  spille,  og  jeg  var 
dengang  ikke  saa  prutten  som  nu,  hvor  det  vilde 
have  været  mig  umuligt  at  gjøre  det  i  de  Omgivelser. 
Jeg  spillede  da,  men  spillede  kun  for  ham,  ene  for 
ham.  Jeg  husker  endnu,  at  jeg  improviserede  en  Ind- 
ledning til  en  Bach'sk  Fuga,  som  jeg  spillede  udenad 
og  endte  med  en  improviseret  Slutning.  Det  Hele 
var  vist  ikke  meget  bevendt,  men  da  det  var  ude, 
og  jeg  havde  reist  mig,  kom  Kuhlau  hen  til  mig, 
omfavnede  mig  —  tænk,  han  havde  aldrig  seet  mig 
eller  vel  hørt  om  mig  før!  —  og  sagde  med  virkelig 
Følelse:  »Wir  sind  mit  einander  verwandt!«  —  ikke 
andet.  Men  jeg  har  aldrig  glemt  det,  og  glemmer 
det  heller  aldrig. 

Senere  saa  jeg  Kuhlau  kun  sjeldent.  Dog  husker 
jeg  et  Aftenselskab  hos  min  Svigerfaders  Moder,  den 
gamle  Enkefrue  Zinn,  der  boede  sammen  med  sin 
Datter,  Enkefrue  Scheuermann,  i  samme  Hus  i  Kvæst- 
husgade  i  Stuen,  hvor  jeg  endnu  boer  i  øverste  Etage. 
Kuhlau  var  der,  og  var  kommen  til  at  staa  midt 
paa  Gulvet,  da  vi  spiste,  dinglende  med  en  Tallerken 
med  et  Par  Stykker  Smørrebrød  og  et  Glas  Rødviin. 

Det  var  nu  ikke  noget  for  ham.  Min  Fader  var  netop 
kommen  til  at  staa  ved  Siden  af  Kuhlau,  som  hvi- 
skede til  ham:  »Wollen  wir  gehen!  Zu  Hagen  (en 
Vinhandler  paa  Hj.  af  Gothersgade),  ein  Glas  Wein 
trinken;  es  ist  ja  gar  nicht  spat.«  Men  min  Fader 
var  alt  for  pæn  en  Mand  til  at  saaledes  at  ville  gaa 
sans  facon  fra  et  Selskab,  hvor  han  var  inviteret, 
saa  der  blev  ikke  noget  af  Forslagets  Udførelse,  og 
den  stakkels  Kuhlau  maatte  holde  ud  med  sin  Tal- 
lerken og  sit  lille  Glas  Rødviin. 

Kuhlau,  som  havde  smaa  Kaar  nok,  havde  taget 
Bolig  i  Lyngby,  hvor  den  Ulykke  overgik  ham,  at 
han  ved  en  Ildsvaade  mistede  alle  sine  Ejendele, 
deriblandt  mange  Manuscripter.  Dette  knækkede 
ham;  han  flyttede  igjen  til  Kjøbenhavn,  men  var 
svagelig  det  sidste  Par  Aar.  Han  døde,  saavidt  jeg 
veed,  i  sin  Bolig  i  Kjøbenhavn  og  blev  begravet  paa 
St.  Petri  Kirkegaard  i  Byen,*)  men  vi,  hvis  Hjerter  han 
havde,  var  dybt  bedrøvede  over  at  skulle  miste  ham 
saa  tidligt.  Han  blev  neppe  50  Aar  gammel  og  le- 
vede ugift,  ligesom  Weyse,  sit  Liv  igjennem. 

Da  jeg  i  1823  med  bedste  Characteer  havde  taget 
Examen  philosophicum,  som  dengang  omfattede  langt 
flere  Discipliner  end  nu  og  var  deelt  i  to  Dele,  blev 
jeg  syg  af  en  Nervefeber,  som  holdt  mig  indtil  ind  i 
Aaret  1824.  Først  efter  at  dette  var  overstaaet,  bestemte 
jeg  mig  til  at  studere  Jura,  hvad  jeg  alt  saa  smaat 
havde  begyndt  paa  førend  min  Sygdom,  da  jeg  be- 
standig ikke  ret  turde  forlade  mig  paa,  hvad  det 
skulde  blive  til  med  min  Musik.  I  musikalsk  Hen- 
seende opnaaede  jeg  imidlertid  den  Gunst,  som  i 
vore  Tider  ikke  havde  kunnet  gaa,  at  min  Fader, 
som  var  Organist  ved   Garnisons  Kirke,  men  som 

*)  Her  er  en  Fejlhuskning.  Kuhlau  blev  bisat  i  St.  Petri  Lig- 
kapel, men  Aaret  derpaa  begravet  paa  Assistents  Kirkegaard. 
Weyse  forestod  en   Indsamling  til  et  Monument  paa  hans  Grav. 

efter  sin  Svigerfaders,  P.  A.  Wittendorif's  Død  tillige 
havde  faaet  dennes  Embede  som  Cantor  og  Klokker 
ved  samme  Kirke,  hos  denne  Kirkes  Patron,  General 
Schulenburg,  fik  indvirket  at  hans  Organistpost  blev 
overdraget  mig.  Jeg  var  altsaa  nu,  19  Aar  gammel, 
med  Kongel.  confirmeret  Bestalling  af  24.  Mai  1824, 
Organist  ved  en  af  Stadens  Hovedkirker.  En  Abnor- 
mitet, om  man  vil  en  Uretfærdighed,  var  det  jo,  men 
der  var  ingen  dengang,  som  attraaede  Stillingen  eller 
blev  forbigaaet  ved  min  Udnævnelse,  og  jeg  tør  nok 
sige,  at  jeg  efter  min  Faders  Afgang,  næstefter  selv- 
følgelig Weyse  samt  Ludv.  Zinck  ved  Slotskirken  og 
Krossing  ved  Frederiks  tyske  Kirke,  for  hvem  jeg 
oftere  havde  vicarieret,  var  den,  der  nærmest  burde 
komme  i  Betragtning.  Jeg  begyndte  altsaa  at  studere 
Jura  og  fik  til  Manductør  en  Mand,  hvem  jeg,  hvad 
Logik  angaar,  skylder  overmaade  meget,  det  var  da- 
værende Auditør,  senere  Lands-Overretsassessor,  til- 
sidst  Medlem  af  den  daværende  Universitetsdirection, 
Conferentsraad  Hansen.  Da  jeg  læste  til  anden  Ex- 
amen,  blev  jeg  tilligemed  min  stadige  Kammerat, 
Ajax  Clemens,  manduceret  af  min  Onkel  Sibbern  i 
Psychologi  og  Logik.  Det  var  jo  paa  hans  Maade 
fortræffeligt,  men  Mage  til  den  Klarhed  og  Taalmod, 
hvormed  Hansen  forstod  at  pille  Kvæstionerne  ud 
fra  hinanden  og  gjøre  dem  saa  indlysende  for  Man- 
ducenterne,  som  om  det  var  dem  selv,  der  havde 
løst  dem  —  Mage  dertil  har  jeg  aldrig  kjendt. 

Da  jeg  henved  en  Snes  Aar  efter  var  bleven  Weyses 
Efterfølger  som  Organist  ved  Frue  Kirke  og  i  den 
Anledning  skulde  op  og  hilse  paa  min  gamle  Man- 
ductør Hansen,  der  som  Medlem  af  Universitetsdi- 
rectionen  skulde  være  med  til  at  bekræfte  Udnæv- 
nelsen, var  der  en  af  Contorcheferne  deroppe,  som 
sagde  til  Hansen  —  det  fortalte  han  mig  selv  —  »Det 
som  H.  nu  er,  kan  De  da  ikke  tilskrive  Dem  som 

Følge  af  hans  juridiske  Studium!«  Hvorpaa  Hansen 
svarede:  »Ja,  det  kan  De  sgu  ikke  vide.  Hvilken 
Indflydelse  fornuftig  Tænkning  og  sund  Logik  har 
paa  ham  eller  hans  Kunst  veed  hverken  De  eller  jeg«. 
Og  hvor  havde  han  ikke  Ret  i  at  fremhæve  den  Ind- 
flydelse, som  Øvelse  i  sund  og  følgerigtig  Tænkning 
kan  og  bør  have  ogsaa  paa  Kunstfrembringelser. 

(Her  slutter  Manuscriptet). 

Idet  fædrene  Hjem  gik  Livet  sin  jævne  Gang  for 
Hartmann.  Musiken  laa  imidlertid  i  Luften  dér, 
saa  det  var  ikke  saa  underligt,  at  hans  Fader  kunde 
have  Følelsen  af,  at  Sønnen  vilde  vandre  i  det  fædrene 
Spor,  eller  som  Hartmann  selv,  da  han  berettede  her- 
om, lunt  bemærkede,  vilde  følge  den  gamle  Regel 
»at  Sønnen  af  en  Vaagekone  gemenligen  ogsaa  bliver 
Vaagekone«.  Store  Forventninger  næredes  dog  ikke 
til  ham  efter  som  den  juridiske  Løbebane  blev  be- 
stemt for  ham.  Sikkert  er  det,  at  Hartmann  som 
lille  aldrig  kom  til  at  staa  rigtigt  »i  Lære«  i  Musiken, 
men  maatte  slaa  sig  igennem  paa  egen  Haand. 

Det  viste  sig  dog  snart,  at  han  alligevel  var  et  rig- 
tigt »Musikanterbarn«.  Klaver  og  Orgel  spillede  han 
fra  ganske  lille  af,  han  vidste  ikke  selv  af,  naar  han 
begyndte  dermed.  Klavervirtuos  som  saadan  blev 
Hartmann  rigtignok  aldrig,  og  i  hans  Klaverkompo- 
sitioner er  som  bekendt  Tekniken  heller  ikke  egent- 
lig »klaveristisk«,  men  følger  ligesom  den  Beethoven- 
ske Teknik  andre  og  højere  Formaal.  Alligevel  havde 
han  allerede  i  sin  tidlige  Ungdom  drevet  det  saa 
vidt,  at  han  kunde  optræde  paa  Koncerttribunen 
som  Solospiller  og  det  endda  med  et  saa  udpræget 
Virtuosstykke  som  en  Klaverkoncert  af  Fr.  Kalk- 
brenner,  en  af  Datidens  mest  fejrede  Virtuoskompo- 
nister.   Hvad  Orglet  angaar,  var  der  mindst  samme 

Fremgang.     Af  det  foregaaende  véd  vi,  at  han  ikke 
var  mere  end  15  Aar  gammel,  da  han  havde  »orgel- 
leret« sig  saaledes  tilrette  paa  Garnisons  Kirkes  Or- 
gel, at  han  med  Weyses  Minde 
blev  ansat  der  som  Vikar  for 
sin  Fader. 

Paa  samme  Vis  gik  det  med 
Harmonilæren,  hvor  han  og- 
saa  som  bedst  maatte  finde 
sig  selv  tilrette.  At  der  var 
Raceblod  i  ham,  viste  sig  ikke 
mindst  her.  Hvad  der  for  de 
fleste  andre  Elever  staar  som 
det  allerkedsommeligste,  stod 
for  ham  som  det  allerfornøje- 
ligste. Det,  de  tørre  Lære- 
bøger i  Musikteori  aabenba- 
rede  ham  fra  Harmoniens 
Rige,  blev  for  ham  som  en  hel 
Eventyrverden,  fyldt  af  Mu- 
sikens Herligheder  med  lok- 
kende, skønne  Klange.  Han 
kunde  ikke  slippe  dem,  de 
fulgte  ham  som  dejlige  Drøm- 
mesyner. »Om  Aftenen  paa 
Sengen  læste  jeg  helst  i  Det 
ny  Testamente  og  i  Gottfried 
Webers  Harmonilære«,  siger 
han  selv. 

Det  eneste,  Hartmann  af 
Musik  rigtig  »lærte«  som 
Barn,  var  Violin.  Her  satte  hans  Fader  ham,  som 
vi  véd,  i  Skole  hos  en  Kollega  fra  det  Kgl.  Kapel, 
Violinisten  Franz  Frøhlich,  senere  hos  Bratschisten 
Foght,  Elev  af  den  Tiemrothske  Skole.  Med  de  her- 
ved erhvervede  Færdigheder  blev  Hartmann  tidligt 

i  Hjemmet  ført  ind  i  Strygekvartetternes  Helligdomme, 
ikke  blot  til  Haydn  og  Mozart,  men  ogsaa  til  den- 
gang saa  sjældne  Fugle,  som  Beethoven  og  Spohr, 
naar  Familien  samledes  om  Kvartetpultene  i  den 
stille  Organistbolig.  Og  Violinen  stod  med  dragende 
Magt  for  den  unge  Mand,  pegende  ud  imod  Verdens 
Glans  og  Herlighed,  Som  Medelev  hos  Foght  havde 
han  August  Bournonville,  hans  jævnaldrende  og 
kunstbegejstrede  Ungdomsfælle,  med  hvem  han  se- 
nere skulde  dele  en  Part  af  sin  bedste  Manddoms- 
gerning.  Her  var  det  dog  ikke  Ballettens,  men  Violi- 
nens Triumfer,  der  vinkede  dem.  De  to  Ungersvende 
stod,  15  Aar  gamle,  en  skønne  Aften  paa  Tribunen 
i  det  velrenommerede  »Selskab  for  Musikens  Udbre- 
delse« med  et  Virtuosstykke  af  Rang,  en  Dobbelt- 
koncert for  2  Violiner  af  Joseph  Moralt,  en  af  Da- 
tidens Violinkoryfæer.  De  gjorde  ligefrem  Lykke, 
og  Bifaldet  bruste  festligt  om  de  to  lykkelige  Unge. 
Dog,  vi  véd  det.  Fremtiden  skulde  ikke  ligge  ad 
denne  Vej  for  nogen  af  dem.  Hartmann  vovede  sig 
ganske  vist  engang  senere,  da  han  var  bleven  Stu- 
dent, atter  frem  paa  Tribunen  som  Violinist  med  en 
stor  Violinkoncert  af  Lindpaintner.  Han  var  imid- 
lertid ved  den  Lejlighed  ængstelig  og  nervøs  da  det 
gik  løs,  og  det  blev  ikke  til  det,  han  vilde  og  ven- 
tede. Saa  gav  han  tabt,  og  indstillede  dermed  sin 
Violinkarriere  for  Offentligheden.  Han  fandt  dog  Er- 
statning. Som  skattet  Kvartetspiller  søgtes  han  i  de 
store  og  rige  Huse,  som  paa  den  Tid  smykkede  sig 
med  Kammermusikens  ædle  Kunst. 

De  første  alvorlige  Arbejder  fra  Hartmanns  Haand 
stammer  fra  Tiden  omkring  20 — 25  Aars  Alderen. 
Han  nævner  selv  her  en  Del  Kirkekantater,  kompo- 
nerede for  den  Kirke,  han  dengang  var  knyttet  til. 
Garnisonskirken,  nemlig  en  Paaske-Kantate  og  en 
Jule-Kantate   samt  Kantaten  »Orglets  Pris«,  (Op.  5), 

Opført  paa  en  offentlig  Koncert  til  Indtægt  for  Kir- 
kens ny  Orgel.  Dertil  kommer  et  Par  4-hændige 
Piano-Sonater,  som  han  selv  siger  »i  Kuhlaus  Smag, 
ganske  nette  Ting.  Jeg  havde  dengang  et  vist  Talent 
til  at  forme  hurtigt  og  sikkert,  men  ganske  ubevidst, 
et  Talent,  der  er  glippet  mig  senere«.  Selv  mens  han 
læste  til  Attestats,  nedlagde  han  ikke  Nodepennen. 
Fra  denne  Tid  nævner  han  en  Ouverture  D-moll 
samt  en  Piano-  og  Violin-Sonate  (senere  udkommet 
hos  Kistner,  Leipzig),  den  samme,  som  engang,  da 
Faderen  kiggede  ind  til  ham  under  Eksamenslæsnin- 
gen, skjultes  i  Papirskurven.  Han  fremhæver  navn- 
lig en  Ouverture  (C-moll)  for  Orkester  og  Orgel,  op- 
ført af  Siboni  ved  en  Kirkekoncert,  Søndagsskolerne 
gav  i  Trinitatis  Kirke.     »Den  er,  siger  han,  bygget 


rjr 


med 


over  et  ganske  kort  Motiv  ^^-[? — p=j; — J^" 
Allegroen  ^Fj? — ^ — ^"V"  ~1~~'  °S  forbavser  mig  ved 


sin  gennemførte  Kontrapunktik.  Thi  denne  var  mig 
dengang  ganske  fremmed,  eller  rettere  sagt  endnu 
helt  ubevidst«.  Senere  blev  den  opført  baade  af 
»Euterpe«  og  af  »Harmonien«,  begge  hørende  til  Da- 
tidens renommerede  private  Musikselskaber,  i  deres 
Koncertsal  »hos  Knirsch«,  det  nuværende  Hotel 
d'Angleterre. 

Fra  disse  Aar  stammer  Hartmanns  Bekendtskab 
med  Weyse.  Allerede  ved  den  15-aarige  Ungersvends 
Prøvespil  paa  Garnisons  Kirkes  Orgel  var,  som  nævnt 
i  Selvbiografien,  Weyse  til  Stede.  Han  hilste  ham 
med  den  Bemærkning:  »Naa,  dér  er  nok  den  lille 
Organist,  der  skal  have  den  store  Gage«.*)  Den  lille 
stod  sig  imidlertid  bravt  for  Professoren,  Weyse  syn- 


*)  Den  »store«  Gage  beløb  sig  til  200  Rdl.  aarligt  samt  Acciden- 
cer  og  10  Rdl.  til  Bælgetræderen! 

tes  godt  om  ham,  og  lod  ham  komme  hjem  til  sig 
i  sit  prydelige  Ungkarlehjem  i  Kronprinsessegade. 
Der  saa'  han  det  igennem,  som  den  unge  Mand  havde 
skrevet,  viste  ham  til  Rette  eller  gav  Vink  om  dette 
eller  hint,  men  egentlige  »Timer«  fik  han  ikke.  Mest 
Indtryk  paa  Weyse  gjorde  den  nys  nævnte  Ouver- 
ture (C-moll)  med  Orgel.  Der  udviklede  sig  efter- 
haanden  et  smukt,  ja  intimt  Forhold  mellem  Mester 
og  Lærling,  men  et  regelret  Elevforhold  blev  det  dog 
ikke.  Overhovedet  var  Weyse  ofte  utaalmodig  og 
ret  kort  for  Hovedet  ligeoverfor  sine  Elever,  og 
Hartmann  mente,  at  som  Lærer  havde  vel  Kuhlau 
kunnet  passe  nok  saa  godt  for  ham.  Weyse  sagde 
»Du«  til  Hartmann  lige  indtil  dennes  Bryllup,  hvor- 
efter han  erklærede:  »Ja  nu  kan  du  vælge,  om  du 
vil  sige  Du  til  mig,  eller  om  jeg  skal  sige  De  til  dig«, 
hvorefter  de  hurtigt  blev  Dus. 

Karakteren  af  deres  Forhold  illustreres  af  efter- 
følgende lille  Brev  fra  Weyse  til  Hartmann: 

»Den  lille  Dreng  fra  Stettin  har  fortalt  mig,  at  Du 
efter  Evne  vil  tage  Dig  lidt  af  ham,  hvilket  jeg  fin- 
der særdeles  smukt  af  Dig,  da  Du  desforuden  har 
nok  at  bestille.  Maaskee  kunde  Berggreen  formaaes 
til  at  dele  Arbeidet  med  Dig;  vil  Du  ved  Leilighed 
engang  tale  med  ham  derom,  thi  jeg  seer  ham  aldrig 
og  veed  ikke  engang,  hvor  han  boer.  Drengen  synes 
mig  at  have  meget  Anlæg  og  fortjener  virkeligt,  at 
man  tager  sig  af  ham.  Engang  imellem  maa  Dren- 
gen ogsaa  gjerne  komme  til  mig,  men  til  en  regel- 
mæssig Underviisning  duer  aldeles  ikke 

Din  tres  humble 
Kbnhvn.  ^Ve  33.  serviteur  og  hengivne  Ven 

C.  E.  F.  Weyse. 

Det  drejer  sig  om  et  lille  »Wunderkind«,  Rudolph 
WiLLMERS,  den  senere  bekendte  Klavervirtuos  og 
Komponist,  der  som  Barn  blev  opdraget  i  København, 

hvor  han  13  Aar  gammel  gav  sin  første  Koncert 
(1834)  og  seks  Aar  senere  optraadte  i  selve  »Musik- 
foreningen«. Som  tysk  Wunderkind  var  han  natur- 
ligvis i  København  først  blevet  adresseret  til  Weyse, 
hvilken  imidlertid  altsaa  har  ladet  ham  gaa  videre 
til  Hartmann. 

For  det,  der  laa  dybest  hos  Hartmann,  havde 
Weyse  aabenbart  klart  Blik.  Dette  kom  frem,  da 
det  Kgl.  Teaters  Storhed  N.  P.  Nielsen  var  optaget  af 
den  Ide  at  føre  Oehlenschlågers  »Guldhornene«  frem 
som  Melodrama  paa  Scenen,  og  i  den  Anledning 
søgte  Weyse  som  Komponist.  Denne  vilde  imidlertid 
ikke,  følte  maaske,  at  just  til  den  »nordiske«  Karak- 
ter, det  her  kom  an  paa,  havde  han  selv  næppe  det 
rette  Stof  i  sig  og  tvivlede  overhovedet  paa,  om  Tin- 
gen i  det  hele  taget  kunde  tage  sig  ud.  »Hvis  det 
kan  gøre  sig  rigtigt  paa  Scenen,  udbrød  han,  vil  jeg 
skrive  »ug«  under  det!«  Da  N.  P.  Nielsen  imidlertid 
blev  ved  sit  og  ikke  vilde  give  tabt,  gav  omsider 
Weyse  ham  Anvisning  paa  Hartmann  med  den  Be- 
mærkning: »Med  den  Bestilling  kommer  Du  akkurat 
lige  ind  i  Hartmanns  Dagligstue«.  Udfaldet  viser,  at 
Weyse  fik  Ret.  Og  han  har  vel  ogsaa  efter  at  have 
hørtMusiken  til  »Guldhornene«  sat  sit  »ug«  under  den. 

Om  Weyse  som  Menneske  og  som  Kunstner  havde 
Hartmann  altid  en  Mængde  at  berette,  han  elskede 
og  beundrede  ham  lige  højt  i  begge  Egenskaber. 
Weyse  var  i  Selskabslivet  paa  engang  den  forgudede 
Mester  og  den  elegante  Selskabsmand.  Og  hans  Ken- 
delser var  Højesteretsdomme,  inappellable,  ogsaa 
naar  de  kom  til  at  gaa  Storhederne  paa  Tvers.  Han 
var  den  gamle  Tidsalders  Mand,  for  hvem  Mozart 
stod  som  Idealet,  der  ikke  kunde  bringes  til  at 
blegne  af  nogen  af  hans  Eftermænd,  heller  ikke  af 
Beethoven.  Dennes  senere  Værker  kunde  naturligvis 
heller  ikke  være  Weyse  tilpas.     En  Aften  sad  de, 

fortæller  Hartmann,  om  Kvartetpultene  hos  Waage- 
petersen  med  Beethovens  F-dur  Op.  59,  den  saakaldte 
»russiske«  Kvartet,  for  første  Gang.  Efter  at  den  før- 
ste Allegro  lykkeligt  var  løbet  af  Stabelen,  vendte 
alle  Øjne  sig  spørgende  til  Weyse,  der  havde  ind- 
fundet sig  for  at  høre  noget  nyt,  men  nu  sad  treven 
og  taus.  Paa  ærbødigst  Forespørgsel  brød  han  ende- 
lig ud:  »Aa  ja,  det  klinger  jo  ungefåhr  som  Musik 
til  Hs.  Maj.  Fandens  Geburtsdag« ! 

Naar  en  Indviet  kunde  tale  saaledes,  hvad  skulde  man 
da  i  de  Dage  vente  af  dem,  der  stod  udenfor  Tem- 
plet? Hartmann  maatte  da  ogsaa  skatte  til  disse,  og 
det  endda  med  sin  af  Ungdom  og  Begejstring  straa- 
lende,  helt  »populære«  Opera  »Ravnen«  (fra  1832), 
der  vel  modtoges  med  Glæde  men  ogsaa  med  Kritik, 
fordi  den  indeholdt  —  for  megen  Kromatik !  Vi  andre 
kender  let  baade  Spohr.  Auber  og  Rossini  igen  i  den, 
men  mange  var  sure  over  det  »nymodens«  i  Musiken, 
blandt  dem  selve  Majestæten,  Frederik  VI,  som  kaldte 
den  »ganske  revolutionær«  og  spurgte  sin  italienske 
Heltetenor  Siboni,  om  der  dog  ikke  var  nogen  Ud- 
sigt til  at  den  unge  Komponist  kunde  »omvende  sig«! 

Det  fremgaar  af  det  foregaaende,  at  Hartmann  som 
Kunstner  var  Autodidakt.  Som  han  selv  udtalte  det : 
»Jeg  lærte  mig  Musikens  Teori  uden  selv  at  vide  af 
det  og  uddannede  mig  senere  ved  Selvstudium.  Først 
ved  at  være  Lærer  for  Andre  blev  jeg  efterhaanden 
klar  over,  hvad  jeg  selv  vidste.  Harmonilæren  lærte 
jeg  først  rigtigt,  da  jeg  som  ungt  Menneske  havde 
taget  mig  paa  at  give  et  andet  ungt  Menneske  (Ma- 
rinelieutenant Wulff),  der  bad  mig  derom,  Timer  deri«. 
Som  »Lærer«  nævnede  Hartmann  kun  en  enkelt 
Mand,  der  dog  blot  gav  ham  Undervisning  i  Instru- 
mentation, nemlig  den  saakaldte  »blinde  Jensen«,  Or- 
ganist ved  St.  Petri  Kirke.  Denne,  et  Par  Aar  ældre 
end    Hartmann,    Elev    af   Kuhlau   og   af  Hartmanns 

Fader,  var  for  sin  Tid  en  anset  Musiker,  dygtig  Flau- 
tist  og  Komponist.  For  det  Kgl.  Teater  komponerede 
han  Syngestykket  »Robinson«  (1834)  og  Musiken  til 
Oehlenschlågers  Tragedie  »Væringerne  i  Miklagaard«. 
Han  døde  dog  tidligt,  allerede  1846. 

At  Hartmann  allerede  som  ganske  ung  havde  skaf- 
fet sig  Position  i  Musikverdenen  i  København,  viser 
hans  Ansættelse  som  Lærer  ved  det  under  Protek- 
torat af  Prins  Christian  Frederik  (senere  Christian  VIII) 
1827  oprettede  Siboniske  Konservatorium,  der  navn- 
lig havde  Uddannelsen  af  dygtige  Syngekræfter  for 
det  Kgl.  Teater  for  Øje.  Foruden  i  de  almindelige 
Skolefag  og  i  de  specielle  Teaterfag  (med  N.  P.  Niel- 
sen og  Andr.  Fiissel  som  Lærere)  blev  der  af  Musik- 
fag givet  Undervisning  i  Sang,  Klaverspil  og  Har- 
monilære, hvilket  altsammen  blev  lagt  ind  under 
den  dengang  kun  22-aarige  Hartmann. 

Han  forestod  denne  Bestilling  lige  saa  længe  dette 
Konservatorium  bestod  (indtil  1841)  og  nævner  der 
som  sine  Elever  P.  Schram,  Chr.  Hansen,  Gundersen, 
Fru  Sahlgreen,  Fru  Schiemann,  Frk.  Østerberg,  Julie 
Fonseca,  Komponisterne  N.  Ravnkilde,  Otto  Diitsch, 
C.  J.  Hansen,  C.  H.  Glass,  N.  P.  Hillebrandt  og  den 
excentriske  Dansk-Amerikaner  Volkmar  Busch  samt 
Guitaristen  Degen. 


FORBINDELSER  MED  UDLANDET. 


VI  gaar  over  til  Hartmanns  kunstneriske  Forbindel- 
ser med  det  sydlige  Udland.  De  begynder  med 
hans  første  Udenlandsrejse  1836  og  syntes  at  være 
rige  paa  Fremgang  for  ham  i  det  følgende  Aarti 
baade  personligt  og  kunstnerisk,  navnlig  i  Tyskland. 
Om  disse  Forhold  ogsaa  siden  hen  havde  udviklet 
sig  videre  uden  Forstyrrelse  udefra,  er  det  ikke  godt 
at  sige,  hvorledes  Hartmanns  Komponiststilling  i  det 
hele  havde  formet  sig,  baade  udadtil  i  Forhold  til 
Udlandet  og  indadtil  i  Forhold  til  hans  Fædreland. 
De  fik  imidlertid  en  brat  Afslutning  ved  de  af  det 
Slesvig-holstenske  Oprør  1848  fremkaldte  politiske 
Forviklinger  mellem  Danmark  og  Tyskland.  Det 
gik  Hartmann  ligesom  det  gik  hans  yngre  Værkfælle 
Gade,  begge  blev  de  ved  Begivenhedernes  Magt  skilte 
fra  Tyskland,  Hartmann  endda  i  endnu  højere  Grad 
end  Gade,  hvis  Stjerne  allerede  dengang  var  steget 
højt  i  Tyskland  og  ikke  blev  slukket  af  de  opstaaede 
nationale  Rivninger.  For  Hartmann  derimod  blev 
denne  »udenlandske«  Periode  mere  en  Udvikling  ind- 
adtil, en  Udvikling  af  hele  hans  Kunstnerpersonlig- 
hed, der  langsomt  voksede  og  modnedes  til  det  store 
nationale  Kald,  som  ventede  ham  i  hans  eget  Land. 
Disse  udenlandske  Forbindelser  blev  for  Hartmanns 
Vedkommende  indledede  ved  Heinrich  Marschners 
Besøg  i  København  i  Foraaret   1836.     En  Snes  Aar 

iforvejen  havde  dennes  berømte  Forgænger,  Carl 
Maria  von  Weber,  henrykket  det  københavnske  Pu- 
blikum paa  det  Kgl.  Teater  baade  som  dramatisk 
Komponist  og  som  Klavervirtuos.  Ligesom  »Jæger- 
brudens« Komponist  blev  nu  ogsaa  Marschner,  der 
kom  hertil  med  sin  ny  Opera  »Hans  Heiling«,  mod- 
taget herhjemme  med  aabne  Arme.  Den  1.  Maj  gav 
han  en  Aftenunderholdning  paa  det  Kgl.  Teater,  hvor 
hans  Frue  optraadte  som  Bravursangerinde,  og  han 
selv  i  Spidsen  for  det  Kgl.  Kapel  dirigerede  to  af 
sine  Operaouverturer,  (»Slottet  ved  Ætna«  og  »Lu- 
cretia«)  en  Præstation,  som  begejstrede  selv  den  kri- 
tiske A.  P.  Berggreen.  I  sin  »Musikalsk  Tidende«  skri- 
ver han  med  Datidens  prydelige  Vendinger: 

»Ouverturerne  ble  ve  udførte  med  en  Præcision,  et 
Liv  og  en  Begejstring,  der  udgik  fra  Anføreren  og 
meddelte  sig  til  de  Spillende,  over  hvilke  Hr.  Marsch- 
ner udøvede  det  Herredømme,  som  er  givet  Manden 
med  erkjendt  Genie  og  en  derpaa  grundet  Navnkun- 
dighed. Og  det  maa  glæde  enhver  Musiker,  at  Ka- 
pellet ved  denne  Lejlighed  saa  glimrende  fyldest- 
gjorde de  Forventninger,  den  udmærkede  Kunstner 
som  en  Følge  af  dets  Renommee  nærede  om  det«. 

Jubelen  blev  ikke  mindre,  da  Marschner  nogle 
Dage  senere  egenhændigt  dirigerede  Premieren  af 
»Hans  Heiling«  paa  det  Kgl.  Teater.  Den  fejrede  Kom- 
ponist blev  endog  indbudt  af  Studenterforeningen, 
der  hyldede  ham  med  en  Koncert,  hvor  bl.  a.  Abra- 
hams (den  senere  Notarius  publ.)  og  Studentersan- 
geren Jens  Lund  optraadte  med  stærkt  applauderede 
Studenter-Duetter.  Selve  Oehlenschlåger  gav  sit  Bi- 
drag med  en  Sang  paa  tysk,  »An  Marschner  von 
den  dånischen  Studenten«,  hvor  han  efter  at  have 
prist  Marschners  Landsmænd  Naumann,  Schulz, 
Kunzen,  Kuhlau  og  Weyse  som  de  tyske  Fore- 
gangsmænd for  Komponisterne  for  den  danske  Scene, 

slutter    med    følgende    Dithyrambe    til    Hædersgæ- 
sten: 

»Hier  ist  ein  Meister  wieder, 

Drum  tonen  unsre  Lieder 

In  der  Studenten  Haus. 

Ja  Marschner!     Du  solist  leben! 

Denn  Du  hast  uns  gegeben 

Nicht  bloss  den  Ohrenschmauss. 

Chor. 
Gefiihl  ist  in  dem  Klang  zu  Haus, 
Und  Geist  in  dem  Gebraus.«*) 

Man  forstaar,  at  en  Kunstner  som  Marschner 
maatte  gøre  Indtryk  paa  en  ung  Begavelse  som  Hart- 
mann. De  to  blev  snart  gode  Venner,  Hartmann 
tog  nogle  af  sine  Kompositioner  med  paa  sine 
Besøg  hos  Marschner,  og  navnlig  hans  sidste  Opus, 
en  Symfoni  i  G-moll  (1835),  interesserede  Marschner. 
Det  var  tysk  Romantik,  der  her  havde  sat  Blomst 
i  nordisk  Jordbund,  og  Marschner  blev  ikke  træt  af 
at  udtale  sin  Glæde  over  Værket.  Hartmann  skildrer 
Marschner  som  en  jovial  Herre,  der  ikke  foragtede 
Bordets  Glæder  og  et  godt  Glas  Vin,  i  Besiddelse 
af  en  indtagende  Elskværdighed,  men,  naar  det  kom 
an  paa  det,  ogsaa  et  vist  Kvantum  Selvfølelse. 

Dette  kom  frem  nogle  Aar  senere,  dengang  det 
Kgl,  Teater  søgte  at  komme  ud  af  de  forvirrede  Di- 
rigentforhold, der  herskede  paa  de  Tider  i  det  Kgl. 
Kapel,  da  Kapelmestertronen  i  en  Råekke  Aar  havde 
staaet  ledig,  idet  Kapellet  dirigeredes  af  ikke  mindre 
end  3  forskellige  »Koncertmestre«,  J.  Fr.  Frøhlich, 
J.  Bredal  og  Peter  Funck.  Det  var  klart,  at  der 
maatte  en  Ende  paa  dette  Interregnum,  én  General 
i  Stedet  for  de  mange   Kaptajner,     Men  hvor  finde 


^)  »Musikalsk  Tidende«   1836,  Nr.  15 

ham?  Dér  laa  jo  Marschner  lige  for,  og  det  Kgl. 
Teater  henvendte  sig  da  (1841)  til  »Musikforeningen« 
(der  paa  den  Tid  var  stedet  i  et  lignende  Dilemma) 
for  ved  dennes  Mellemkomst  at  faa  Tingen  i  Gænge. 
Musikforeningens  Administration  (hvori  Hartmann 
sad  som  Formand)  indgik  villigt  paa  at  føre  For- 
handlingerne, og  Sagen  var  lige  ved  at  lykkes. 
Marschner  var  ikke  uvillig  og  fandt  Gagen  (6000  Kr.) 
acceptabel.  Men  pludseligt  væltede  det  hele,  idet 
Teatret  ikke  vilde  binde  sig  til  et  fast  Engagement, 
men  holdt  paa  et  foreløbigt  5-aarigt  Engagement. 
Marschner  blev  fornærmet,  trak  sig  tilbage,  og  blev 
der,  hvor  han  var,  som  kgl.  Kapelmester  (tilsidst  »Ge- 
neralmusikdirector«)  ved  det  Kgl.  Teater  i  Hannover. 
Vi  fik  i  Stedet  for  ham  som  bekendt  Franz  Glaser. 
Da  Hartmann  og  Marschner  senere  traf  hinanden 
engang  i  Rostock  og  talte  om  Tingene  og  om,  hvor- 
ledes det  gik  i  København,  brød  Marschner  pludse- 
ligt af  med  de  Ord :  »Ja  wohl,  aber  Heinrich  Marschner 
und  Franz  Glaser,  das  giebt  auch  ein  Unterschied« ! 

Det  var  Marschner,  som  introducerede  Hartmann 
i  Tyskland,  idet  de  slog  Følge,  da  Marschner,  efter 
Triumferne  med  »Hans  Heiling«  i  København,  vendte 
hjem  til  Hannover.  De  fulgtes  ad  til  Hamburg,  hvor- 
fra Hartmann  efter  tre  Dages  Ophold  drog  videre 
til  Berlin  velforsynet  med  Anbefalingsbreve  fra  »Hans 
Heilings«  Komponist. 

Det  venskabelige  og  fortrolige  Forhold  mellem  de 
to  vedblev  at  bestaa.  Det  viser  sig  bl.  a.  i  forskel- 
lige Breve  fra  Marschner  til  Hartmann, 

I  det  ene  takker  Marschner  for  Dedikationen  af 
Hartmanns  »Capricer«  Op.  18,  i  et  andet  fremsætter 
han  sit  Standpunkt  med  Hensyn  til  det  nys  omtalte 
Tilbud  til  ham  om  Kapelmesterposten  ved  det  Kgl. 
Teater  i  København,  i  et  tredje  giver  han  sin  Ven 
praktiske  Raad,  om  hvad  han  skal  gøre  for  at  trænge 

igennem  som  Komponist  og  blive  en  Verdensberømt- 
hed. Dette  Brev  har,  ogsaa  for  Marschners  eget 
noget  robuste  Syn  paa  Tingene,  sin  egen  Interesse, 
og  meddeles  derfor  her  i  Oversættelse  (i  Uddrag). 

Brevet  er  dateret  Hannover  11.  Maj  1838.  Efter 
at  Marschner  atter  har  takket  for  Dedikationen  af 
»Capricernerr  fortsætter  han: 

»Deres  herlige  Komposition  tryller  mig  atter  hjem 
til  Dem  i  Deres  hyggelige  Familiekreds,  og  vi  lever 
atter  hine  lykkelige  Timer  sammen,  saa  vi  maa  nok 
blive  ganske  vemodige  ved  Tanken  om,  hvor  liden 
Sandsynlighed  der  er  for,  at  alt  dette  kunde  opleves 
igen.  Dog,  vi  vil  alligevel  leve  i  Haabet,  og  opfyl- 
des dette,  da  dobbelt  glæde  os.  Men  indtil  dette  sker, 
vilde  jeg  dog  gerne  vide  noget,  ikke  blot  om  hvor- 
ledes det  gaar  Dem  selv  og  Deres,  men  ogsaa  om, 
hvad  De  har  for  i  kunstnerisk  Henseende. 

De  véd,  hvor  stor  min  Interesse  er  for  Deres  Ar- 
bejder, hvilke  allerede  har  naaet  saadan  en  Moden- 
hed og  Udvikling,  at  de  maatte  være  sikre  paa  al- 
mindelig Anerkendelse,  om  de  kom  frem  paa  den 
store  Verdens  Forum.  Og  her  er  det,  det  gælder! 
Verdens  Hjul  svinger  nu  til  Dags  saa  rask,  at  man 
bestandigt  maa  være  paa  Pletten  for  ikke  noget  Øje- 
blik at  forsømme  at  gøre  Bevægelsen  med.  Ogsaa 
Danmark  føler  sikkert  nok  Virkningen  af  denne  Be- 
vægelse, men  Landet  ligger  for  afsides  til  at  kunne 
svinge  med,  i  hvert  Fald  ikke  endnu.  At  dette  imid- 
lertid engang  vil  ske,  staar  til  at  vente,  og  at  De  vil 
være  en  mægtig  Kraft  i  denne  Bevægelse,  det  véd 
jeg  ganske  bestemt,  kære  Ven.  Men  gerne  undte  jeg 
Dem  tidligere  baade  Frugt  og  Høst.  Eftermælets 
Glæder  er  ej  saa  søde  som  Nydelsen  af  Nuet  *).  Og 
derfor  kunde  jeg  ønske  Dem,  at  De  selv  maatte  hø- 
ste, hvad  De  har  saaet!  Der  er  i  alle  Deres  Værker 
noget  saa  ejendommeligt,  saa  megen  Viden  og  saa 
stor  Kunnen,  at  Anerkendelsen  maa  komme.  Har 
De  knyttet  Forbindelser  med  Forlæggere,  saa  hold 


*)  »Die   Freuden   des    Nachruhms    sind   herber   als  der  Genuss 
der  Gegenwart«. 

paa  dem!  Lad  atter  og  atter  nyt  fra  Dem  komme 
ud,  saa  at  Deres  Navn  ved  disse  nye  Arbejder  be- 
standigt kan  blive  nævnet  og  blive  fastere  i  Hukom- 
melsen, det  koste  hvad  det  vil.  Hartmann  og  atter 
Hartmann,  dette  være  foreløbigt  Hovedsagen!  Saa 
kommer  ogsaa  Glæderne  baade  for  Hovedet  og  for 
Hjertet. 

Lad  mig  nu  høre  fra  Dem,  om  hvad  De  har  kom- 
poneret, og  hvad  De  tænker  paa.  Og  forsmaar  De 
ikke  mit  Raad,  staar  jeg  gerne  til  Deres  Tjeneste. 
Jeg  holder  af  Dem,  og  jeg  stiller  Dem  højt,  jeg  kunde 
ogsaa  lide  at  faa  lidt  af  den  Tak,  som  Publikum  en- 
gang tidligt  eller  sildigt  maa  yde  Dem. 

Deres  trofast  hengivne  Ven 
Heinrich  Marschner.« 

Facta  viser  ikke,  at  Hartmann  har  fulgt  sin  Ven 
og  Kollegas  Raad.  Han  har  næppe  delt  dennes 
Maxime,  at  Eftermælets  Glæder  ej  er  saa  søde  som 
Nydelsen  af  Nuet. 

Fra  denne  Hartmanns  første  Udenlandsrejse  eksi- 
sterer en  af  ham  ført  Dagbog,  sirligt  indbunden  i 
Læderbind,  en  Gave  fra  hans  to  førstfødte  Børn, 
Den  har  Paaskriften  »Til  den  kjære  Fader  fra  Sophie 
og  Emil*),  14.  Maj  1836,  lev  vel«,  og  er  forsynet  med 
nydelige  smaa  Silhouetportrætter  af  de  smaa  Givere, 
Sophie  i  Profil  og  Emil  liggende  i  sin  Vugge.  Den 
har  endvidere  et  lovende  Titelblad  »Dagbog  ført  paa 
min  Reise  giennem  Tydskland,  Schweitz  og  Frankrig 
fra  16.  Mai  til  .  .  .  1836«,  men  den  er  ikke  ført  til 
Ende,  idet  den  slutter  ganske  pludseligt,  da  Hartmann 
i  Begyndelsen  af  August  Maaned  maatte  afbryde  sin 
paatænkte  Rejse  til  Norditalien  og  sætte  Kursen  di- 
rekte til  Frankrig,  hvorom  nærmere  siden.  Dagbogen 
har  mest  Interesse  som  Kassebog,  idet  Hartmann 
omhyggeligt  har  opskrevet  selv  den  mindste  Rejse- 

*)  Sophie  senere  gift  med  N.  W.  Gade,  Emil  den  senere  Kom- 
ponist. 

udgift,  Og  tilmed  straks  har  omsat  udenlandsk  Mønt 
i  dansk  Courant,  Dagbogen  giver  saaledes  et  inter- 
essant Bidrag  til  hans  Karakteristik  foruden  Oplys- 
ning om,  hvorledes  det  stillede  sig  med  Rejseudgif- 
terne i  hine  Dage,  da  Befordringen  skete  med  Post 
vogn  og  ikke  med  Jernbane.  Da  Dagbogs-Regnskabet 
afsluttes  d.  8.  August  i  den  italienske  Grænseby 
Santa  Maria  ved  Ortler-Passet,  noteres  i  Marginen 
ialt  543  Rdl.  7  3,  hvilket  for  de  85  Dage,  der  er  for- 
løbne siden  Afrejsen  fra  København  giver  lidt  min- 
dre end  6^  -2  Rdl.  (13  Kr.)  pr.  Rejsedag,  hvilket  næppe 
tør  kaldes  overdaadigt. 

Hvad  selve  Rejsenotitserne  angaar,  er  de  for  Stør- 
stedelen ganske  kortfattede,  bringende  højst  Skelettet 
af  Rejsens  mangehaande  Oplevelser  og  aandelige  Ind- 
tryk. Heldigvis  har  Hartmann  imidlertid  i  sine  mundt- 
lige Meddelelser  til  Forf.  af  denne  Fremstilling  gaaet 
dem  ganske  anderledes  fyldigt  igennem,  ja  det  var  ham 
øjensynligt  en  Glæde  i  Erindringen  at  dvæle  ved  disse 
lyse  og  glade  Minder  fra  hans  Ungdoms  fejre  Dage. 

Efter  Afskeden  med  Marschner  i  Hamburg  og  med 
Lommen  fuld  af  Anbefalingsbreve.  styrede  han  først 
Kursen  mod  Berlin.  Dér  fandt  han  en  lille  Koloni 
af  unge  Landsmænd.  Lægerne  Emil  Fenger  og  Emil 
Hornemann  samt  Martin  Hammerich  og  C.  C.  G.  An- 
dræ,  og  blev  gladeligt  optaget  i  deres  beskedne  Kvar- 
ter, hvor  de  havde  det  udmærket  sammen  og  tit  og 
mangen  Gang  gjorde  et  syndigt  Styr.  Til  Nabo  havde 
de,  fortalte  Hartmann,  en  lille  Skomager,  som  af  og 
til  syntes,  det  gik  altfor  galt  til  med  Spektakel  der- 
inde hos  Danskerne  og  derfor  saa  smaat  indledede 
en  Offensiv.  Men  snildeligt  forstod  de  at  tage  Brod- 
den af  denne,  idet  de  passede  paa.  hver  Gang  Sko- 
mageren præsenterede  sin  egen  Ringhed,  da  at  præ- 
sentere denne  til  Gengæld  et  Par  Støvler  til  Repara- 
tion!    Det  hjalp  ufejlbarligt. 

Under  det  glade  Studenterleben  forsømte  dog  Hart- 
mann ikke  sine  Sager,  stiftede  Bekendtskaber,  saa 
sig  om  i  Byen  og  i  Museer  og  Samlinger,  gik  i  Ope- 
raen, hørte  Musik  hvor  han  kunde  komme  til.  Stort 
Udbytte  havde  han  af  Bekendtskabet  med  Eduard 
Devrient,  som  dengang  var  knyttet  til  Berliner-Ope- 
raen som  Barytonist  (bl.  a.  havde  kreeret  »Hans  Hei- 
ling«),  og  hvis  nære  Forbindelser  med  Mendelssohn 
maatte  give  ham  et  særligt  Værd  i  den  unge  danske 
Musikromantikers  Øjne.  Dernæst  Ludwig  Rellstab, 
den  frygtede  Musikcriticus  og  Redaktør  af  »Iris«,  en- 
delig sidst  og  ikke  mindst  Musikens  store  General- 
feldmarskalk  i  Berlin,  selve  Spontini  i  al  sin  Magt- 
fyldes imponerende  Majestæt.  Maestroen  viste  sig 
dog  for  en  Gangs  Skyld  i  det  allerhuldsaligste  Lys, 
behandlede  Hartmann  yderst  galant,  hvilken  selv 
blev  stærkt  imponeret  af  »Vestalinden«,  Spontinis  be- 
rømte Mesterværk,  hvis  Opførelse  han  overværede, 
hæderfuldt  placeret  i  Spontinis  egen  Loge. 

Fra  Berlin  gik  Rejsen  til  Leipzig.  En  stor  Skuffelse 
var  det  for  ham,  at  Mendelssohn  netop  dengang  var 
bortrejst,  men  Hartmann  traf  en  anden  Mester,  den 
celebre  Musikteoretiker  Moritz  Hauptmann,  hvis  Be- 
kendtskab var  af  højeste  Interesse  for  ham,  den  ra- 
tionelle Harmonilæres  og  Kontrapunktiks  kaarne 
Mand.  Ligeledes  den  bekendte  Redaktør  af  »All- 
gemeine  Musikal.  Zeitung«  G.  W.  Finck  lærte  han 
der  at  kende.  Forsynet  med  nye  Introduktionsskri- 
velser drog  han  videre  til  Dresden,  hvor  C.  G.  Reis- 
siger,  der  efter  C.  M.  v.  Weber  førte  Sceptret  ved 
Operaen,  viste  ham  megen  Venlighed.  Rejsen  fort- 
sattes derefter  over  den  gamle  herlige  Stad  Prag  til 
Wien,  hvor  Hartmann  slog  sig  ned  i  3  Uger. 

Det  var  midt  om  Sommeren,  Wien  laa  paa  Lan- 
det, Forholdene  var  derfor  ikke  gunstige  for  Hart- 
mann, der  var  kommet  for  at  se  og  høre.    Alligevel 

kan  man  mærke,  at  den  glade  indtagende  Stad,  »an 
der  schonen  blauen  Donaus  ikke  forfejlede  sit  Ind- 
tryk paa  ham.  For  dens  Skyld  skriver  han  som 
eneste  Undtagelse  sin  Dagbog  uden  at  notere  sine 
Udgifter  op  før  ved  Slutningen  af  sit  Ophold,  og  selv 
af  hans  adstadige  Udtalelser  fornemmer  man  som 
en  Understrøm,  at  her,  følte  han.  var  der  godt  at 
være,  selv  om  han  nok  kunde  have  et  og  andet  at 
bemærke.  Straks  efter  sin  Ankomst  var  han  paa 
Kåhrntnerthor-Teatret  til  italiensk  Opera,  som  dog 
vækker  hans  Kritik.  »Jeg  fik  her  en  Idee  om  itali- 
ensk Opera«,  skriver  han,  »men  at  denne  paa  den 
Maade,  som  den  her  og  formodentligen  overalt  i  Ita- 
lien gives,  er  meget  langt  fra  at  realisere  de  Fordrin- 
ger, som  jeg  gjør  til  en  dramatisk  Musik,  er  noget, 
som  vist  Enhver,  der  har  sund  Sands,  med  mig  vil 
erkjende.  Naar  der  f.  Ex.  gives  1  Aet  af  »Moses« 
af  Rossini,  hvori  de  smukke  Chor  ere  slet  indstude- 
rede og  kun  Arier  og  Duetter  gives  med  Flid;  naar 
denne  Forestilling  endda  sønderlemmes  derved,  at 
de  Spillende  neje  og  bukke  efter  Applausen  for  Pu- 
blicum,  og  derpaa  aldeles  gaae  ud  af  Rollen,  idet 
de  hoppe  ud  mellem  Coulisserne  som  simple  Folk, 
uagtet  de  skulle  forestille  Prindser  og  Prindsesser,  da 
kan  saadant  kun  kaldes  en  costumeret  Concert,  men 
ingen  Opera«. 

Derimod  henrykker  den  italienske  Ballet  ham,  og 
ikke  mindre  Johann  Strauss,  der  dog  ej  undgaar  en 
kritisk  Randglose.  »Blandt  Dandsemusikere«,  hedder 
det  i  Dagbogen,  »kan  jeg  ikke  nægte,  at  Strauss  virke- 
ligen  frembyder  noget  særdeles  interessant,  og  at  det 
Liv,  han  ved  sin  Direction  sætter  i  sine  Musici,  saa- 
velsom  den  Effect,  han  med  egentligen  faa  Midler 
frembringer,  er  mærkelig  nok.  Ikke  desto  mindre 
bidrager  han,  saavelsom  Lanner,  der  ligeledes  er 
særdeles   brav,   vistnok   til   at   fordærve   Wienernes 

Smag  for  ordentlig  Musik  derved,  at  de,  uden  at  der 
dandses,  sidde  hele  Aftenen  og  høre  paa  de  Wallse, 
og  derved  blive  vante  til  og  gjøre  Fordring  paa  altid 
at  ville  høre  den  Slags  Rythmer,  som  er  denne  Art 
Musik  egen«. 

Wiens  herlige  Omgivelser  fylder  ham  med  Fryd, 
den  »yndige  Udsigt  fra  Kahlenberg  og  Kobelberg 
saavelsom  fra  Klosterneuburg«,  og  han  besøger  »den 
smukke  Kirkegaard,  hvor  Beethovens  og  Schuberts 
Grave  findes,  hvorfra  jeg  medtog  en  Erindring«.  Om 
hans  personlige  Forbindelser  hedder  det:  »Mine  Be- 
kjendtskaber  vare  det  uheldigste  Punkt  med  Hensyn 
til  mit  Ophold  i  Wien,  ikke  fordi  de  faae,  jeg  gjorde, 
jo  vare  behagelige  nok,  men  fordi  de  mange,  jeg 
havde  haabet  at  gjøre,  undgik  mig  paa  Grund  af 
den  smukke  Aarstid,  der,  som  man  kan  tænke,  ad- 
spreder alle  Wiens  Indvaanere  af  den  elegantere 
Classe  i  de  skjønne  Omegne.  Til  de  faae  Venner, 
jeg  traf  i  Wien,  henregner  jeg  Professor  Fischhof  og 
Merk,*)  hvilken  Sidstes  herlige  Violoncelspil  frappe- 
rede mig  mere  end  Alt,  hvad  jeg  har  hørt,  med 
Undtagelse  af  Romberg  .  .  .  Den  godmodige,  herlige 
gamle  Capelmester  Gyrow^etz**)  fik  jeg  uendelig  kjær 
under  vort  korte  Bekjendtskab.  Han  viiste  mig  det 
herligt  indrettede  Musikconservatorium  og  gjorde 
Alt,  hvad  han  kunde,  for  at  føre  mig  omkring  og 
more  mig«. 

»Alt  dette,  hvis  Nydelse  forhøjedes  ved  det  herlige 
Veir,  som  vi  hele  Tiden  havde  i  Wien,  bidrog  til  at 
gjøre  mig  Opholdet  der  behageligt;  og  desuden  ere 
Wienerne  i  det  hele  yderst  godmodige  og  nette  Folk, 
og  det  er  en  Fornøielse  at  omgaaes  dem.  Jeg  veed, 

*)  Joseph  Fischho f(lS04  — 1857)  bekendt  Klaverspiller  og  Musik- 
forfatter. —  Joseph  Merk  (1795—1852)  berømt  Violoncelvirtuos. 

**)  Adalbert  Gyrowetz  (1763—1850),  frugtbar  Komponist  af  Ope- 
raer og  Kammermusik.     1804—1831  Hofkapelmester  i  Wien. 

at  jeg  forlod  Wien  med  et  tungt  Hjerte,  og  kan  sige, 
at  det  var  det  interessanteste  af  de  større  Steder, 
som  jeg  endnu  dengang  havde  opholdt  mig  paa«. 

Den  19.  Juli  forlod  Hartmann  Wien  med  Postvog- 
nen for  over  Linz  og  Salzkammergut  at  naa  Miin- 
chen,  hvorfra  efter  Planen  Rejsen  til  Italien  skulde 
tiltrædes.  Fra  Linz  til  Gmunden  kørte  han  for  før- 
ste Gang  »paa  Jernbaneveien«,  det  vil  sige,  han  blev 
trukket  af  en  Hest,  og  gør  derom  den  Bemærkning: 
»Denne  Befordringsmaade,  hvor  50  Mennesker  bliver 
trukne  af  1  Hest,  er  yderst  beqvem  og  behagelig,  men 
ikke  hurtig,  hvortil  ogsaa  de  lange  Ophold  undervejs 
bidrager«.  Desværre  blev  hele  Turen  fra  Gmunden 
over  Ischl  til  Salzburg  gjort  i  Regnvejr.  De  4  Dage, 
han  spenderede  paa  denne  Fart.  blev  derfor  saa  om- 
trent ødelagte  for  ham,  og  han  maatte  trøste  sig  med 
det  behagelige  Rejseselskab,  han  havde  fundet  i  »to 
særdeles  vakkre  catholske  Præster  fra  Tyrol«.  I 
Salzburg,  hvor  han  blev  et  Par  Dage,  hoftede  hel- 
digvis Vejret,  saa  han  kunde  nyde  godt  af  de  skønne 
Naturscenerier  og  glæde  sig  over  de  mange  Mozartske 
Minder,  der  er  knyttede  til  denne  Mesterens  Fødestad. 

Opholdet  i  Munchen,  der  tog  henved  en  Uge, 
blev  navnlig  af  Værdi  for  Hartmann  ved  Bekendt- 
skabet med  Franz  Lachner,  Schuberts  Ven  og  Værk- 
fælle, som  nylig  havde  tiltraadt  den  Stilling  som  kgl. 
Hofkapelmester  i  Munchen,  hvilken  han  beklædte  i 
en  Menneskealder  indtil  han  i  Midten  af  Tredserne 
maatte  vige  Pladsen  for  Richard  Wagnerbevægel- 
sen. Hartmann  forelagde  Lachner  sit  nyeste  Opus, 
Symfonien  i  G-moll  Op.  17,  og  det  synes,  at  de  to 
jævnaldrende  Komponister  har  fundet  hinanden  i 
sympatisk  Forstaaelse.  Det  skyldes  vel  ogsaa  denne, 
at  »Musikforeningen«  i  København,  der  just  var 
stiftet  samme  Aar  (1836),  paa  sin  allerførste  Kon- 
cert, der  fandt  Sted  et  halvt  Aars  Tid  senere,  netop 

satte  en  Symfoni  (appasionata)  af  Lachner  i  Spidsen 
paa  sit  Program. 

Koleraen  var  imidlertid  udbrudt  i  Italien,  Efterret- 
ningerne lød  truende,  og  Miinchen  var  saa  fuld  af 
Flygtninge  dernedefra,  at  Hartmann  havde  Hyre  med 
at  skaffe  sig  selv  kun  en  beskeden  Plads  paa  et  Hotel. 
Alligevel  lod  han  sig  ikke  forskrække,  men  satte  sig 
resolut  i  Diligencen,  som  i  Løbet  af  et  Par  Dage 
førte  ham  til  Innsbruck,  hvorfra  Rejsen  blev  plan- 
lagt videre  over  Landeck  og  Ortlerpasset  ned  til  Lom- 
bardiet. Det  gik  imidlertid  ikke  efter  Planen.  Til 
Landeck  og  derfra  til  den  italienske  Grænse  naaede 
Hartmann,  men  heller  ikke  videre.  Vi  lader  paa 
dette  kritiske  Punkt  hans  Dagbog  selv  føre  Ordet: 

»Den  7.  August  kjørte  vi  fra  Landeck  ad  den  yderst 
interessante  Vei,  hvor  man  passerer  Bjergpasset  Fin- 
stermiinz,  til  Nauders.  Om  Eftermiddagen  havde  vi 
et  stærkt  Tordenveir,  der  forøgede  det  Romantiske, 
som  Egnen  i  sig  selv  har  ved  sig. 

Den  8.  Aug.  kjørte  vi  gjennem  Måls,  hvor  man 
sagde,  der  var  Cholera,  og  hvor  Stemningen  derfor 
var  yderst  bedrøvelig,  passerede  derpaa  den  ny  Vei, 
der  fører  ind  i  Lombardiet  over  Ortler  Bjerget  og 
som  er  den  højeste  Vei  i  Europa,  og  ankom  om  Af- 
tenen til  Santa  Maria.  Man  sagde  os  her,  at  Schweitz- 
erne  i  Graubiinden  havde  sperret,  og  at  Ingen,  der 
havde  betraadt  Lombardisk  Grund  kunde  gaae  ind 
i  Schweitz  uden  at  holde  Quarantaine.  Da  vi  ikke 
vilde  dette,  blev  der  intet  Valg  for  os  uden  næste 
Morgen  med  lilvognen  at  gaae  tilbage  til  Landeck 
for  fra  den  nordlige  Side,  hvor  der  ikke  var  sperret, 
at  naae  Zurich.  Vi  havde  altsaa  til  ingen  Nytte  gjort 
den  bekostelige  Tour  gjennem  Tyrol,  fordi  man  intet 
Sted  med  Vished  kunde  erfare,  hvor  Quarantainerne 
vare,  førend  man  kom  lige  til  dem.  Om  Natten 
havde  jeg  i  Santa  Maria  ondt  i  Maven,  troede  altsaa 

jeg  skulde  faae  Cholera,  og  var  naturligviis  nær  ved 
at  døe  af  Forskrækkelse. 

Den  9.  Aug,  kjørte  vi  altsaa  tilbage  samme  Vei  til 
Landeck.  Om  Middagen  opholdt  vi  os  2  Timer  i  det 
forcholeraede  Måls;  vi  saae  her,  hvorledes  Arbei- 
derne  havde  forladt  de  Bygninger,  der  stode  under 
Opreisning,  og  hvorledes  overhovedet  Alt  aandede 
Frygt,  hvilken  vistnok  ikke  var  ugrundet,  hvis  det 
ellers  var  sandt,  at  der  i  den  lille  By  døde  2  å  3 
Mennesker  hver  Dag  af  Cholera.  Selv  Postmesterens 
Datter,  i  hvis  Huus  vi  opholdt  os  og  spiste  til  Mid- 
dag, hørte  vi  siden  laae  af  samme  Sygdom«. 

Her  slutter  Hartmanns  Dagbog  og  er  mærkeligt 
nok  ikke  ført  videre  paa  denne  Rejse.  Hvad  der 
senere  passerede  ham,  har  vi  fra  hans  mundtlige 
Meddelelser. 

Schweitz  og  Paris  blev  Trøsteren  for  Italien.  Efter 
at  have  gennemstrøjfet  Alperne  satte  han  sig  i  Genf 
i  Diligencen,  der  i  ét  Træk  førte  ham  lige  til  Paris, 
en  drøj  Tur,  3^2  Døgn,  uafbrudt  Nat  og  Dag  igen- 
nem. Lørdag  Morgen  fra  Genf.  over  Jurabjergene, 
som  han  passerede  for  største  Delen  tilfods,  en  her- 
lig Tur,  dernæst  det  frodige  Bourgogne  igennem  med 
Ilposten,  og  Tirsdag  Formiddag  stod  han  i  Paris,  for- 
tumlet af  Rejsen  og  ukendelig  af  Støv  og  Smuds. 
Paa  Gadeplakaterne  saa  han  »Den  hvide  Dame«  an- 
nonceret til  om  Aftenen,  og  trods  al  Træthed  kunde 
han  ikke  dy  sig,  men  sad  samme  Aften  vel  instal- 
leret i  »Opera  comique«  og  nød  Boieldieu,  rigtignok 
mest  halvsovende. 

Hartmann  var  taget  ind  paa  et  af  Paris'  store  Ho- 
teller, »Hotel  des  Ambassadeurs«,  men  det  viste  sig 
snart,  at  hans  Finanser  ikke  strakte  til  for  en  saa 
fordringsfuld  Bolig,  og  han  fik  da  et  mere  beskedent, 
men  godt  Logi  i  Rue  des  petits  péres.  Fra  davæ- 
rende Etatsraad,  J.  G.  Adler,  Medlem  af  Direktionen 

for  Musikkonservatoriet  i  København,  Prins  Christian 
Frederiks  almægtige  Kabinetssekretær,  havde  han 
medbragt  en  Anbefaling  til  den  danske  Gesandt  i 
Paris,  og  ved  dennes  velvillige  Imødekommenhed 
kom  han  snart  i  Forbindelse  med  de  store  musikal- 
ske Notabiliteter,  Paris  rummede. 

Et  uforglemmeligt  Indtryk  bevarede  han  af  Cho- 
pins fine  og  poetiske  Personlighed,  som  han  sad  i 
sin  Arbejdsstue  og  spillede  sin  B-Moll-Nokturne  for 
ham.  Da  Turen  kom  til  Hartmann  selv  at  produ- 
cere sig,  blev  han  belønnet  med  et  uvilkaarligt  Ud- 
brud af  Chopin:  »Mais  c'est  charmant  ce  que  vous 
jouez  lå«.  I  Ferdinando  Paér,  en  af  Veteranerne  fra 
den  italienske  Opera  fra  de  Dage,  »Camillas«  og 
»Sarginos«  feterede  Komponist,  traf  han  en  alder- 
stegen, lidt  hjælpeløs  Herre,  just  ifærd  med  at  for- 
segle et  Brev,  med  Lak  paa  sine  Fingre  og  i  Smerte, 
uden  selv  at  røre  sig,  skrigende  til  sin  Tjener:  »Ah, 
Francois,  aidez-moi,  aidez-moi  done«.  Da  han  var 
kommet  til  Ro  igen,  viste  Hartmann  ham  sin  Sym- 
foni, satte  sig  derpaa  efter  hans  høflige  Anmodning 
-ned  ved  Klaveret  og  spillede  Finalen  for  ham  med 
det  heldige  Udfald,  at  Paér  vendte  sig  til  en  tilstede- 
værende Landsmand  med  en  Bemærkning,  der  vel 
ikke  var  beregnet  paa  at  forstaas  af  den  unge  dan- 
ske Komponist:  »Sono  teste  ben  organisate  questi 
Tedeschi«.  Paér  kyssede  ham  til  Afsked,  —  »en  Sæd- 
vane hos  disse  gamle  Herrer«,  tilføjede  Hartmann 
halvt   undskyldende,  da  han  berettede  herom. 

Mest  Indtryk  fik  dog  Hartmann  af  Rossini.  Den 
italienske  Maestro,  omstraalet  af  hele  Verdens  Be- 
undring, boede  dengang  i  nogle  Værelser,  der  sans 
facon  var  installerede  for  ham  i  den  øverste  Etage 
af  det  italienske  Operateater.  Dér  gav  han  hver 
Formiddag  ligefrem  Audiens,  men  uden  mange  For- 
maliteter, samlende  tout-le-monde  omkring  sig,  som 

det  bedst  kunde  falde,  og  man  kunde  faa  Plads  til, 
medens  han  selv  som  Midtpunkt  sad  bekvemt  i  sin 
Sofa  og  behageligt  nød  sin  Kaffe,  henvendende  sig 
snart  til  den  ene,  snart  til  den  anden  af  de  Tilstede- 
værende, ligesom  det  faldt  ham  ind.  Syntes  han 
saa,  det  kunde  være  nok  for  denne  Gang,  forsvandt 
han  pludseligt  ind  i  det  tilstødende  Sovekammer  og 
kom  ud  igen  med  Hat  og  Stok.  »Bonjour  Messieurs«! 
Havde  han  derimod  noget  specielt  at  sige  til  en  eller 
anden,  maatte  denne  følge  Maestroen  ind  i  det  Aller- 
helligste, hans  Sovekammer.  Denne  Ære  blev  Hart- 
mann til  Del.  Han  havde  dennegang  ikke  taget  sin 
Symfoni  med,  men  sit  Syngestykke  »Corsarerne«,  som 
det  foregaaende  Aar  havde  haft  sin  lykkelige  Pre- 
miere i  København.  Rossini  glædede  sig  øjensynligt 
over  Musikens  melodifyldte  Sødme  og  over  den  Ung- 
domsfriskhed, der  betegner  hele  dette  Partitur.  Kun 
syntes  han  som  erfaren  Scenetekniker  og  klog  Ge- 
neral paa  Musikens  Omraade,  at  den  unge  danske 
Komponist  havde  været  altfor  rutten  med,  hvad  han 
gav,  i  det  hele  ikke  havde  været  »økonomisk«  nok. 
»Trop  des  notes«,  udbrød  han,  »il  faut  toujours  re- 
venir  å  ses  motifs« !  Han  underholdt  sig  derefter 
med  ham  i  nogen  Tid  om  Forholdene  paa  det  mu- 
sikalske Omraade  i  København,  og  spurgte  inter- 
esseret efter  den  eneste  Dansker,  han  kendte,  Claus 
Schall,  der  havde  været  i  Paris,  hvor  han  omgikkes 
Cherubini,  Viotti  og  Rossini  og  havde  skaffet  sig 
Navn  som  Komponist  af  Balletmusik.  Han  var  dog 
dengang  netop  død  Aaret  iforvejen.  Hartmann  for- 
lod Rossini  i  det  allerbedste  Humør,  fuld  af  Lyst 
til  at  binde  an  med  en  ny  »Corsar«  og  følge  Maé- 
stro'ens  kloge  Raad. 

I  Paris  befandt  Hartmann  sig  i  det  hele  udmærket 
og  blev  der  i  syv  Uger.  Ogsaa  for  den  strenge  Che- 
rubini,  Konservatoriets   almægtige  Direktør,   havde 

han  engang  allernaadigst  Foretræde.  Og  saa  nød  han 
af  Livet  sammen  med  sine  Landsmænd,  deriblandt 
den  »franske«  Bjerring,  Kunsthistorikeren  N.  L.  A. 
Høyen  og  Digteren  Laurids  Kruse,  der  bestandigt 
drømte  om  Overfald  og  gerne  fulgtes  med  Hartmann 
hjem  fra  Teatret  om  Natten.  Navnlig  fra  den  italien- 
ske Opera  havde  han  glimrende  Minder,  og  han  gjorde 
ingen  kritiske  Bemærkninger  som  i  Wien.  Det  var 
dengang  Italienernes  Glansperiode  og  Kunstnere  som 
Tamburini,  Rubini,  Lablache  og  Madame  Grisi  førte 
an  paa  Scenen  i  Paris. 

Hjemrejsen  gik  hen  paa  Efteraaret  fra  Paris  til 
Strassburg  og  Frankfurt  og  videre  ned  ad  Rhinen  til 
Kassel,  til  Louis  Spohr.  Med  »Corsarerne«  og  sin 
G-moll-Symfoni,  der  senere  blev  tilegnet  Spohr,  gik 
han  op  til  Mesteren,  blev  straks  yderst  venligt  mod- 
taget og  tilbragte  indholdsrige,  for  ham  uforglemme- 
lige Dage  i  Spohrs  Hjem  sammen  med  den  Kompo- 
nist, der  paa  den  Tid  stod  hans  Hjerte  næst.  Han 
blev  halvvejs  som  hjemme  hos  Spohr  og  bevarede 
bestandigt  skønne  Minder  om  disse  herlige  Aftener 
i  det  Spohr'ske  Hus,  Hjemstedet  for  Kammermusi- 
kens ædle  Kunst.  Saa  meget  i  Sind  og  Tanke  i  Mu- 
sikens Verden  forbandt  de  to,  den  ældre  og  yngre 
Kunstner.  Og  til  Skønhedsglæden  kom  Forstaaelsen. 
Det  er  ganske  afgjort,  at  Hartmann  i  Spohr  fandt 
en  Kunstfælle,  som  havde  Øje  baade  for  hans  sær- 
egne Begavelse  og  dennes  store  Rækkevidde.  Da  de 
skiltes  ad  en  sen  Oktoberdag,  gav  Spohr  ham  med 
paa  Vejen  en  skriftlig  Erklæring,  som,  i  Betragtning 
af  Spohrs  hele  Stilling  dengang  som  en  af  Musiklivets 
Førere  i  Tyskland,  kunde  have  faaet  noget  særligt 
at  betyde  for  Hartmann  i  hans  Forhold  udadtil,  men 
af  hvilken  han  alligevel  saavidt  vides  aldrig  har  følt 
sig  foranlediget  til  at  gøre  Brug!  »Dokumentet«  var 
endogsaa   »blevet  borte«   fra  Hartmann  senere  hen 

i  Tiden  og  fandtes  først  efter  hans  Død  blandt  hans 
Papirer.  En  Erklæring  ogsaa  i  sit  Indhold  akkurat 
som  fra  Mester  til  Lærling!     Den  lyder  saaledes: 

»Dass  die  Compositionen  des  Herrn  Hartmann  aus 
Copenhagen,  welche  ich  von  ihm  vortragen  horte 
und  in  Partitur  einsah,  zu  den  vorziiglichsten  der 
neueren  Zeit  gehoren  und  daher  bey  ihrem  Erschei- 
nen  in  Deutschland  grosse  Sensation  machen  miis- 
sen,  erklårt  und  bescheinigt  hiermit 

Cassel,  den  30sten  October  1836.  ^ 

At  det  med  Spohrs  Interesse  for  Hartmann  var 
mere  end  almindelige  Talemaader,  viser  en  hel  Række 
Breve  fra  ham  til  H.,  fundne  nu  blandt  dennes  Efter- 
ladenskaber. Den  ene  Gang  er  det  G-moll-Symfo- 
nien  (Op.  17),  tilegnet  Spohr,  det  atter  drejer  sig  om, 
en  anden  Gang  (1841)  Operaen  »Ravnen«,  hvilken 
aabenbart  ganske  har  begejstret  Spohr,  saa  han  satte 
sig  for  at  bringe  den  til  Opførelse  under  sin  Ledelse 
i  Kassel,  et  Forehavende  som  han  dog,  som  det  sy- 
nes paa  Grund  af  bristende  Sangkræfter  ved  Kas- 
seler-Operaen, ikke  fik  gennemført.  Endelig  en  tre- 
die  Gang  (1846)  er  det  Klaver-  og  Violin-Sonaten 
Op.  39,  ligeledes  tilegnet  Spohr,  som  fryder  ham: 
»Sie  hat  durch  ihren  eigenthiimlichen  Styl  und  ihre 
originelle  Harmonisierung  uns  beyjeder Wiederholung 
mehr  und  mehr  angezogen,  und  \vir  haben  sie  sehr 
lieb  gewonnen«,  hedder  det  i  et  Brev  fra  1.  Maj  1846. 
»Doch  leugne  ich  Ihnen  nicht«,  fortsætter  han  med 
sin  Spohr 'ske  Musa  ved  Siden,  »dass  ich  mich  mit 
einigen  Harmonie-Hårten  noch  immer  nicht  håbe 
befreunden  konnen«. 

Af  denne  Korrespondence  citerer  vi  Brevet  an- 
gaaende  G-moll-Symfonien  Op.  17,  et  Værk  af  H., 
der  er  helt  ukendt  for  os,  —  mærkeligt  nok  er  det 
kun  opført  en  enkelt  Gang  herhjemme,  i  »Musikfor- 

eningen«  Anno  1851 !  Som  det  viser  sig,  fandt  Sym- 
fonien sin  Premiere  under  Spohr  i  Kassel  allerede 
1837,  altsaa  Aaret  efter  Hs.  Besøg  hos  Spohr.  Bre- 
vet lyder  saaledes: 

»Cassel  den  25sten  Dec.  1837. 

Wohlgeborner,  hochgeehrtester  Herr! 

Empfangen  Sie  meinen  herzlichsten  Dank,  dass  Sie, 
meine  Bitte  gewåhrend,  uns  Ihre  Sinfonie  zur  Auf- 
fuhrung  mittheilten,  insbesondere  aber  auch  fur  die 
Ehre,  die  Sie  mir  durch  die  Dedication  derselben 
erzeigt  haben.  Wir  haben  sie  am  vorigen  Mittwoch 
in  unserem  2ten  Abonnement-Concert,  nachdem  3 
tuchtige  Proben  davon  stattgefunden  hatten,  zur  Auf- 
fuhrung  gebracht,  und  ich  glaube,  Sie  wiirden  mit 
derselben  zufrieden  gewesen  seyn. 

Unsere  Kenner  und  Musiker  sprachen  sich  hochst 
gunstig  iiber  die  Komposition  aus;  der  2te  und  letzte 
Satz  fanden  auch  beym  Publiko  lebhaften  Beyfall, 
Mich  hat  das  Werk  in  allen  Såtzen  aber  so  lebhaft 
angesprochen  und  befriedigt  wie  damals,  wie  Sie  die 
Giite  hatten  mich  am  Clavier  damit  bekannt  zu  ma- 
chen. Hatte  ich  noch  irgend  einen  Wunsch,  so  wåre 
es  der,  dass  es  im  Isten  und  3ten  Satze  noch  einige 
lichte  und  ruhige  Stellen  enthalten  mochte. 

Ich  håbe  Ihrem  Auftrage  zu  Folge  die  Partitur 
heute  an  Herrn  Hofmeister*)  in  Leipzig  geschickt 
und  ihm  den  giinstigen  Erfolg,  den  das  Werk  hier 
hatte,  gemeldet. 

Nochmals  meinen  herzlichen  Dank  fiir  die  genuss- 
reichen  Stunden,  die  Sie  mir  damit  bereiteten. 

Mit  ausgezeichneter  Hochachtung  \a7^  hi     h 

ergebenster 
Sr.  Wohlgeb.  ^^uis  Spohr. 

dem  Herrn  Organist  J.  P.  E.  Hartmann, 
franco  in  Copenhagen.« 

* 
*  * 

Tre  Aar  efter  foretog  Hartmann  sin  anden  Uden- 
landsrejse (1839),  der  dennegang  gik  til  de  nordtyske 

*)  Bekendt  Musikforlægger  i  Leipzig. 

Musikstæder  Hamburg,  Berlin,  Dresden  og  Leipzig, 
hvor  han  traadte  i  Forbindelse  med  de  ledende  Kræf- 
ter i  Musikverdenen  baade  blandt  Komponisterne 
og  Musikforlæggerne,  og  som  sin  Ledsager  havde 
sin  Fætter  Søren  Hartmann  (senere  Domkantor  i 
Roskilde),  medens  »PauUi«  (formentlig  den  senere 
Kgl.  Kapelmester)  sluttede  sig  til  dem  i  Berlin.  Paa 
Rejsen,  der  foregik  om  Efteraaret  og  tog  c.  5  Uger, 
førte  Hartmann  atter  en  Dagbog,  der  er  vedføjet 
den  foregaaende  Dagbog,  men  dennegang  er  langt 
mere  kursorisk  af  Indhold  og  nedskrevet  med  Bly- 
ant, hvis  Skrift  er  stærkt  bleget  af  Tiden  og  derfor 
nu  vanskelig  at  læse.  Denne  Dagbog  er  i  det  hele 
mere  forretningsmæssigt  anlagt  end  den  foregaaende 
og  derfor  kun  paa  enkelte  Steder  af  videregaaende 
Interesse. 

Hovedøjemedet  for  Hartmann  paa  denne  Udfart 
var  øjensynligt  det  at  styrke  sine  udenlandske  For- 
bindelser. I  Hamburg  traf  han  saaledes  Carl  Rei- 
necke,  sin  daværende  Landsmand,  eftersom  Reinecke 
som  født  Altonaer  var  dansk  (Jndersaat  og  senere 
som  Hofpianist  hos  Christian  VIII  opholdt  sig  i  læn- 
gere Tid  i  København  og  oppebar  Stipendium  af 
den  danske  Statskasse  (indtil  1848).  I  Berlin  stiftede 
han  Bekendtskab  med  Lederen  af  det  Berlinske  Mu- 
sikliv dengang,  Carl  Fr.  Rungenhagen,  efter  Zelter 
Dirigent  for  det  berømte  Berliner  »Singakademie«  og 
Medlem  af  det  preussiske  Akademi,  fornyede  sine 
tidligere  Forbindelser  med  Edv.  Devrient  og  Ludv. 
Rellstab,  traf  Franz  Glaser,  der  dengang  var  Kapel- 
mester i  Berlin,  fremdeles  den  originale  svenske  Kom- 
ponist Franz  Berwald  (»Directør  Beervald«)  samt, 
sidst  og  ikke  mindst  at  nævne,  Clara  Wieck  (senere 
Rob.  Schumanns  Hustru).  Hun  spillede  Schubert  og 
Liszt  og  Chopin  for  ham,  og  man  kan  af  de  Par 
Ord,  han   helliger  hende  i  sine  Forretningsoptegnel- 

ser,  se,  i  hvor  høj  Grad  han  blev  imponeret  af  hende. 
»Indtrykket  af  hendes  fortræffelige  Spil  var  mægtigt«, 
hedder  det,  »og  Søren  var  især  saa  reent  væk,  at  vi 
ikke  kunde  finde  ham  hele  Dagen«! 

Og  saa  lærte  Hartmann  paa  denne  Rejse  for  første 
Gang  Jernbanen  rigtigt  at  kende.  Paa  den  tidligere 
Rejse  havde  det  jo  endnu  kun  været  med  Heste-Jern- 
banen, han  var  gjort  bekendt,  men  nu  var  det  den 
rigtige  »Dampvogn«.  Paa  Turen  mellem  Berlin  og 
Postdam  noterer  han  herom  i  sin  Dagbog:  »Løver- 
dagen den  14.  Septbr.  (1839)  Kl.  IOV2  foer  vi  med 
Dampvognen,  en  Befordring  som  intet  Menneske, 
der  ikke  har  forsøgt  den,  kan  gjøre  sig  Begreb  om. 
Veien  til  Postdam,  4  Mile  lang,  tilbagelagdes  paa  40 
Minutter«.  Og  senere  paa  Turen  fra  Leipzig  til  Dres- 
den hedder  det.  »Tunnelen  i  Nærheden  af  Dresden, 
800  Alen  lang,  tilbagelægges  omtrent  i  1  Minut  i  et 
Mørke  som  i  Graven.  Den  hele  Tour,  der  frembyder 
en  over  al  Beskrivelse  behagelig  Maade  at  rejse  paa, 
er  15\  4  geografiske  Mile  [og]  tilbagelægges,  iberegnet 
Opholdet  paa  6  Stationer,  i  3\  2  Time« ! 

En  Beethoven-Koncert,  han  overværede  i  Dresden 
til  Fordel  for  Beethoven-Monumentet  i  Bonn,  omtaler 
han  udførligere.  »Vi  hørte  Simphonia  eroica  for- 
træffelig udført  under  Reissiger.  Derefter  sang  Mad. 
Schrøder- Devrient  en  italiensk  Arie  af  Beethoven  — 
stor  Stemme,  superb  Pronunciation,  uheldig  Intona- 
tion, do:  Roulader,  do:  Totalindtryk.  —  Derpaa  spilte 
Lipinsky  Koncert  for  Violin  i  D-dur  af  Beeth[oven]. 
Hans  Tone  er  compact,  men  ikke  sonor,  Intonationen 
ikke  altid  reen  og  hele  Spillet  noget  smaat  og,  som 
det  syntes  mig,  skalamæssigt.  Det  Bedste  var  2  Caden- 
cer,  han  gjorde  af  eget  Fabrik,  men  de  røbede  ikke 
megen  harmonisk  Kundskab,  og  det  hele  var  langt, 
langt  fra,  hvad  vi  havde  ventet  af  en  saa  udskraa- 
let  Mand.    Derpaa  sang  Tichatscheck  »Adelaide«  af 

52 


SCHRODER-DEVRIENT.    OEHLENSCHLÅGER.    STEFFENS.    TIECK 

Beeth[oven]  til  Piano  Forte  Accompagnement  af  Reis- 
siger,  begge  Dele  overmaade  godt,  kun  vilde  jeg  ønske 
Sangeren  bedre  A'er.  Det  hele  sluttedes  med  Beet- 
h[ovens]  Leonore  Ouverture,  der  gik  herligt  og  gjorde 
brillant  Virkning«. 

Den  ugunstige  Kritik,  han  i  det  foregaaende  gav  af 
den  berømte  Sangerinde  Mad.  Schroder-Devrient,  fik 
han  dog  Anledning  til  nogle  Dage  efter  at  berigtige, 
da  han  hørte  hende  paa  Operaen  i  Dresden  i  Beet- 
hovens »Fidelio«,  idet  han  her  noterer:  »Her  fik  vi 
først  Øinene  op  ang.  Madam  Schroder-Devrient,  der 
udførte  Fidelios  Rolle  med  en  Kraft  og  Grandiositet 
i  Spil  og  Sang,  der  maa  sees,  men  ikke  kan  beskrives«. 

Af  Landsmænd  traf  Hartmann  Oehlenschlåger  og 
Henrik  Steffens,  med  hvilke  han  ofte  var  sammen 
i  fælles  Beundring  for  det  herlige  Billedgalleri  i  Dres- 
den. Oehlenschlåger  og  han  gjorde  Visit  hos  Lud- 
•wig  Tieck,  som  dengang  havde  et  Embede  som  Dra- 
maturg ved  Teatret  i  Dresden,  og  blev  af  denne  invi- 
terede til  at  komme  igen  om  Aftenen  til  Selskab. 
Hartmann  noterer  herom:  »Henimod  Kl.  6  gik  jeg 
hen  til  Tieck.  Den  første  Time  hengik  staaende, 
drikkende  The  og  kjedelig;  men  derpaa  læste  Tieck 
»Iphigenie  auf  Tauris«  af  Goethe  med  høi  Grad  af 
Kraft  og  Følelse.  Selskabet,  der  var  meget  talrigt 
og  fornemt  og  hvoriblandt  var  Steffens  med  Fami- 
lie samt  Grev  Baudissin  fra  Holsteen,  skildtes  ad  ved 
Kl.  9V  2.  Tieck  bad  mig  til  lignende  Forelæsning  hver 
Aften  under  mit  Ophold  her,  hvilket  jeg  desværre 
vel  ikke  kommer  til  at  benytte«. 

I  Leipzig  opholdt  Hartmann  sig  en  Ugestid,  delt 
mellem  Forretningssager  med  Musikforlæggerne  Kist- 
ner  og  Hofmeister  —  som  han  noterer,  »i  egne  og 
»Musikforeningens«  Anliggender«  —  og  med  Besøg 
hos  de  toneangivende  i  Musikverdenen.  Det  var 
Mendelssohns-Epoken  og  Leipzigs  Kulminationstid,  og 

som  naturligt  var  kom  Hartmann  hurtigt  ind  i  Tin- 
gene. Hans  Optegnelser  her  er  dog  alle  kortfattede 
og  spredte  over  mange  forskellige  mindre  Sager,  og 
man  faar  ikke  egentlig  Indtryk  af,  at  noget  betyde- 
ligt eller  interessant  har  mødt  ham  i  disse  Dage. 
Mendelssohn,  med  hvem  han  snart  kom  i  Forbin- 
delse, viste  sig  meget  imødekommende  imod  ham, 
bad  ham  hjem  til  sig  paa  en  musikalsk  Matinée,  der 
imidlertid  havde  et  ret  broget  Indhold  —  Komposi- 
tioner imellem  hinanden  af  Naumann,  Mozart,  Pa- 
nofka  og,  ;>som  Kronen  paa  det  hele«  Mendelssohns 
egen  Piano-Trio  D-moll.  En  anden  Gang,  ved  et  Pri- 
vatbesøg af  Hartmann,  spillede  Mendelssohn  dennes 
G-moll-Symfoni  igennem  med  ham,  kort  sagt,  Hart- 
mann maatte  være  tilfreds.  Men  noget  »rigtigt«  kom 
der  alligevel  ikke  ud  deraf,  hverken  efter  hans  Dag- 
bogs-Optegnelser eller  de  foreliggende  Breve  fra  Men- 
delssohn at  dømme. 

Gemytligst  syntes  det  at  være  gaaet  til  en  Aften 
hos  Dr.  Petschke,  en  i  Leipzigs  Musikliv  velkendt 
Mand,  Advokat  og  »Hofrath«,  Komponist  af  lokalt 
yndede  »Månnergesånge«,  Medlem  af  Direktionen 
for  »Gewandhauskoncerterne«,  en  Aften,  hvor  ogsaa 
Mendelssohn  og  Ferd.  David,  Leipziger-Konservato- 
riets  »grosser  Geiger«,  var  til  Stede.  Det  muntre  Sel- 
skab havde  det  udmærket  sammen  og  forlystedes 
bl.  a.  med  Kvartetsangere,  som  ogsaa  bandt  an  med 
Hartmannske  Kvartetsange  fra  Bladet!  I  Dagbogen 
hedder  det  herom:  »Der  bleve  sungne  firestemmige 
Sange,  dobbelt  besatte,  iblandt  andet  A-dur  Sangen: 
»naar  Klokken«  etc.  med  tydsk  Text  af  Abrahams, 
October  Sangen  samt  Drikkevisen  »Noæh  Ark«,  alle 
af  mig.  De  synge  godt  fra  Bladet,  men  ikke  nær 
saa    reent    og    smukt    som    Edv.    Smidt    &    Comp.*) 


*)  Den  daværende  kendte  danske  S  an  gerkvartet. 

Desuden  foredroges  Sange  af  Mendelssohn  og  Poh- 
lenz*)  samt  mine  tydske  Sange,  udførte  af  en  meget 
god  Tenorist,  Musiklærer  Heering.  Vi  gik  til  Bords 
Kl.  9,  og  imellem  hver  Ret  blev  sunget  flere  mindre 
Ting,  hvorved  det  hele  trak  ud  til  Kl.  1.  Af  bekjendte 
Folk  var  tilstede:  Pohlenz,  Dr.  Finck  og  Raimund 
Hårtel«. 

Den  anden  Leipziger-Berømthed,  Hartmanns  Hu 
stod  til,  var  naturligvis  Robert  Schumann.  Denne 
havde  just  paa  den  Tid  nok  at  gøre  som  Redaktør 
af  det  ham  stiftede  »Neue  Zeitschrift  fiir  Musik«, 
der  med  Kraft  og  Begejstring  svingede  Frihedens  og 
Fremskridtets  Fane  imod  Filisteriet.  Desuden  be- 
fandt Schumann  sig  dengang  i  en  erotisk,  rent  exta- 
tisk  Tilbedelse  af  Clara  Wieck,  der  som  bekendt  se- 
nere gennem  mange  Trængsler  skulde  blive  hans 
Hustru.  »Der  grosse  Schweiger«,  som  han  med 
Rette  kaldtes  for  sit  sky,  tilbageholdende  Væsen,  var 
det  overhovedet  for  Fremmede  ikke  saadan  at  komme 
i  Forbindelse  med.  I  Hartmanns  Dagbogsnotitser  ser 
man  tydeligt  Genskinnet  af  disse  mange  Hindringer 
paa  hans  Vej  til  Schumann.  D.  28.  Septbr.  skriver 
han  lige  til  Slutningen:  »Det  er  sandt,  om  Morgenen 
havde  jeg  gjort  det  første  forgjæves  Forsøg  paa  at 
træffe  Robert  Schumann,  og  om  Eftermiddagen  det 
andet«.  Tilfældet  førte  ham  dog  allerede  Dagen  der- 
paa  ved  Mendelssohns  Matinée  sammen  med  Schu- 
mann, »med  hvem  jeg  talte«,  hedder  det  ganske  kort. 
Det  var  som  det  synes  den  eneste  Gang,  H.  traf 
Schumann.  Dagen  før  Afrejsen  noteres  nemlig  i  Dag- 
bogen »forsøgte  jeg  om  Morgenen  at  sige  Schumann 
Farvel,  men  traf  ham  naturligvis  ikke«.  Og  dermed 
blev  det. 


*)  Chr.  Aug.  Pohlenz  (f  1843),  Organist  ved  Thomaskirken,  Men- 
delssohns Forgænger  som  Dirigent  ved  Gewandhauskoncerterne, 
yndet  Sangkomponist. 

I  »Gewandhaus«  hørte  Hartmann  kun  én  Koncert, 
givet  af  den  tysk-franske  Pianist  og  Komponist  Jacob 
Rosenhain  med  Mendelssohn  som  Dirigent.  I  Dag- 
bogen noteres:  »Vi  hørte  en  god  Udførelse  af  Ouver- 
turen til  »De  to  Dage«,  derpaa  et  Concertstykke  af 
Rosenhain  med  fiere  Nummere  af  ham  selv  (und- 
tagen Ave  Maria  af  Schubert,  bearbejdet  af  Liszt). 
Rosenh.  spilte  fortræffeligt  med  høi  Grad  af  Lethed 
og  Grace.  Concertmester  David  spilte  Variationer  i 
A.  over  et  Thema  af  Mozard  (sic!)  »an  Chloe«.  Af 
Vocalnumrenehørtes  Lieder ,f  oredragne  af  Hr.Schmidt 
samt  do :  af  den  charmante  Sangerinde  Dem.  Schle- 
gel, Alt  accompagneret  af  Mendelssohn.  — Anden  Deel 
aabnedes  med  Ouverturen  til  »Ein  Besuch  im  Irren- 
hause«,  en  noget  »irre«  Ouverture  af  Concertgiveren«. 

Tilbagerejsen  gik  d.  2.  Oktbr.  med  Postvogn  fra 
Leipzig  over  Halle  til  Magdeburg  og  derfra  med 
Flod-Dampskib  d.  3.  Oktbr.  om  Morgenen  ned  ad 
Elben  til  Hamburg.  Efter  i  Dagens  Løb  at  være  lø- 
bet 2  Gange  paa  Grund  i  Elben,  kastedes  der  Anker 
om  Aftenen  Kl.  7V2  nedenfor  Wittenberge,  »da  vi 
ikke  kunde  see  længer.  Om  Natten  havde  vi  en 
idel  Vrøvl  i  Cahytten,  men  sov  dog  ganske  godt«. 
Dagen  derpaa  gik  Farten  videre.  »Om  Morgenen 
Kl.  7  vare  vi  paa  Grund,  men  ikke  længe.  Vi  pas- 
serede om  Formiddagen  iblandt  andet  Domitz,  Boit- 
zenburg  og  Lauenburg.  Ved  den  sidste,  der  ligger 
ved  den  høire  Elbbred,  er  Egnen  smuk  og  Kysterne 
temmelig  høye«.  —  Og  med  denne  Konsonans  som 
Tonica  slutter  Dagbogen.  Lauenburg  hørte  dengang 
til  Danmark,  Hamburg  laa  ikke  langt  borte,  og  Hjem- 
met vinkede. 

J.  P.  E.  Hartmann  c.  1840. 
Efter  Tegning  af  J.  V.  Gertner. 


DEN    TYSKE    MUSIKPRESSE 

Hermed  endte  Hartmanns  første  Udenlandsrejser, 
De  havde  skaffet  ham  rige  og  mangeartede,  ikke 
blot  Musiken  omfattende  Oplevelser,  Indtryk  og 
aandelige  Erhvervelser,  havde  udviklet  og  modnet 
ham  som  Kunstner  og  Menneske  og  bragt  ham  i 
personlig  Berøring  med  betydelige  Personligheder  i 
Musikens  Verden  i  Tyskland  og  Frankrig.  Der  var 
aabenbart  paa  denne  Tid  mange  Muligheder  til  Stede 
for  Hartmann  som  Komponist  i  Forhold  til  Udlan- 
det. Dette  vil  bl.  a.  fremgaa  af  et  kort  Overblik 
over  Omtalen  af  ham  i  den  tyske  Musikverden  i 
disse  Aar. 

Han  havde,  naar  han  udgav  noget,  en  god  Presse 
dernede.  I  det  af  Julius  Schuberth  i  Hamburg  ud- 
givne Musikblad  saavelsom  i  Ludw^igs  Rellstabs  »Iris« 
i  Berlin  vil  man  i  denne  Periode  finde  flere  Anmeldel- 
ser af  Hartmannske  Arbejder,  prægede  af  megen  Sym- 
pati for,  ogsaa  Forstaaelse  af  den  danske  Komponists 
Genius,  og  Robert  Schumann,  med  hvem  H.  i  Leipzig 
jo  kun  kom  i  en  ren  flygtig  personlig  Forbindelse, 
kom  senere  gentagne  Gange  tilbage  til  ham  i  »Neue 
Zeitschrift  fiir  Musik«,  som  netop  havde  sat  sig  til 
Opgave  at  bryde  Vej  for  det  nye,  det  ukendte  og 
det  gode  i  Musiken.  Hans  Artikler  om  Hartmann 
er  spredte  over  en  Række  af  Aar  (fra  1837  til  1842) 
og  udmærker  sig  ved  et  afgjort  Crescendo  i  Aner- 
kendelsen af  Hartmann  som  Komponist.*) 

De  første  Schumann'ske  Anmeldelser  (fra  1837)  er 
velvillige,  men  endnu  lidt  afventende.  De  angaar 
Piano-  og  Violin-Sonaten  Op.  8  og  Kapricerne  for 
Klaver  Op.  18.**)    »Sonaten  hedder  det,  bereder  En 

*)  Gesammelte  Schriften  iiber  Musik  und  Musiker  von  Robert 
Schumann,  Leipzig  1871.  I.  Pagg.  279,  305.  II.  Pagg.  41,  90,  167, 
276  ff. 

**)  Af  Kapricerne  Op.  18  er  der  to  Hefter,  det  første  tilegnet 
Mendelssohn,  det  andet  Marschner. 

Glæde.  Den  har  ikke  noget  overordentligt  ved  sig, 
men  altid  noget  ordentligt,  alle  Kræfter  virker  i  na- 
turlig Spænding,  saa  man  til  Slutning  er  helt  med. 
Interessen  vokser  fra  Sats  til  Sats,  tilsidst  gaar  det  mo- 
digt og  støt  mod  det  høje«.  —  Kapricerne  er  godt 
gjorte,  alvorlige  og  mørke  i  Farven.  Men  Hartmann 
vil  altfor  meget,  bliver  altfor  længe  hængende  ved 
mange  Enkeltheder,  hans  Musik  taler  endnu  ikke 
frit  ud,  der  er  ligesom  en  Dæmper  lagt  derover. 
Overalt,  hvor  man  kommer  hen,  er  der  Form  og  Tan- 
ker, men,  med  ét  Ord,  »kein  Gesang«.  Dog,  tilføjer 
han,  dette  siger  jeg  kun,  fordi  vi  her  har  at  gøre 
med  et  større  Talent,  der  stiller  sig  selv  højere  Maal. 
»Einem  Schwachgeist  miisste  man  die  Capricen  als 
etw^as  Grosses  anrechnen«. 

I  en  følgende  Anmeldelse  (fra  1839)  over  To  Ka- 
rakterstykker for  Piano  Op.  25  hedder  det:  »Den 
smukke  Stræben,  der  findes  hos  denne  Komponist, 
en  Dansker,  har  vi  ofte  haft  Lejlighed  til  at  omtale. 
De  foreliggende  ny  Klaverstykker  viser  store  Frem- 
skridt i  det  harmoniske,  mindre  i  det  melodiske. 
For  at  trænge  ind  i  Stykkerne,  maa  man  spille  dem 
og  høre  dem  oftere  og  til  forskellige  Tider.  Kom- 
ponisten søger  og  graver  dybt  og  bringer  ofte  under- 
lige Ting  frem.  Nøjere  betragtet,  viser  der  sig  imid- 
lertid i  de  groteske  Forslyngninger  et  Sammenhæng, 
som  kun  lykkes  en  virkelig  Kunstnerhaand.  Synge 
af  fuldt  Hjerte,  lade  det  ubundet  bruse  frem,  det 
kan  han  ikke;  det  er  Forstanden,  som  overalt  holder 
Vagt.  Meget  har  han  Weber,  maaske  ogsaa  Mendels- 
sohn at  takke  for,  saa  lad  ham  ogsaa  af  dem  lære 
at  synge  frit  ud,  saa  vil  han  ogsaa  virke  bedre.  Sik- 
kert har  vi  endnu  meget  at  vente  fra  ham,  under 
»vi«  mener  jeg  Musikerne.  Dilettanter  vil  derimod 
vanskeligt  afvinde  ham  Interesse;  for  dem  skriver 
han  altfor  indviklet,  og  Italienere  og  Italieniserede 
vilde  vist  kalde  ham  for  en  Barbar«. 

Aaret  efter  (1840)  kommer  en  indgaaende  udførlig, 
6  Sider  omfattende  Kritik  over  Operaen  »Ravnen((, 
Hartmanns  første  Opera,  udgivet  i  Klaverudtog  af 
»Musikforeningen«  i  København.  Først  fremhæver 
Schumann  Teksten  (af  H.  C.  Andersen).  »Digteren 
har  givet  en  Trylleopera,  men  ikke  en  dum,  barn- 

agtig  en,  som  tyske  Komponister  saa  ofte  maa  tage 
tiltakke  med,  men  en  Tekst,  hvori  der  er  Forstand 
og  Mening,  ja  til  og  med  Poesi.  Man  finder  Tanker 
deri,  værdige  i  Sandhed  en  Digter,  overhovedet  et 
ejendommeligt  Liv.  Ogsaa  Dialogen  er  skrevet  med 
Aand  og  Vid«.  Og  Hartmanns  Musik  giver  han  al 
Ære.  »At  skrive  en  Opera  er  ikke  Smaasager«,  ud- 
bryder han  —  selv  fik  han  en  bitter  Selvoplevelse 
hermed  i  sin  »Genoveva«  (1848)  — ,  og  fortsætter: 
»Man  sætte  den  bedste  Musiker  op  paa  et  Teater! 
De  hundrede  Gange  vil  han  gribe  forkert.  Han  maa 
ikke  give  for  meget.  Stemmerne  maa  have  Tid  til 
at  hvile.  Orkestret  maa  have  sine  Pauser.  Alene 
Sceneøkonomien,  hvilket  Hovedbrud,  hvilken  Erfa- 
ring fordrer  ikke  den!  Inden  Komponisten  kan  be- 
gynde at  vise  sig,  maa  Teaterdirektøren  være  til- 
fredsstillet. Hvor  megen  skøn  Musik  maa  ikke  falde 
som  Offer,  om  Komponisten  for  denne  glemte  den 
Scene,  for  hvilken  han  skriver.  .  .  .« 

»Ouverturen  er  klogt  anlagt  og  dygtigt  gennemført, 
i  korte  Træk  gennemgaar  den  Indholdet  af  Hand- 
lingen, idet  Motiverne  er  laante  fra  Operaen.  Uden 
Kendskab  til  denne  vil  dog  Ouverturen  næppe  gøre 
stor  Virkning,  men  dette  er  jo  ogsaa  ellers  som 
oftest  Tilfældet.  Tallet  af  Musikstykkerne  er  14. 
De  er  ikke  lange,  et  Fortrin  som  de  kun  deler 
med  faa  andre  yngre  (ogsaa  ældre)  Komponisters 
Arbejder.  .  .  .  Derimod  er  Finalerne  i  hver  Akt  bredt 
udformede  og  vil  sikkert  ogsaa  gøre  Virkning  paa 
Scenen.  Dette  om  Formen.  Hvad  Karakteren  af 
Musiken  angaar,  er  den  afgjort  tysk,  nordisk.  Ofte 
bemærker  man  en  Forkærlighed  for  Weber,  ogsaa 
Spohr,  ser  man,  staar  Komponisten  nær,  hist  og  her 
ligeledes  Marschner,  den  sidste  maaske  imod  Kom- 
ponistens Villie  paa  det  Sted,  hvor  Vampyrerne  op- 
træde. Ejendommelig  for  ham  er  en  ofte  altfor 
vekslende  Harmoniføring,  som  vi  just  ikke  vilde 
kalde  broget  eller  uklar,  men  dog  mange  Steder 
kunde  ønske  mindre  urolig,  ofte  ogsaa  mere  natur- 
lig. Denne  Stræben  efter  ogsaa  i  alle  Smaating  at 
være  interessant  som  Harmoniker,  kan  i  en  Opera 
let  blive  farlig.  I  et  stort  Ensemble  kan  en  saadan 
Vekslen    af   kunstige,    enharmoniske   Akkorder    vel 

nok  gøre  sig,  men  naar  det  gælder  et  Kor,  saa  maa 
der  ikke  være  for  mange  Krydser  eller  B'er,  ellers 
synger  Sangerne  uden  Fornøjelse  og  til  og  med 
falsk.  Heller  ikke  behøver  man  til  en  lille  simpel 
Sang  at  bruge  saa  mange  Overgange,  som  Kompo- 
nisten anvender.  Hvor  virker  ikke  en  lang  simpel 
Treklang  klart  og  frit?  Al  Spohr'sk  Enharmonik  maa 
gaa  af  Vejen  for  en  strømmende  Håndel'sk  Treklang! 
Derfor  vogte  Komponisten  sig  for  at  give  alt  for 
meget  i  Harmonien;  allerede  i  Instrumentalsatsen 
kan  saadanne  smaa  kromatiske  Gange  virke  uhel- 
digt, for  ikke  at  tale  om  det  vokale,  hvor  Stemmerne 
skal  vise  sig  og  skal  »synge«. 

Efter  disse  kritiske  Bemærkninger  gaar  Schumann 
Musiken  til  »Ravnen«  igennem  i  det  enkelte  og  ud- 
taler tilsidst,  at  »Værket  gør  sin  Komponist  al  Ære, 
ikke  mindre  »Musikforeningen«  i  København,  som 
har  befordret  det  i  Trykken.  Klaverudtoget  er  gjort 
med  stor  Omhu  og  af  en  god  Klaverspiller  (Komponi- 
sten selv)  —  vi  have  i  lang  Tid  næppe  set  noget  bedre. 
Ogsaa  den  tyske  Oversættelse  af  Teksten  er  god«. 

Det  kraftigste  Fremstød  fra  disse  Aar  for  at  hævde 
sig  som  international  Komponist  blev  gjort  af  Hart- 
mann med  hans  saakaldte  »Pris-Sonate«  for  Klaver 
(D-moll,  Op.  34)  fra  Begyndelsen  af  Fyrrerne.  Den 
bærer  sit  Navn  efter  en  Prisæskning  fra  »Norddeut- 
scher  Musikverein«  i  Hamburg  og  belønnedes,  ganske 
vist  ikke  med  første,  men  med  tredie  Pris.  Men  der 
er  den  Ejendommelighed  ved  denne  Kendelse,  at  to 
af  Dommerne  holdt  paa,  at  Hartmann  skulde  have 
første  Pris  —  nemlig  Louis  Spohr  og  den  i  Hamburg 
levende,  højt  ansete  Musiker  og  Komponist  Fr.  Wilh. 
Grund  —  samt  at  Robert  Schumann  i  sin  Recension 
i  »Neue  Zeitschrift  fur  Musik«  (1842)  afgjort  sluttede 
sig  til  samme  Anskuelse. 

De  to  for  Hartmann  foretrukne  tyske  Komponister 
var:  1ste  Pris  Carl  Vollweiler  (1813—1848),  bosid- 
dende i  St.  Petersburg  og  Komponist  af  Klaversager 
og  Kammermusik.*)  —  2den  Pris  Julius  Emil  Leon- 

*)  Vollweiler  har  ogsaa  besøgt  København,  hvor  han  gav  Kon- 
certer paa  det  Kgl.  Teater  i  Sæsonen  1834—35.  I  J.  Fr.  Frøhlichs 
Stambog  (Musikhist.  Museum,  K"hvn.)  findes  egenhændig  af  V. 
en  Canon  a  7  voci,  dateret  Copenhagen  28.  Decbr.  1834. 

hard  (1810—1883),  Klaverprofessor  ved  Konservato- 
riet i  Miinchen,  senere  i  Dresden,  Komponist  af  Ora- 
torier og  Orkesterværker  (deriblandt  en  Ouverture 
til  Oehlenschlågers  »Axel  und  Walpurg«)  samt  Kam- 
mermusik. 

I  sin  Recension  over  de  3  Pris-Sonater  ser  Schu- 
mann i  Vollweilers  Sonate  (1.  Pris)  Klaverspilleren, 
»Virtuosen«,  som  med  noget  Talent  ogsaa  har  givet 
sig  til  at  komponere  :  »Hvad  denne  Sonate  musikalsk 
udtrykker,  er  ikke  nyt,  er  heller  ikke  altid  »Musik«. 
Komponisten  staar  tildels  endnu  under  Virtuosens 
Herredømme,  dog  bringer  han  aldrig  ligefrem  ind- 
holdsløst Passageværk.  Hist  og  her  titter  Hummel 
frem  som  Forbillede,  ogsaa  yngre  Komponister  sy- 
nes han  at  kende  og  elske.  Instrumentet  er  behand- 
let virkningsfuldt  paa  moderne  Vis,  overhovedet  synes 
Komponisten  at  være  en  brillant  Klaverspiller«  etc. 

Leonhards  Sonate  (2.  Pris),  »Sonata  quasi  Fantasia«, 
betegner  Schumann  som  »mere  underlig  end  skøn, 
i  visse  Maader  ogsaa  original.  Komponisten  har 
nemlig  capriceret  sig  derhen,  at  bygge  hele  sin  So- 
nate, ogsaa  dens  Sideafdelinger,  over  et  og  samme 
Tema«.  Men  dette  er  ikke  lykkedes  for  ham,  »hans 
Arbejde  lider  af  en  næsten  udmattende  Ensformig- 
hed, Kunsten  kan  ikke  erstatte  det,  som  Naturen 
mangler«  etc. 

»Hartmanns  Sonate  (3.  Pris):  Dér  træder  os  da 
straks  (i  første  Allegro)  et  Kunstnergemyt  imøde.  I 
Tankernes  skønt  flydende  Strøm  bevæger  Kompo- 
sitionen sig  fremad,  nye  Tanker  træder  frem,  gamle 
dukke  op,  omslyngende  hinanden  for  atter  at  skilles. 
Som  en  skøn  Gruppe  opløser  det  hele  sig,  forsvin- 
dende let  og  yndebaaret  som  det  begyndte.  Efter 
dette  Stykke  føler  man  Trykket  af  en  Kunstner- 
haand  —  kun  en  saadan  kan  gøre  dette  saaledes. 
Derefter  kommer  en  Romance  efter  et  noget  mørkt 
Forspil,  med  mild  Alvor  synes  den  os  at  fortælle 
noget,  vi  alt  har  hørt.  Den  fængsler,  men  lader  os 
dog  ikke  glemme  den  første  Sats.  En  Scherzo  føl- 
ger af  smukkeste  Art;  i  yndefuld  Følge  veksler  stærke 
og  milde  Røster,  de  nærmer  sig,  flygter  atter.  Trioen 
lyder  som  en  Vens  manende  Røst,  men  saa  begyn- 
der Spasen  igen  fra  Scherzoen«.     Finalen  staar  til- 

bage,  mener  Schumann,  den  griber  til  stærkere  Far- 
ver og  tager  sig  næsten  ud  som  et  Orkesterstykke; 
men  man  mærker  dog  bestandig  Kunstneren.  »Denne 
Sonate,  især  dens  første  Sats,  lød  det  i  os,  tilkom- 
mer fremfor  Alle  en  Pris.  Naar  vi  i  Vollweilers  So- 
nate erkendte  en  Klaverspiller,  der  med  Talent  har 
vendt  sig  til  Kompositionen,  i  Leonhards  Sonate  en 
Musiker,  der  blot  har  gjort  sig  Vejen  besværlig  ved 
Forstandseksperimenter,  saa  træder  i  J.  P.  E.  Hart- 
manns Sonate  en  Kunstner  frem,  som  bringer  os 
Glæde  ved  den  harmoniske  Udvikling  af  Kræfterne 
i  ham,  som.  Herre  over  Formen  og  ikke  Træl  af 
sine  egne  Følelser,  overalt  forstaar  at  røre  os  og 
fængsle  os«. 

Som  man  ser,  var  Hartmann  paa  denne  Tid  godt 
i  Gang  med  at  skabe  sig  en  Stilling  som  Komponist 
i  Tyskland.  Senere  kom  han  som  bekendt  langt 
bort  herfra  og  blev  national  dansk,  eller  om  man 
vil  »nordisk«,  i  udpræget  Grad.  Man  har  da  været 
tilbøjelig  til  ganske  at  overse  disse  udenlandske  Epi- 
soder, aabenbart  dog  med  Urette.  Der  kan  sikkert 
ikke  være  Tvivl  om,  at  de  har  haft  Betydning  for 
Hartmann  langt  udover  det  rent  personlige  Forhold, 
han  kom  i  til  de  tyske  Komponister,  nemlig  som 
nødvendige  Momenter,  som  Gennemgangsled  i  hans 
hele  Udvikling  som  Kunstner.  At  han  i  sin  Udvik- 
lingsperiode, i  Trediverne  og  Fyrrerne,  stod  som 
Germanernes  Lærling,  er  tydeligt  nok.  Man  behø- 
ver blot  at  kaste  et  Blik  paa  hans  Arbejder  fra  disse 
Aar  for  at  se,  hvor  nær  han  stod  den  tyske  Roman- 
tik: Capricerne  for  Klaver  Op.  18,  tilegnede  det  ene 
Hefte  Mendelssohn,  det  andet  Marschner,  Melodra- 
maet »Der  Taucher«  af  Schiller  Op.  21,  6  Lieder  fiir 
1  Stimme  mit  Pianoforte  Op.  35,  Studenter-Sangfor- 
eningen (den  danske!)  tilegnede,  Sonate  for  Piano  og 
Violin  Op.  39,  tilegnet  Spohr,  Phantasiestiicke  f.  Piano 
Op.  54,  tilegnede  Clara  Schumann,  6  Gesånge  fiir  1 
Stimme  m.  Piano  Op.  55.    Hartmann  er  i  disse  Ting 

ikke  »German«  i  den  Forstand,  at  han  hørte  op  med 
at  være  sig  selv,  det  han  som  Kunstner  overhovedet 
havde  meget  vanskeligt  ved  at  høre  op  med,  og  midt 
imellem  disse  »tyske«  Sager  komponerer  han  Ting 
som  Musik  til  »Olaf  den  hellige«  og  »Knud  den  store« 
og  »Axel  og  Valborg«  af  Oehlenschlåger,  til  »Syv- 
soverdag« af  Heiberg,  Sørgekantaten  over  Frederik  VI, 
Kantaten  »Weyses  Minde«,  Musik  til  »Hakon  Jarl« 
og  til  »Skanderborgfesten«,  »Liden  Kirsten«,  »Sulamith 
og  Salomon«-Sangene,  Folmer  Spillemands  Viserne 
af  »Hjortens  Flugt«,  »Flyv  Fugl,  flyv«,  Sørgemarsch 
over  Thorvaldsen«,  o.  m.  a.  Alt  dette  skal  ikke  glem- 
mes, men  heller  ikke  at  han  i  hin  Periode  tillige 
havde  Blikket  vendt  mod  Syd.  I  samme  Retning 
peger  ogsaa  hans  Veneration,  man  tør  vel  sige  Be- 
gejstring for  Spohr  og  hans  personlige  Venskab  til 
Marschner. 

Endelig  hans  Venskabsforhold  til  Franz  Liszt,  hvem 
han  traf  paa  en  Hamburger-Rejse  og  som  fulgte 
med  ham  til  København  (1841),  hvor  han  midt  i  Juli 
Maaned  gav  Koncerter  paa  det  Kgl.  Teater.  Som  Kla- 
verspiller overvældede  han  ganske  Københavnerne  og 
blev  taget  til  Indtægt  af  Frihedsmændene :  »Den,  der 
forstaar  Liszt,  forstaar  ogsaa,  hvorfor  de  stormede 
Bastillen,  han  aner  Forjættelsen  om  Fremtidens 
Frelse«,  udbryder  saaledes  »Fædrelandet«.  Bekendt- 
skabet førte  til,  at  Liszt  fik  sat  igennem,  at  »Liden 
Kirsten«  blev  opført  paa  Teatret  i  Weimar,  hvor 
som  bekendt  hans  Indflydelse  gjorde  sig  stærkt  gæl- 
dende. Under  Titlen  »Klein  Karin«  blev  Hartmanns 
Opera  opført  i  Goethes  og  Liszts  Stad  i  Januar  1856. 
I  et  Brev  fra  Liszt  til  Hartmann  forinden  Opførelsen 
hedder  det,  at  Musikens  Originalitet  og  Gratie  og 
mønsterværdig  Faktur  straks  ved  de  første  Frøver  er 
gaaet  i  Blodet  paa  de  Udførende,  og  at  der  er  de 
bedste  Tegn  for  et  lykkeligt  Udfald.     I  sit  Brev  be- 

klager  han  dog  meget,  at  han  ikke  personligt  kan  di- 
rigere ved  Premieren,  da  denne  er  ansat  af  Teater- 
chefen til  en  Tid,  da  han  selv  ifølge  tidligere  For- 
pligtelser skal  være  i  Wien  for  at  dirigere  ved  den 
der  stedfindende  Hundredaarsfest  for  Mozart.  Der 
er  dog  ingen  Tvivl  om,  at  Liszt  som  primus  motor 
for  denne  Opførelse  ikke  har  sparet  sig  selv  for  at 
alt  skulde  gaa  godt.  Alligevel  blev  det  kun  til  en 
»Achtungserfolg«.  Det  bekendte  Leipziger  Musikblad 
»Signale«  skriver  lapidarisk  om  Opførelsen  kun  de 
Ord  »sie  gefiel«. 

H.  C.  Andersen,  Tekstens  Forfatter,  som  dengang 
opholdt  sig  i  Nærheden  af  Dresden,  saa  dog  lyst 
paa  Udsigterne  for  »Liden  Kirsten«  i  Tyskland.  I 
et  Brev  af  9.  Juli  s.  A.  skriver  han:  »Men  Hartmann, 
kjære  Ven!  Tænker  Du  slet  ikke  paa  —  jeg  vil  ikke 
sige  mig,  men  »Liden  Kirsten«,  genannt  »Karin«? 
Fra  Weimar  kan  jeg  sige  Dig,  at  alle  Musikfolk  vare 
særdeles  glade  ved  Dit  Værk,  men  man  beklagede, 
at  Byen  var  for  lille  i  den  Henseende  til  [at]  drive 
ret  frem  et  Kunstværk,  der  var  Mængden  saa  nyt, 
saa  naturfrisk,  uden  Peber  og  overdrevent  Salt.  Det 
er  imidlertid  rimeligt,  at  vi  faae  »Klein  Karin«  her 
i  Dresden  paa  Scenen,  kun  send  paa  det  snareste 
Dr.  Pabst  Text  og  Partitur  til  Gjennemsyn«.  Ogsaa 
Hartmanns  gamle  Bekendt  fra  hans  første  Uden- 
landsrejse, første  Kapelmester  C.  G.  Reissiger  i  Dres- 
den, interesserede  sig  for  denne  Sag,  der  imidlertid 
strandede  derpaa,  at  man  ikke  havde  nogen  til  Titel- 
rollen skikket  Sangerinde.  »Liden  Kirsten«  kom  i 
hvert  Fald  ikke  videre  end  til  Weimar. 

Hvad  der  af  Hartmanns  Arbejder  har  fundet  Vej 
til  offentlig  Opførelse  i  Tyskland,  er  dog  i  det  hele 
ikke  meget.  Men  det  er  alle  betydelige  Kunstner- 
personligheder fra  rent  forskellige  Lejre,  som  traadte 
i  Skranken  for  dem,  Spohr,  Schumann,  Liszt,  Adolf 

65  9 


ADOLF  JENSEN 

Jensen  og  Hans  v.  Biilow!  Spohrs,  Schumanns  og 
Liszts  Virksomhed  i  denne  Retning  er  allerede  om- 
talt. Hertil  kan  føjes,  at  ogsaa  »Gewandhauskon- 
certerne«  i  Leipzig  i  1844  (altsaa  i  Gade-Tiden)  satte 
Hartmann  paa  sit  Program,  og  at  han  dér  personligt 
det  nævnte  Aar  under  stor  Hyldest  fra  Publikums 
og  Kritikens  Side*)  dirigerede  sin  »Hakon  Jarl-Ouver- 
ture«, ganske  kort  efter  at  han  havde  komponeret 
den.  Den  fik  ved  denne  Lejlighed  sin  Ur-Opførelse, 
idet  den  først  flere  Maaneder  senere  blev  ført  frem 
i  København  ved  en  »Musikforenings »-Koncert. 

Hvad  Adolf  Jensen,  den  poesirige  tyske  Lieder- 
komponist,  angaar,  lærte  han  Hartmann  og  hans 
Værker  at  kende,  da  han  i  1858  kom  til  København 
som  Kapelmester  ved  et  tysk  Operaselskab,  der  gav 
Forestillinger  paa  Folketeatret.  Han  opholdt  sig  der- 
efter i  længere  Tid  i  København  som  Elev  af  Gade, 
medens  han  senere  som  Kunstfælle  fulgte  vor  be- 
rømte Violoncelvirtuos  Chr.  Kellermann  paa  hans 
Koncerter  i  Skandinavien.  Her  i  Landet  modtog 
han  et  dybt  Indtryk  af  Hartmanns  Kunstnerperson- 
lighed baade  som  Komponist  og  som  Orgelmester. 
I  et  af  sine  efter  hans  Død  udgivne  Breve  omtaler 
han  med  stor  Begejstring  H.  i  sidstnævnte  Egenskab. 
»Ikke  engang  i  Dalmatien,  hvor  man  dog  hører  det 
skønneste  Orgelspil,  findes  der  Mage  til  ham«,  ud- 
bryder han.  Efter  sit  Ophold  i  København  vendte 
Ad.  J.  hjem  til  sin  Fødeby  Konigsberg,  hvor  han  i 
en  Række  Aar  levede,  mens  hans  Berømmelse  som 
Liederkomponist  bestandig  voksede.  Med  alt  det 
glemte  han  dog  ikke  den  danske  geniale  Mester,  han 
havde  lært  at  kende,  ja  drev  Propaganda  for  ham, 
saa  at  Hartmanns  »Dryadens  Bryllup«  omsider  8.  Maj 
1870  blev  opført  i  Lissa  i  Posen.    Opførelsen  blev  en 


")  »Allgemeine  Musikalische  Zeitung«,  Oktbr.  1844. 

stor  Succes,  hvorom  en  udførlig  Anmeldelse  i  »Ost- 
deutsche  Zeitung«  (Nr.  216/1870)  bærer  Vidne.  »Dette 
herlige  Værk  af  den  danske  Komponist«,  hedder  det 
bl.  a.,  »har  allerede  foreligget  i  flere  Aar,  men  mær- 
keligt nok  er  det  indtil  nu  ikke  kendt  i  Tyskland. 
Findes  der  da  en  kinesisk  Mur  mellem  de  to  Lande, 
at  slige  Skatte  er  ukendte  af  det  tyske  Publikum?« 

»Dryadens  Bryllup«  er  saavidt  vides  ikke  senere 
opført  offentligt  i  Tyskland.  Et  Brev  fra  Leopold 
Rosenfeld  til  Hartmann  fra  Hamburg,  26.  Marts  1879, 
beretter  imidlertid  om  en  i  denne  Stad  Aftenen  forud 
stedfunden,  under  store  Former  gennemført  Opfø- 
relse af  dette  Værk  under  Ledelse  af  den  bekendte 
Dirigent  for  de  filharmoniske  Koncerter,  Julius  von 
Bernuth.  Denne  Opførelse  var  dog  privat,  men  fandt 
Sted  for  et  glimrende  Auditorium  af  Hamburgs  fine 
Selskab  med  Senatet  i  Spidsen  i  Senator  Oswalds 
rige  Hus.  Rosenfeld  beretter,  at  Udførelsen  var  gan- 
ske udmærket  og  Modtagelsen  enthusiastisk,  ikke 
mindst  ved  Souperen  bagefter,  hvor  v.  Bernuth  i  tæn- 
dende Tale  udbragte  Hartmanns  Skaal,  der  efter- 
fulgtes af  »ein  donnerndes  Hoch«  med  det  bekendte 
»Hoch  soli  er  leben«  ni  Gange. 

Til  den  udenlandske  Koncertstatistik  over  Hart- 
manns Værker  hører  det  endvidere,  at  »Vølvens 
Spaadom«  en  enkelt  Gang  er  udført  i  Tyskland.  Op- 
førelserne i  Sverige  og  Norge  af  Hartmanns  Værker 
kan  her  ikke  angives  paa  Grund  af  manglende  Ma- 
teriale. 

En  »Verdensberømthed«  blev  Hartmann  saaledes 
ikke.  Men  afgjort  er  det,  at  for  de  af  Musikens 
Mænd,  som  udefra  besøgte  vort  Land  og  blev  her 
længe  nok  til  at  naa  til  virkelig  Forstaaelse  af  dets 
skjulte  og  aabenbare  Kræfter  og  aandelige  Værdier, 
har  Hartmann  altid  staaet  som  en  absolut  Forgrunds- 
figur.    Saaledes  var  det,   som  før  nævnt,  for  Adolf 

Jensen,  saaledes  var  det  ligeledes  med  Anton  Rubin- 
stein, som  under  sine  langvarige  og  talrige  Besøg  i 
den  danske  Hovedstad  knyttedes  til  det  Hartmann'- 
ske  Hus  i  nært  Venskab  og  saa  op  til  »Mesteren« 
i  Ærbødighed  og  Beundring.  Og  saaledes  er  det  i 
vor  Tid  med  Julius  Rontgen,  der  har  sat  ham  et 
Mindesmærke  i  Toner  i  sine  herlige  Piano-Varia- 
tioner over  hans  dybe,  ædle  Melodi  »O  du  Guds 
Lam«.*) 

Og  Hans  v.  Biilow,  den  kloge  og  kritiske  Iagttager 
af  »alt  menneskeligt«  i  Tonekunstens  store  Rige,  var 
ikke  længe  om  at  opdage  Hartmann  i  Danmark. 
Allerede  i  sin  Ungdom,  efter  det  første  af  sine  mange 
Besøg  her,  nævner  han  ham  i  en  Artikel  i  »Neue 
Zeitschrift  fiir  Musik  (1.  Juli  1856)  som  »Virtuos«  paa 
Orgel  og  betydelig  Komponist.  Og  med  hvert  Besøg 
heroppe  steg  hans  Kendskab  til  H.  og  dermed  ogsaa 
Beundringen  for  ham.  Det  viser  sig  i  hans  mange 
forskellige  Breve  fra  disse  Besøg,  sidst  i  de  vittige, 
temperamentsrige,  ægte  Biilow'ske  »Skandinavische 
Concertreiseskizzen«,  han  sendte  hjem  til  »Allgemeine 
Deutsche  Musik-Zeitung«  under  sin  Koncertrejse  herop 
1882,**)  hvor  han,  efter  at  have  præciseret  Hartmanns 
Betydning  som  dansk  national  Komponist,  slutter 
med  de  smukke  Ord: 

»Hartmann  ist  gegen'wårtig  76  Jahre  und  erfreut 
sich  der  vollsten  Geistesfrische  und  Wirkensriistig- 
keit.  Selten  håbe  ich  eine  so  vornehme  Erscheinung, 
bei  so  hohem  Alter  doch  so  wenig  greisenhaft,  ge- 
sehen, Durch  und  durch  Patricier  in  seinem  Åus- 
seren  wie  in  seinem  Inneren,  illustrirt  er  wie  Wenige 


*)  Variationen  und  Fuge  iiber  ein  Thema  von  J.  P.  E.  Hart- 
mann. Op.  38.     Leipzig,  Rieter-Biedermann. 

**)  Hans  von  Biilow  »Ausgewåhlte  Schriften  1850—1892«.  Pag. 
408  ff.     Leipzig  1896. 

Anton  Rubinsteins  schonen  Ausspruch:  »Die  Musik 
ist  eine  aristokratische  Kunst«.  Nie  hat  er  eine  Tri- 
vialitåt  geschrieben«. 


Store  eller  mærkelige  Begivenheder  betegner  ikke 
Hartmanns  Bane,  hans  Liv  forløb  roligt  og  jævnt, 
delt  mellem  hans  Arbejde  og  det  lykkelige  Hjem  i 
Kvæsthusgade.  Hans  gamle  Fader  gik  bort  1850  og 
mindedes  af  Sønnen  ved  den  smukke  Motet  »Quando 
corpus  morietur«  (for  3  Solostemmer,  Kor  og  Or- 
kester), hvilken  kun  er  opført  nogle  enkelte  Gange 
senere  ved  det  Kgl.  Teaters  Paaskekoncerter  i  Frue 
Kirke.  Den  største  Sorg  ramte  ham  dog  Aaret  efter, 
da  han  ved  Døden  mistede  sin  geniale  Hustru  Emma 
f.  Zinn.  Nogle  Aar  senere  ægtede  han  dennes  Ven- 
inde Thora  Camilla  Jacobsen,  der  bestandigt  havde 
staaet  Huset  nær;  hende  kom  han  ligeledes  til  at 
overleve.  Hans  Børn  stammede  alle  fra  hans  første 
Ægteskab.  For  det  Biografiskes  Vedkommende  er 
der  endnu  kun  Anledning  til  ganske  kort  at  dvæle 
ved  de  Institutioner,  hvortil  han  særligt  var  knyttet 
i  sit  lange  Liv  og  som  regnede  med  ham  som  deres 
Ypperste. 

»Musikforeningen^  var  han  med  til  at  stifte  (1836) 
hin  Aften  i  det  Kgl.  Teater,  da  man  fejrede  Weyse 
paa  hans  Fødselsdag  med  hans  Opera  »Festen  paa 
Kenilworth«.  Hartmann  blev  straks  valgt  ind  i  Be- 
styrelsen for  den  nystiftede  Forening,  men  drog 
imidlertid  netop  i  de  Dage  bort  paa  sin  før  om- 
talte store  Udenlandsrejse  til  Tyskland  og  Paris,  saa 
han  kom  ikke  med  i  de  første,  forberedende  Arbej- 
der. Det  varede  dog  ikke  længe,  inden  han  kom  til 
at  gøre  Gavn  og  det  paa  en  vigtig  Plads,  idet  han 
efter  sin   Hjemkomst  (da    »Musikforeningen«   fra  at 

være  en  litterær  Forening  til  Udgivelse  af  danske 
Musikværker  hurtigt  var  blevet  en  aktiv  Koncert- 
forening), overtog  Indstuderingen  med  Korets  Med- 
lemmer. Et  slidfuldt  Arbejde,  som  han  selv  bemær- 
kede, men  det  interesserede  ham,  fordi  han  selv 
lærte  saa  meget  deraf.  Med  dette  Arbejde  vedblev 
han  en  lang  Aarrække,  nemlig  12  Aar,  ligesaa  længe 
Fr.  Glaser  var  Dirigent  for  »Musikforeningen«  og  lige 
indtil  Gade  traadte  til  som  saadan  (1850).  Det  var 
altsaa  ikke  nogen  Førerstilling,  han  her  beklædte,  men 
at  man  alligevel  regnede  stærkt  med  ham,  ses  deraf,  at 
han  som  Komponist  straks  kom  paa  Programmet 
for  Foreningens  allerførste  Koncerter  (paa  den  første 
med  sin  Kantate  til  Efterslægtselskabets  Jubelfest, 
paa  den  anden  med  et  Udtog  af  Operaen  »Ravnen«) 
og  tillige  deraf,  at  han  selv  snart  blev  sat  i  Spidsen 
for  Foreningen.  Ved  dennes  Stiftelse  var  Joh.  Fr. 
Frøhlich  valgt  til  Formand,  hvilken  Post  han  dog 
allerede  Aaret  efter  maatte  fratræde  af  Helbredshen- 
syn;  han  efterfulgtes  i  to  Aar  af  Etatsraad  Edv.  Collin. 
Derefter  valgtes  Hartmann  (1839)  til  Formand  og 
genvalgtes  Aar  efter  Aar  lige  indtil  han  53  Aar  se- 
nere nedlagde  denne  Værdighed  paa  Grund  af  sin 
høje  Alder,  hvorefter  Generalforsamlingen  i  Stedet 
for  udnævnte  ham  til  »Ærespræsident«.  Som  det 
rigtigt  paa  denne  Forsamling  blev  udtalt,  Hartmann 
og  »Musikforeningen«  havde  vokset  sig  sammen,  de 
kunde  ikke  skilles,  og  det  var  ikke  nogen  »rigtig« 
Musikforeningsaften,  naar  ikke  Hartmanns  kendte 
Skikkelse  prydede  Bestyrelseslogen  tilvenstre.  Hans 
Værker  for  Koncertsalen  har  alle  haft  deres  Pre- 
mierer i  denne  Forening,  de  fleste  under  N.  W.  Gades 
Direktion;  thi  Hartmann  forstod  godt,  hvor  han  havde 
sin  Begrænsning  og  overlod  gerne  Taktstokken  i  sin 
yngre  Vens  geniale  Førerhaand.  Det  skal  ogsaa  i 
denne  Forbindelse  fremhæves,  at  han  aldrig  brugte 

Musikforeningen  som  Løftestang  for  sine  Værker. 
De  kom  der  i  Kraft  af  deres  egen  Betydning,  og  det 
blev  efterhaanden  en  hel  Fest,  hver  Gang  han  lod 
høre  fra  sig  paany. 

Studenter-Sangforeningens  Annaler  gaar  omtrent 
lige  saa  langt  tilbage  i  Tiden  som  »Musikforeningens«. 
Dér  hørte  Hartmann  dog  ikke  med  blandt  Stifterne, 
men  Aaret  efter  at  denne  Forening  1839  saa  Lyset, 
finder  vi  ham  indmeldt  som  »Primo-Bas«!  Begyndte 
han  her  som  Menig,  har  han  dog  haft  Feltherresta- 
ven i  sin  Tornyster,  thi  kun  3  Aar  efter  blev  han 
Dirigent,  (eller  som  det  dér  kaldes  »Musikdirektør«), 
et  Hverv,  som  han  vel  kun  aktivt  udøvede  nogle 
faa  Aar,  men  dog  ikke  gav  fra  sig  før  der  25  Aar 
senere  blev  oprettet  en  ny  Værdighed  for  ham  som 
Foreningens  første  Mand,  dens  »Formand«.  Dette 
var,  som  man  vel  kan  tænke  sig,  mere  end  en  Form- 
sag, det  var  en  Hyldest,  ja  en  Kærlighedserklæring 
fra  Studentersangerne,  eller  rettere  fra  alle  Studen- 
ter til  deres  elskede  Mester.  Thi  hvad  betød  ikke 
Hartmann  for  Studenterne?  Det  er  rigtigt  udtalt,  at 
der  næppe  kan  paapeges  nogen  Personlighed,  som 
har  haft  en  større  og  mere  forædlende  Indflydelse 
end  han,  paa  baade  hele  Standen  og  hver  enkelt,  han 
kom  i  Berøring  med. 

Der  var  her  et  Gensidighedsforhold  til  Stede,  som 
betingede  det  hele.  Ikke  at  Studenterne  var  Mod- 
tagere alene,  de  var  ogsaa  Givere  her.  Det,  Hart- 
mann elskede,  Ungdom,  Mod,  romantisk  Hu,  Be- 
gejstring, det  var  tilhuse  hos  dem.  Han,  den  evigt 
unge  Student,  blev  som  hjemme  i  deres  unge,  glade 
Kreds,  den  vakte  Ungdommen  tillive  i  hans  eget 
Bryst.  »Vi  er  et  lystigt  Folkefærd«  eller  »Snart  er 
Natten  svunden«,  hvem  har  sunget  dette  som  han? 
Han  blev  derfor  Studenternes  selvskrevne  Sanger, 
det  være  sig  i  muntre  eller  alvorsfulde  Kvartetsange 

eller  i  større  og  mindre  Kantater.  Navnlig  de  sidste, 
eller  i  hvert  Fald  de  fleste  af  dem,  der  tæller  med 
i  hans  Produktion,  hænger  direkte  sammen  med 
hans  Forbindelser  her.  Der  kan  ikke  være  Tvivl 
om,  at  det,  der  stiller  disse  Kantater  saa  højt, 
den  hele  Tekstbehandling,  det  vil  sige  Teksternes 
Forklaring  og  Uddybning  i  Musik,  ikke  er  uden  Sam- 
menhæng med  Hartmanns  akademiske  Uddannelse 
som  Student  ved  Universitetet.  Hans  genialeste  Værk, 
»Vølvens  Spaadom«,  er  skrevet  for  og  tilegnet  Stu- 
denter-Sangforeningen. 

Ved  Universitetets  400-Aars  Jubilæum  udnævntes 
han  til  Dr.  phil.  honoris  causa,  en  Udmærkelse,  hvor- 
paa  han  satte  den  største  Pris.  Doktorringen  hørte 
til  de  Ærestegn,  han  altid  bar. 

Efteraaret  1842  døde  Weyse.  Det  følgende  Foraar 
modtog  Hartmann  Udnævnelse  som  Organist  ved 
Vor  Frue  Kirke  og  spillede  første  Gang  ved  Kon- 
firmationen til  Paaske.  Han  beklædte  denne  Post  lige 
indtil  sin  Død,  altsaa  i  57  Aar,  bestandigt  stærkt  op- 
taget af  sin  Gerning  her.  Med  Liv  og  Sjæl  var  han 
»Organisten«  i  Gudstjenesten.  Og  som  Komponist 
skylder  vi  ham  en  stor  Samling  af  prægtige,  kærne- 
fulde  Melodier  til  aandelige  Sange,  hvoraf  de  fieste 
har  fundet  Vej  til  Kirken. 

Ved  Københavns  Musikkonservatoriums  Opret- 
telse blev,  ifølge  Testator,  Juveler  P.  W.  Moldenhauers, 
Bestemmelse,  Hartmann  tilligemed  N.  W.  Gade  og 
H.  S.  Paulli  sat  i  Spidsen  for  denne  Institution  som 
Direktører,  og  han  virkede  tillige  personligt  som  Læ- 
rer i  Orgel  og  i  Kontrapunkt.  Ogsaa  denne  Virk- 
somhed optog  ham  fuldt  og  helt  lige  indtil  hans 
Bortgang.  Betegnende  for  ham  var  overhovedet  den 
Ihærdighed  og  Punktlighed,  hvormed  han  passede 
sine  forskellige  Gøremaal  lige  indtil  det  sidste.  De  var 
for  ham  en  Livsbetingelse.   Da  hans  Læge  paa  hans 

Fødselsdag  1895  talte  fortroligt  med  ham  og  foreslog 
ham  paa  Grund  af  hans  høje  Alder  dog  at  skaane 
sig  selv,  f.  Eks.  opgive  Organisttjenesten  og  Konser- 
vatoriet, fik  han  det  Svar  af  den  90-aarige:  »Nej,  det 
vil  jeg  ikke,  for  saa  dør  jeg« ! 

Fem  Aar  efter,  10.  Marts  1900,  lukkede  han  stille 
sine  Øjne.  Hans  Bortgang  føltes  som  en  national 
Sorg,  hvilken  skaffede  sig  et  storslaaet  Udtryk  ved 
hans  Jordefærd  i  Frue  Kirke.  Han  stedtes  til  Hvile 
paa  Garnisons  Kirkes  Kirkegaard  paa  St.  Annæplads 
ved  sin  første  Hustru  Emmas  Side,  samme  Sted, 
hvor  ogsaa  hans  Fader  og  Moder  og  3  af  hans  Børn 
hvilede.  Netop  paa  samme  Plads  havde  han  som 
Dreng,  da  han  boede  i  »Marschalls  Gaard«  ved  Si- 
den af,  tumlet  sig  i  sine  barnlige  Lege!  Ikke  langt 
derfra  paa  St.  Annæplads  har  Efterslægten  rejst  ham 
det  smukke  Monument,  modelleret  af  hans  Ven  og 
yngre  Samtidige,  Billedhuggeren  A.  V.  Saabye. 


J.  P.  E.  HARTMANN 
SOM  KOMPONIST 


DEN,  der  engang  skal  skrive  Hartmanns  Levned, 
maa  skrive  hans  Værkers  Historie.  Paa  Be- 
givenheder af  mærkelig  Art  har  hans  Liv  været  fat- 
tigt, indre  Brydninger  eller  ydre  Kampe  har  det 
heller  ikke  kendt.  Desto  mere  frugtbringende  har 
det  været  indadtil.  Betænker  vi,  at  Hartmann  i 
egentlig  Forstand  var  Autodidakt,  at  han  skyldte  sig 
selv  sin  egen  Udvikling,  bliver  Betragtningen  af  hans 
Værker  dobbelt  nødvendig.  Ved  Undersøgelsen  af 
disses  forskellige  Natur,  Værdiindhold  og  indbyrdes 
Stilling  indenfor  de  forskellige  Afsnit  af  hans  Livs- 
førelse vilde  vi  først  faa  det  nødvendige  Materiale 
til  at  tegne  et  rigtigt  Billede  af  ham  som  Kunstner. 
Men  en  saadan  særlig  Hartmanns-Forskning  har 
desværre  ikke  endnu  afsat  sine  Resultater.  Under 
hans  lange  Liv  og  i  Anledning  af  de  mange  Jubel- 
fester til  hans  Ære  er  der  skrevet  og  talt  mangt  og 
meget  om  ham,  ogsaa  meget  smukt  og  meget  ram- 
mende, men  uden  en  nøjere  Indtrængen  i  hans  Vær- 
ker. Højst  har  det  været  spredte  Bemærkninger 
eller  mindre  Undersøgelser  i  enkelte  Bladartikler, 
som  nu  ikke  mere  kan  skaffes  tilveje.  Først  efter 
hans  Død  er  der  fremkommet  Undersøgelser  om 
ham  som  Kontrapunktiker  og  som  Kirkekomponist*). 


*)  Hother  Ploug  i   »Dansk  Tidsskrift'^,  København,  Maj  1900. 
H.  Nutzhorn  i  »Højskolebladet«    1900,  Nr.   14. 

Inden  det  store  og  vidt  omfattende  Emne  om  Hart- 
mann som  Kunstner  er  behandlet,  er  der  dog  endnu 
langt  tilbage.  Indtil  da  maa  den  egentlige  Hart- 
mannbiografi vente.  Her  skal  kun  gives  en  kort 
Oversigt  over  hans  Værker. 

Antallet  af  Hartmanns  Kompositioner  gaar  op  til 
henimod  de  200.  Hans  sidste,  med  Opustal  forsy- 
nede Arbejde  naar  ganske  vist  ikke  længer  end  til 
Op.  86  (religiøse  og  folkelige  Digte  af  Ad.  Langsted 
og  Ernst  v.  d.  Recke),  men  en  Mængde  af  hans  Ar- 
bejder, og  deriblandt  flere  af  hans  betydeligste,  er 
ikke  betegnede  med  Opustal.  Hans  sidste  Kompo- 
sition, Slutningen  af  Kantaten  til  Bispevielse  i  Frue 
Kirke,  er  dateret  d.  7.  Januar  1899,  altsaa  i  hans 
94de  Aar.  Paa  saa  godt  som  alle  Felter  har  han 
brugt  sine  Kræfter,  paa  det  kirkelige  som  paa  det 
verdslige ,  paa  Teatrets  som  paa  Koncertsalens 
og  Hjemmets  Omraade,  han  har  dyrket  de  symfo- 
niske Former  saavel  som  det  musikalske  Genre- 
stykke, komponeret  store  Kantater  og  smaa  Sange, 
Kammermusik  og  Husmusik. 

Allerede  Mængden  af  disse  Kompositioner  virker 
forvirrende,  ikke  mindre  deres  højst  forskelligartede 
Indhold.  Saa  mange  Stilarter  er  her  repræsente- 
rede, saa  mange  ulige,  ofte  hinanden  ganske  mod- 
staaende  Indtryk  gør  sig  gældende.  Derfor  bliver 
et  almindeligt  Overblik  saa  vanskeligt,  ja  selv  en 
ganske  ydre  Klassifikation  af  Arbejderne  støder  paa 
mange  Hindringer.  Af  Hartmann-Biografen  Carl 
Thrane,  er  der  i  hans  fortræffelige  Essays,  »Danske 
Komponister«  (Kbhvn.  1875),  givet  en  Inddeling  af 
Hartmann'ske  Arbejder  i  fem  Hovedgrupper,  nem- 
lig: Dramatiske  Værker  —  Større  Koncertkomposi- 
tioner —  Kantater  og  andre  Lejlighedskompositio- 
ner  —  Klaver-  og  Sangkompositioner  —  Kirkelige 
Værker.    Inddelingen  er,  som  man  ser,  af  ydre  Art, 

idet  Værker  af  højst  forskelligt  Indhold  og  Stil  rum- 
mes indenfor  hver  af  de  fem  Hovedgrupper. 

Maaske  man  kom  Tingen  nærmere  ved  at  forsøge 
en  Inddeling  efter  indre  Kendemærker.  Her  springer 
straks  Hartmanns  Dobbeltnatur  i  Øjnene:  hans  uni- 
verselle og  hans  nordiske  Musiknatur.  Paa  Grund- 
lag af  disse,  i  hans  Musik  typisk  genkommende 
Dobbeltegenskaber,  vil  jeg  forsøge  et  orienterende 
Overblik  over  hans  Værker.  Kun  maa  det  straks 
siges,  at  denne  Inddeling  er  ufuldkommen,  da  Ele- 
menter fra  den  ene  Gruppe  stadigt  mødes  med  Ele- 
menter fra  den  anden.  »Kronologisk«  bliver  Inddelin- 
gen heller  ikke,  idet  Værkerne  fra  de  forskellige 
Grupper  følges  jævnsides,  uden  at  man  bestemt  kan 
angive,  naar  det  ene,  f.  Eks.  det  »nordiske«,  begyn- 
der, eller  det  andet,  f.  Eks.  det  »universelle«,  hører 
op.  Men  vi  faar  ad  denne  Vej  store  Hovedgrupper, 
der  saa  nogenlunde  omfatter  Hartmanns  Produktion: 
1)  »Universal«  Musik,  2)  Nordisk  Musik,  3)  Dansk 
Musik,  4)  De  Arbejder,  som  ikke  indordner  sig  under 
de  førstnævnte  Grupper,  og  endelig  5)  Kirkelig  Musik. 

Til  den  første  Hovedgruppe,  den  »universelle^ 
Musik,  hører  en  stor  Del  af  Værkerne  fra  Hart- 
manns Ungdom  og  første  Manddomsaar,  medens 
den  er  noget  mindre,  om  end  bestandig  tydeligt 
nok,  repræsenteret  i  de  senere  Arbejder.  Af  Vær- 
kerne fra  30'erne  og  40'erne  hører  de  to  Operaer 
»Ravnen«  (1832)  og  »Corsarerne«  (1835)  herhen,  frem- 
deles en  hel  Række  Klaverstykker,  Piano-  og  Violin- 
Sonaten  Op.  8,  tildels  ogsaa  Pris-Sonaten  (Op.  34), 
skønt  den  i  sine  første  Afdelinger  er  stærkt  nordisk 
farvet,  endelig  en  stor  Mængde  Sange,  tildels  med 
tyske  Tekster.  Hertil  maa  tillige  henføres  hans  Ung- 
domsværker (Op.  1 — 10  m.  fl.)  samt  to  Symfonier 
(G-moll  og  E-dur).  Af  senere  Værker  kan  i  denne  For- 
bindelse nævnes  Suiten  for  Violin  og  Piano  (ligeledes 

med  nordiske  Elementer),  Korstykkerne  »I  Provence«, 
»Zigeunermåhrchen«  (til  Goethes  Tekst),  tildels  ogsaa 
»Hinsides  Bjergene«,  »Luther  paa  Wartburg«,  »Hel- 
lig tre  Kongers  Kvad«,  Piano-Sonaten  Op.  80,  Orgel- 
Sonaten  Op.  58,  for  blot  at  nævne  det  vigtigste. 

Et  Billede  af  en  langsom,  men  bestandigt  fortsat 
kunstnerisk  Udvikling  frembyder  denne  Hovedgruppe 
for  selv  kun  en  flygtig  Betragtning.  Det  maa  være 
en  kommende  Biografs  Opgave  i  det  enkelte  her  at 
paavise  den  gradvise  Vækst  til  det  altid  større  Mester- 
skab i  Formen,  den  altid  rigere  Dybde  i  Indholdet, 
som  kendetegner  Værkerne  fra  de  senere  Aar.  Maa- 
ske  ses  hele  den  for  Hartmann  saa  ganske  særegne 
sene  Udviklingsgang  allerbedst  her  ved  hans  »uni- 
verselle« Musik,  hvor  Billedet  er  mere  ublandet 
»musikalsk«  og  ikke  forstyrres  af  andre  Momenter.  I 
sine  Ungdomsværker  var  han  paavirket  udefra, 
endog  fra  mange  hinanden  vidt  forskellige  Sider, 
fra  Tysklands  Romantik  som  fra  Frankrigs  Esprit, 
Her  findes  som  Forbilleder  Spohr  Side  om  Side 
med  Auber,  senere  ogsaa  Impulser  fra  andre  Sider. 
Den  ridderlige  Glans  hos  Weber,  Marschners  Fy- 
righed og  den  dybe  Sjælfuldhed  hos  Schumann 
har  ikke  ladet  Hartmann  upaavirket.  Frisk,  ynde- 
fuld, til  Tider  helt  indtagende  Musik  har  han  i  sin 
Ungdom  skrevet  ved  Siden  af  Episoder,  som  falder 
tungere,  tørrere,  mere  møjsommeligt,  saa  man  mær- 
ker »Arbejdet«.  I  Modsætning  hertil,  hvilken  Sik- 
kerhed i  Behandlingen  af  Kunstmidlerne,  hvilken 
personlig  Oprindelighed  i  de  senere  Værker!  For 
ret  at  komme  under  Vejr  med  denne  Udvikling,  be- 
høves der  dog  en  selvstændig  Undersøgelse  af  hvert 
af  disse  Arbejder,  ikke  mindst  de  tidligere,  der  nu 
for  Tiden  omtrent  slet  ikke  kendes. 

Dette  Ukendskab  har  foranlediget  den  i  vor  Tid  ret 
almindelige  Anskuelse,  at  Hartmann  i  sin  Musik  ikke 

har  »evnet«  at  behandle  store  symfoniske  Former. 
Han  er  bleven  kaldt  »Tonedigter«  i  Modsætning  til 
Gade,  der  kaldtes  »Tonekunstner«.  Dette  lyder  jo 
ganske  aandrigt,  men  der  er  alligevel  sikkert  nok  her 
noget  at  rette,  baade  for  den  ene  og  den  anden  af 
disse  to  samtidige  Komponisters  Vedkommende.  Man 
glemmer,  at  Hartmann  er  Komponist  til  to,  nu  gan- 
ske ukendte,  Symfonier,  hvoraf  den  ene  fik  højeste 
Anerkendelse  fra  netop  en  af  »Formens«  Mestre, 
Spohr,  fremdeles  af  en  hel  Række  Ouverturer  med 
udmærket  »Form«,  af  flere  Sonater  og  en  Strygekvar- 
tet, man  glemmer  hans  med  Aarene  stærkt  udviklede 
kontrapunktiske  Evne.  Uden  Tvivl  har  man  set  sig 
blind  og  hørt  sig  døv  paa  de  Ting  af  Hartmann,  der 
har  været  mest  en  vogue,  hans  Balletter,  hans  Kan- 
tater og  hans  Teatermusik.  Det  ligger  her  i  Op- 
gavens specielle  Art,  altsaa  i  Sagens  Natur,  at  der 
ikke  kan  være  Brug  for  symfoniske  Former. 

Den  anden  Hovedgruppe,  der  omfatter  de  nordi- 
ske Værker,  er  den  mærkeligste,  er  fuldt  og  helt 
Hartmanns  egen  og  aabenbarer  det  dybeste  og  op- 
rindeligste  i  hans  Geni.  Naar  man  sammenligner 
Værkerne  fra  denne  Gruppe  med  den  foregaaende, 
har  de  i  den  Grad  deres  eget  Fysiognomi,  at  man 
paa  Forhaand  skulde  tro  paa  en  Brydningstid  forinden 
denne  Gruppe  opstod,  paa  et  bestemt  Gennembrud, 
der  satte  Skel  mellem  før  og  nu.  Karakteristisk  er 
det  imidlertid  for  Hartmanns  hele  Kunstnerperson- 
lighed, at  dette  i  Virkeligheden  forholder  sig  helt 
anderledes.  Saalidt  har  der  været  tale  hos  ham  om 
nogen  »Brydning«,  endsige  om  noget  »Brud«,  at  de 
to  Sider  af  hans  musikalske  Natur,  den  universelle 
og  den  nordiske,  tværtimod  fra  et  meget  tidligt 
Tidspunkt  begge  gør  sig  samtidigt  gældende  og  fre- 
deligt arbejder  Haand  i  Haand.  Just  da  han  var  i 
Færd   med   at   komponere   sin   Opera   »Ravnen«    og 

nedskrev  disse  »europæiske«  Melodier  med  deres 
bløde  Spohr'ske  Følsomhed  og  flotte  Auber'ske  Sving, 
traadte  helt  paa  engang  hans  nordiske  Fylgie  frem 
for  hans  indre  Blik,  og  han  komponerede  Musiken 
til  Oehlenschlågers  »Guldhornene«  (1832).  Det  var 
Toner  fra  en  hel  anden  Verden,  aldrig  før  hørte  i 
Norden,  varslende  om  en  ny  Tid.  Intet  i  Hartmanns 
ydre  eller  indre  Liv  giver  Forklaringen  for  dette 
pludselige  Omslag.  Han  selv  vidste  intet  at  sige 
derom,  uden  at  dette  var  ham  ganske  ubevidst,  »det 
kom  saadan  af  sig  selv«. 

Nu  var  rigtignok  langtfra  alting  gjort  med  »Guld- 
hornene«, der  kun  var  den  første  Bebuder.  Man 
mærker  snart,  hvor  blegt  dette  Arbejde  staar  i  Sam- 
menligning med  de  senere  Værker.  Der  skulde  lang 
Tid  til,  inden  denne  svage  Spire  kunde  vokse  sig  op 
til  et  mægtigt  Træ.  Men  som  det  rigtigt  er  udtalt, 
Hartmann  har  haft  uendelig  god  Tid!  Som  Kom- 
ponist fortsatte  han  samtidigt  flittigt  i  det  tidligere 
»universelle«  Spor,  fik  ogsaa  Tid  til  at  pløje  en  hel 
ny  Ager  op,  hvor  det  særligt  »danske«  i  hans  Natur 
satte  de  skønneste  Blomster.  Med  de  egentlige  »nor- 
diske« Værker  gik  det  derimod  langsomt  og  prøvende 
frem,  engang  med  Mellemrum  paa  henved  en  Snes 
Aar. 

I  Musiken  til  Oehlenschlågers  Tragedie  »Olaf 
den  Hellige«  (1838)  faar  vi  i  »Slaget  ved  Stiklestad« 
atter  Bud  fra  Norden,  seks  Aar  derefter  et  nyt, 
endnu  kraftigere  og  mere  fuldtonende,  i  Ouverturen 
til  »Hakon  Jarl«  (1844).  Først  mange  Aar  efter  kom- 
mer saa  »Valkyrien«  (1861),  derpaa  »Thrymsqviden« 
(1868),  saa  endelig  »Vølvens  Spaadom«  (1872),  »Ar- 
cona«  (1875)  og  »Yrsa«  (1883).  Fra  »Guldhornene« 
til  »Yrsa«  altsaa  51  Aar!  I  dem  har  vi  Hartmanns 
Udvikling  fra  Yngling  til  Mester,  fra  Ungdommens 
let   vakte    Fantasi   til   Manddommens   stærke   Kraft 

Og  faste  Maal,  til  Oldingeaarenes  vidunderligt  stolte 
Fuldkommenhed. 

Det  allermeste  af  det  her  nævnte  er  Teatermusik, 
meget  deraf  endog  af  den  Art  Teatermusik,  der  til  dag- 
lig rangerer  lavest,  nemlig  Balletmusik.  Tidt  hører 
man  Undren  herover,  ja  Beklagelse.  Det  er  endog 
blevet  ret  almindeligt  i  denne  Forbindelse  at  lade 
haant  om  Bournonvilles  Balletter  og  fremstille  For- 
holdet saaledes,  at  Hartmann  i  sin  Skikkelighed 
skulde  have  ladet  sig  »bruge«  af  sin  teaterdrevne, 
ærgerrige  Ungdomsven.  Dette  er  nu  uden  Tvivl  at 
gaa  Bournonville  altfor  nær.  Dennes  Balletter  kan 
ikke  maales  med  den  sædvanlige  Alen.  De  er  ud- 
gaaede  fra  den  sjældne  Forbindelse  af  fransk  Ballet- 
kunst med  nordisk  Idealitet,  er  ganske  enestaaende 
i  Teaterlitteraturen,  i  det  hele  højst  karakteristiske 
som  Udslag  af  dansk  Aandsliv  fra  den  Tid,  de  til- 
hører. Desuden  indeholder  de  ypperlige  Momenter 
for  musikalsk  Behandling  og  ejer  en  dramatisk 
Kraft,  som  i  høj  Grad  maa  ægge  den  drama- 
tiske Nerve  ogsaa  i  Musiken.  Jeg  er  ikke  saa 
sikker  paa,  at  Hartmann  vilde  have  skrevet  saa 
udmærket  Balletmusik,  om  han  ikke  havde  arbej- 
det sammen  med  en  Mand  netop  som  Bournon- 
ville. Derimod  kan  vi  snart  blive  enige  om  at  be- 
klage, at  Hartmanns  Musik  er  knyttet  til  en  saa 
forgængelig  Skabning,  som  en  Ballet  efter  hele  sin 
Natur  altid  maa  være.  Beethovens  »Prometheus«- 
Musik  er  forsvundet  sammen  med  den  Ballet,  den 
tilhørte.  Der  er  Fare  for  det  samme  kunde  times 
Hartmanns  Balletmusik;  meget  af  den  er  allerede 
glemt. 

Heller  ikke  er  der  Grund  til  at  undres  over,  at 
Hartmann  vilde  laane  sin  Pen  til  slige  Opgaver. 
Balletten  paa  det  kgl.  Teater  i  København  var  under 
Bournonville   en   fuldkommen    ædelbaaren    Fremto- 

ning,  de  to  andre  Kunstarter,  Skuespillet  og  Operaen, 
ganske  sideordnet  og  jævnbyrdig.  Den  pikante 
»gout«,  der  hefter  ved  Begrebet  »Ballet«  paa  mange 
andre  Scener,  var  her  aldeles  ikke  til  Stede.  Og 
Hartmann  var  ifølge  hele  sit  musikalske  Naturel 
netop  Manden  for  den  Art  Opgaver.  Hvad  der  er 
hans  musikalske  Styrke,  er  ikke  svært  at  faa  Øje 
for:  Prægnans  i  Motiverne,  Kraft  og  Originalitet  i 
Harmonierne.  Begge  Dele  kommer  i  høj  Grad  en 
Balletmusik  tilgode,  hint  som  skildrende  Moment, 
dette  som  Farve,  »Kolorit«.  I  Balletten  gælder  det 
om,  at  de  Billeder,  vi  ser  fra  Scenen,  rask  og  slag- 
færdigt illustreres  af  en  Musik,  hvis  Motiver  er 
typiske,  bider  sig  fast.  Her  skal  ingen  nærmere  Ud- 
arbejdelse til,  en  symfonisk  Form  vilde  kun  tynge. 
Jo  mere  der  derimod  er  af  motivisk  Kraft,  desto 
bedre,  og  »Perioderne«  maa  være  tæt  sluttede,  hur- 
tigt tilegnede  af  Tilhøreren  og  let  genkendelige,  om 
de  atter  skulde  optræde  som  »Forklaring«  af  dette 
eller  hint,  der  foregaar  mimisk  paa  Scenen.  Vi  kan 
paa  denne  Vis  faa  et  Tonebillede  frem,  lige  saa  klart 
som  det  Scenebillede,  vi  ser  for  vore  Øjne,  men  be- 
varer blot  dette  Tonebillede  meget  sikrere  i  Hjernen. 
.  Denne  motiviske  Kraft  er  netop  Hartmanns  Sag, 
ja  vel  hans  bedste  Eje.  Alt  som  han  selv  udvikles 
til  Mester,  vokser  denne  Kraft  med  en  Frodighed, 
som  Aarene  kun  synes  at  øge,  ikke  at  mindske. 
Hans  Balletter  er  fyldte  dermed,  hans  Kantater  og 
andre  Værker  fra  de  senere  Aar  er  det  ikke  min- 
dre. Hvor  forstaar  han  ikke  at  ramme  Billedet  lige 
i  Centrum  ved  karakterfulde  Motiver,  der  faar  be- 
stemt Fysiognomi  ad  enten  rytmisk  eller  harmonisk 
eller  melodisk  Vej!  Der  er  Eksempler  nok  at  an- 
føre. Et  »rytmisk«  Motiv  kender  vi  fra  det  hamrende 
Troldemotiv  i  Balletten  »Et  Folkesagn«,  et  »harmo- 
nisk« Motiv  fra   Heimdals-Luren  straks  i  Begyndel- 

sen  af  »Valkyrien«  med  den  geniale  Modulation 
H-moli — C-dur.  Af  stor  Adel  former  han  et  »melo- 
disk« Motiv  i  de  første  Takter  i  »Vølven«,  dunkelt  og 
sløret  som  den  Visdom,  der  forkyndes,  anelsesfuldt 
higende  som  selve  denne  Visdoms  Higen  ud  over 
sig  selv,  ud  over  Ragnaroks  Mørke  og  Død,  hen 
imod  Forklarelsen  og  det  sejrende  Lys*). 

Den  forunderlige  Urkraft  i  Hartmanns  Geni  viser 
sig  tydeligst,  hvor  hans  Fantasi  bliver  paavirket  af 
Forestillinger  fra  just  den  oldnordiske  Sagatid.  Ikke 
blot  fornemmer  vi  det  mægtige  Vingesus  af  en 
genial  Skaberkraft,  men  hans  egen  musikalske  Per- 
sonlighed synes  her  at  være  til  Stede  i  sin  egentlige 
Kærne.  Om  han  ikke  havde  komponeret  andet  end 
disse  Ting,  var  hans  Storhed  dermed  givet.  Det 
stærke,  haarde  Tonemalm,  han  arbejder  med  og 
tvinger  til  Lydighed  under  sin  formende  Haand, 
har  han  selv  hentet  frem  fra  de  skjulte  Dybder  i 
sit  eget  Indre.  Dette  Materiale  findes  før  ham  kun 
tilstede  antydningsvis,  spredt  i  enkelte  Kæmpeviser 
som  tonende  Rester  fra  en  svunden  Old,  benyttet 
mere  eller  mindre  bevidst  i  poetisk  Efterdannelse  af 
Komponister  som  Kunzen,  Weyse,  Kuhlau  og  Frøh- 
lich.  Men  hos  Hartmann  træder  det  frem  som  en  sam- 
let Skat,  en  ny  Kraft,  en  tonende  Genfødelse  af  den 
ældgamle  Sagastil  med  dens  korte  Perioder,  dens 
sluttede  Fasthed  og  mandige  Styrke. .  Og  vidunder- 
ligt vokser  hans  Evne  her  med  selve  det  store  i  Op- 
gaven. Det  haarde  Stof  hamrer  han  ud  i  Toner, 
der  gaar  til  Marv  og  Ben,  især  naar  Skikkelserne 
antager    det  Vældiges    eller  Overnaturliges    Former 


*)  Ubevidst  er  H.  her  kommet  til  at  strejfe  selve  Seb.  Bach. 
Hovedparten  af  dette  karakteristiske  Motiv  (med  Bevægelsen  op 
til  Nonen)  findes  i  »Matthæus-Passionen«,  skjult  i  1ste  Sopran  i 
det  store  kontrapunktiske  Indledningskor,  13.  Takt  før  Slutningen 
(Peters'  Klaverudtog,  Pag.  13  nederst). 

(Jætten  Thrym,  den  sejdkloge  Vølve),  eller  naar  han 
sætter  de  store  Masser  i  Bevægelse.  Tungt  og  mas- 
sivt, men  som  Guld  saa  vægtigt!  Det  meget  be- 
undrede »Walkiirenritt«  hos  Richard  Wagner  kan  i 
karakterfuld  Prægnans  afgjort  ikke  staa  Maal  med 
de  stolte  Toner,  hvormed  Valens  Møer  »rustede  til 
Ridtet«  skildres  i  Hartmanns  »Vølvens  Spaadom« 
(4de  Afdeling). 

Vi  gaar  over  til  den  tredie  Hovedgruppe  af  Hart- 
manns Værker,  hvilken  repræsenterer  det  danske  hos 
ham,  beslægtet  med  den  foregaaende,  men  dog  med 
sit  tydelige  Særpræg.  Til  hans  nordiske  Musiks 
djærve,  næsten  barske  Træk  staar  denne  Afdeling 
med  blødere  Omrids  og  mildere  Farver,  omtrent 
som  vore  danske  Ridderviser  fra  Middelalderen  staar 
til  Oldtidens  Edda.  Typisk  fremfor  alle  er  her  den 
lille  Opera-Idyl  »Liden  Kirsten«,  en  musikalsk  Efterr 
digtning  af  den  danske  Folkevise,  blød  i  Stemning, 
let  bevæget,  fuld  af  Hjærte  og  Lune  som  vort  eget 
danske  Folkelynne.  Har  Hartmanns  Musik  hist  været 
mandig,  bliver  den  her  næsten  kvindelig,  og  det  er 
næppe  noget  Tilfælde,  som  C.  Thrane  rigtigt  bemær- 
ker, at  af  denne  Operas  6  Figurer  er  de  4  Kvinder, 
kun  2  Mænd.  Som  Billedet  af  den  ideale  nordiske 
Kvinde  staar  da  denne  Musik,  blaaøjet,  lyshaaret, 
granvoksen  som  hun;  det  hede  Blod,  den  stormende 
Lidenskab  er  langt  borte.  Modstykket  hertil  har 
vi  i  Narrens  typiske  Skikkelse,  Sindbilledet  paa  den 
danske  glade  Gaaen  paa,  Viddet,  der  kruser  Sindet 
som  den  friske  Søluft  vore  Strande. 

I  denne  Modsætning  strejfer  vi  noget  for  Hart- 
mann selv  ejendommeligt.  Idealitet  og  Realitet  ind- 
gaar  hos  ham  en  ganske  egen  Forbindelse.  Det  dag- 
lige Livs  jævne  Mand  var  Hartmann  i  høj  Grad, 
som  Personlighed  var  han  Legemliggørelsen  af  Nøj- 
agtighed  og  Besindighed.     Og  som  Komponist    kan 

han  Side  om  Side  med  sine  ideale  Syner  bringe 
Træk  fra  en  hel  anden  Verden,  —  lade  os  med  lun 
Skæmt  eller  elskværdig  Hyggelighed  færdes  mellem 
ganske  jævne  Hverdagsmennesker,  mens  en  Duft  af 
borgerlig  Agtbarhed  slaar  os  imøde.  I  hans  danske 
Musik,  naar  Hartmann  føler  sig  allermest  »hjemme«, 
fornemmer  vi  tidt  dette  Pust  fra  bestandig  Borger- 
lighed. Ikke  sjældent  anvender  han  dette  Træk  som 
rent  kunstnerisk  Moment,  hvor  det  kan  blive  af  ud- 
mærket Virkning.  Kostelig  er  saaledes  i  Musiken  til 
Heibergs  »Syvsoverdag«  Brydningen  mellem  de  to 
forskellige  Elementer,  den  højtflyvende  Romantik  og 
den  københavnske  Spidsborgerlighed.  Hvilken  Mod- 
sætning mellem  Klangen  i  Toner  som  dem  til  »Kon- 
gen er  bedrøvet,  Kongen  er  tavs«  eller  til  »Snart  er 
Natten  svunden«  eller  til  Romantiken,  naar  Slottet 
hæver  sig  op  af  Ruinen,  mens  den  lyse  Sommernat 
spreder  sit  Skær  over  Gurre  Sø,  —  og  saa  paa  den 
anden  Side  f.  Eks.  Balthazars  selvglade  og  madfro 
»O,  hvor  godt  at  sidde  her!«  Men  denne  Borgerlig- 
hed kan  rigtignok  ogsaa  spille  Hartmann  Puds  uden 
at  han  selv  véd  deraf.  Den  kan  titte  frem,  hvor 
man  mindst  venter  den.  Eksempelvis:  »Flyv  Fugl, 
flyv  over  Furesøens  Vove«  maa  vel  regnes  som 
hans  allerfolkeligste  Sang.  Man  har  med  rette  prist 
som  en  tro  og  inspireret  Gengivelse  af  sællandsk 
Naturstemning  denne  Melodiens  herlige  Begyndelse, 
bygget  op  med  de  enkleste  Midler  paa  den  urgamle 
»pentatoniske»  Skala.  Men  hvor  staar  saa  ikke  hertil 
den  følgende  Modulation  saa  rent  borgerlig  og  flad, 
»Skynd  dig  nu  hjem  til  din  fjedrede  Mage!«  Man  kan 
dog  ikke  være  ganske  sikker  paa,  om  det  ikke  just  er 
det  billige  og  søde  i  denne  Vending,  der  har  forskaffet 
denne  Melodi  sin  store  Popularitet  herhjemme. 

Til  de  danske  Værker  hører  det  lille  Koncertstykke 
»En  Sommerdag«,  hvor  Romantiken  fra  »Liden  Kir- 

sten«  saa  at  sige  er  til  Stede  »in  nuce«,  en  ren  Gen- 
fødelse af  vel  den  melodiskønneste  af  vore  Folke- 
viser, baaren  af  al  den  Inderlighed  og  Hjærtevarme, 
som  gør  Hartmann  saa  dansk.  Saa  har  vi  fremde- 
les den  sprudlende  »Foraarssang«  med  den  for  Hart- 
mann selv  saa  typiske,  jublende  Strofe  »Aldrig  er 
Ungdomstiden  forbi«,  endvidere  Ouverturen  til  »Axel 
og  Valborg«,  og  saa  anden  Akt  af  Balletten  »Et 
Folkesagn«,  hvor  Hartmann  giver  et  prægtigt  Stykke 
grotesk  dansk  Eventyrmusik  å  la  H.  C.  Andersen, 
medens  i  øvrigt  den  egentlige  danske  Stemning, 
Bøgeskovs-Lyriken,  er  mere  fremme  i  Gades  Musik 
til  de  to  andre  Akter  af  denne  Ballet.  Endelig  har 
vi  som  mindre  Bidrag,  men  derfor  ikke  mindre 
karakterfulde,  hele  Rækken  af  Studentersangene, 
komponerede  med  et  evigt  Humør  af  den  glade 
»Student«,  han  inderst  inde  altid  vedblev  at  være, 
han,  hvem  Livets  Prosa  ingensinde  angreb  i  Hjerte- 
roden, men  som  følte  sig  ung  med  de  unge,  saa  han 
lagde  dem  Toner  i  Munden,  fuldere,  kækkere,  ja 
kaadere  end  nogen  løssluppen  Rus. 

Den  fjerde  Hovedgruppe,  som  omfatter  alle  de 
Hartmann'ske  Arbejder,  der  ikke  naturligt  føjer  sig 
ind  under  de  foregaaende  Rammer,  er  nødvendig, 
fordi  Hartmanns  Produktion  er  altfor  omfattende  og 
alsidig  til  at  kunne  faa  Plads  under  disse  vilkaarligt 
valgte  Rubriker.  En  Del  af  denne  Hovedgruppe 
er  beslægtet  med  den  første,  den  »universelle« 
Gruppe,  men  adskiller  sig  dog  derfra  ved  Træk,  hvor 
det  rent  personligt  »Hartmann'ske«  eller  det  lokale 
danske  har  sat  sine  Mærker.  Et  saadant  højst  per- 
sonligt, men  dog  ikke  hverken  dansk  eller  nordisk. 
Arbejde  er  Sangkredsen  »Sulamith  og  Salomon« 
(Tekst  af  Ingemann),  der  staar  i  første  Række  af 
Hartmanns  bedste  Ting,  mærkelig  ved  den  dybe 
Glød,  som  skjult  er  til  Stede  og  som  ikke  præger  hans 

ellers  saa  kyske  Musa.  Denne  Sangkreds  stammer 
fra  1854,  fra  et  Tidspunkt,  hvor  Hartmanns  Liv  var 
fuldkomment  roligt  og  harmonisk,  saa  en  kommende 
Biograf  vil  faa  en  ikke  let  Opgave  i  at  finde  den 
psykologiske  Forklaring  for  Oprindelsen  til  det  syd- 
landske Ferment,  som  her  saa  uventet  spiller  med. 

Til  samme  Gruppe  maa  af  større  Kompositioner 
henregnes  Ouverturen  til  »Correggio«,  fremdeles 
»Dryadens  Bryllup«  (Tekst  af  Paludan-Miiller),  Hart- 
manns eneste  Arbejde  i  den  store  Koncertdrama- 
Genre,  som  Gade  blev  Specialist  i,  et  Arbejde,  hvori 
der  tydeligt  nok  er  taget  et  mere  universelt  Sigte, 
men  hvor  dog  Komponistens  danske  Natur  ofte 
titter  frem,  nogle  Steder  paa  den  elskeligste  Maade. 
Af  lignende  blandet  Farve,  men  af  hel  anden  Karak- 
ter, er  det  fra  Hartmanns  Manddomsperiode  stam- 
mende prægtige  Korstykke  »Foran  Sydens  Kloster« 
til  Bjørnsons  Tekst,  med  Urette  stillet  i  Skygge  af 
Griegs  mere  dramatisk-blændende  Behandling  af 
samme  Tekst,  fremdeles  enkelte  af  de  i  første  Gruppe 
anførte  Korstykker.  Dertil  kommer  en  hel  Række 
fine  og  aandfulde  Stykker  for  Kor  a  cappella,  for 
Størstedelen  stammende  fra  hans  sene  Alderdoms- 
aar  og  bærende  Vidnesbyrd  om  et  Mesterskab,  der 
ikke  er  mindst  stort  i  det  smaa. 

Saa  er  der  endelig  hele  den  store  Række  af  Lej- 
lighedskompositioner,  omfangsrig  nok  til  at  kunne 
danne  en  Afdeling  for  sig.  Ingen  har  været  villig 
som  Hartmann  til  at  træde  til,  naar  større  Begiven- 
heder faldt  for,  men  heller  ingen  havde  den  Evne 
som  han  til  her  at  sige  det  rette  Ord.  Det  syntes  som 
om  hans  Natur,  der  ikke  gerne  tog  Initiativet, 
næsten  trængte  til  en  saadan  ydre  Pirring,  og  mær- 
keligt er  det,  hvor  villigt  Inspirationen  da  fulgte  paa. 
Han  blev  formelig  Specialist  i  det  at  skrive  »Lejlig- 
heds-Kantaters.    Som  faa  maa  han  have  levet  med 

sit  Folk  og  sit  Fædreland,  naar  de  raadende  Stem- 
ninger, i  Glæde  som  i  Sorg,  saaledes  kunne  befrugte 
ham.  Med  Rette  kan  man  sige,  at  han  har  skrevet 
sin  Tids  Danmarks-Historie  i  Toner.  Tre  Kongers 
Hedengang  har  han  oplevet,  Frederik  VI's,  Chri- 
stian VIII's  og  Frederik  VII's,  over  dem  alle  kompo- 
nerede han  Kantater  (den  sidste,  over  Frederik  VII, 
hører  til  hans  allervægtigste  Arbejder);  med  sine 
Toner  forherligede  han  alle  de  festlige  Begivenheder, 
der  i  hans  Tid  indtraf  i  Kongehuset,  Christian  VIII's 
Sølvbryllup,  Christian  IX's  Guldbryllup  og  70  Aars 
Fødselsdag,  Kronprinsens  Bryllup.  Til  Æ^re  for  Na- 
tionens store  Døde  skrev  han  sine  Sørgekvad,  til 
Thorvaldsen  den  vidt  bekendte  Sørgemarsch,  til 
Weyse  en  Kantate,  der  sprudler  af  Friskhed,  til 
Skuespilleren  N.  P.  Nielsen,  til  Orla  Lehmann.  Og 
der  var  ikke  den  Jubel-  eller  Indvielsesfest,  hvor 
ikke  hans  Bistand,  om  den  blev  krævet,  blev  villigt 
ydet  i  større  eller  mindre  Kantater:  til  »Efterslæg- 
tens« Skole,  til  den  nye  Studenterforeningsbygning, 
til  Universitetets  Solennitetssal,  til  Studentermødet  i 
Christiania,  til  »Musikforeningens«  Jubilæum,  til  Kon- 
certpalæets Indvielse,  og  endelig  Kantaten  til  Uni- 
versitetets 400  Aars  Jubilæum,  et  af  hans  mest  frem- 
ragende Arbejder,  genialt  i  Opfindelsen,  storslaaet 
og  monumentalt. 

Endelig  er  der  den  femte  Hovedgruppe,  de  kirke- 
lige Værker.  Som  Organist  igennem  næsten  80 
Aar  har  Hartmann  haft  rig  Lejlighed  til  at  øve  sin 
Kunst  paa  dette  Omraade  og  har  ikke  forsømt  det. 
Af  hans  Salmer  og  aandelige  Sange  foreligger  der  i 
den  samlede  Udgave  op  imod  de  hundrede.  Det 
mærkes,  hvor  stærkt  han  paa  dette  Felt  har  følt  sig 
draget  af  Grundtvig.  Selv  kan  han  her  kaldes  en 
Musikens  Grundtvig,  den  religiøse  Følelse  har  navn- 
lig i  hans   aandelige  Viser  og  bibelske  Sange  faaet 

det  skønneste  lyriske  Udtryk,  uovertruffet  i  Inder- 
lighed og  Renhed,  tidt  baaret  af  de  dybeste  Tanker. 
Man  behøver  blot  at  minde  om  saadanne  Perler 
som  »O,  du  Guds  Lam«,  eller  »Herrens  Røst«  eller 
»Jairi  Datter«.  Fremdeles  har  han  komponeret  en 
Samling  liturgisk  Musik  til  Jul,  Paaske,  Pintse  og  til 
Præste-  og  Bispe-Indvielser,  Arbejder  af  hel  klassisk 
Art,  mønstergyldige  for  ædel  og  stilfuld  Liturgi  i 
den  protestantiske  Kirke.  Videre  maa  nævnes  hans 
religiøse  Digte  for  Kor,  enten  a  cappella  eller  med 
Orkesterledsagelse.  Kun  én  Ting  savner  man  fra 
hans  Haand,  et  Værk,  som  særligt  han  var  kaldet 
til  at  skabe,  et  stort  Oratorium.  Savnet  bliver  ikke 
mindre  naar  man  ser  hen  til  et  lille  Arbejde,  som 
han  har  skrevet  i  denne  Genre  og  som  rummer 
den  mærkeligste  Fylde  af  kunstnerisk  Fantasi,  hans 
Musik  til  Davids  115de  Salme,  komponeret  for  Soli, 
Kor  og  Orkester.  Omrammet  af  to  Kor,  »Vi  ville 
love  Herren  fra  nu  og  til  evig  Tid«,  hvor  Herrens 
Pris  synges  med  en  Pragt  og  Glans  og  en  polyfon 
Sundhed,  der  minder  om  Håndel,  findes  en  Episode, 
»De  Døde  kunne  ikke  love  Herren«,  en  Vekselsang 
mellem  to  Stemmer.  Til  det  straalende  Lyshav  i 
hine  Kor  staar  denne  Episode  som  en  Røst  fra 
Skyggeverdenen.  Skumring  breder  sig  tættere  og 
tættere  øver  Tonerne,  de  to  Stemmers  klagende 
Sang  lyder  altid  mere  og  mere  smertefuldt  og  brudt, 
til  Slutning,  ved  Ordene  »ej  heller  nogen  af  dem, 
som  nedfare  i  Stilheden«,  stønnende,  med  tungere 
og  tungere  Aandedrag,  tyst  og  stille,  medens  det 
dæmpede  Halvlys  blødt  lægger  sig  over  Orkestra- 
tionen,  indtil  alt  ender  i  den  store  Stilhed  —  et 
Stykke  bibelsk  Mystik  af  betagende  Virkning.  Hvor 
fornemmer  man  ikke  her  en  Skaberevne,  der  peger 
lige  hen  mod  Oratoriet? 

HARTMANN  CF  vor  cgeii,  helt  og  fuldt.  Af  alle  dan- 
ske Komponister  er  ingen  saa  dansk  som  han. 
Slægten  før  ham  havde  i  Grunden  slet  ikke  kendt 
egentlig  danske  Komponister,  den  ældre  Hartmann, 
Schulz,  Kunzen,  Kuhlau,  Weyse,  alle  var  de  frem- 
mede. Det  er  dog  ret  mærkeligt,  saa  hurtigt  Musi- 
ken  akklimatiserer  sig,  vi  kender  dette  bl.  a.  fra 
Frankrigs  Musikhistorie,  fra  Komponister  som  Lully, 
Gluck,  Spontini  og  Cherubini,  som  blev  »franske«, 
vi  kender  det  herhjemme,  fra  de  nævnte  Komponi- 
ster. Alle  disse  optog  danske  Træk  i  deres  Musik, 
i  stigende  Maal  efterhaanden  som  Tiden  skrider, 
saa  at  Holsteneren  Weyse,  den  sidste  i  Rækken, 
endog  bliver  helt  dansk.  Men  alligevel,  det  dansk 
nationale  var  dog  for  de  fleste  af  dem  mere  et  ydre 
Middel,  et  æggende  Incitament  i  deres  Produktion. 

Anderledes  stiller  det  sig  naturligvis  for  de  indfødte 
danske  Komponister,  som  forresten  først  i  det  19de 
Aarhundrede  begynder  at  tælle  med.  Paa  den  Hart- 
mann jævnaldrende  Komponist  J.  Fr.  Frøhlich  mær- 
kes det,  at  Folkevisen  er  gaaet  over  i  Blodet  (især 
i  Balletten  »Erik  Menveds  Barndom«),  ikke  mindre 
paa  den  yngre  Niels  W.  Gade.  Men  Gade  kan  dog 
kun  betragtes  som  egentlig  national  Komponist  saa- 
længe  han  var  ung.  Med  sin  rige  poetiske  Natur 
omformede  han  da  nordisk  Tonestof  i  skønne  Tone- 
billeder,   Ossian-Ouverturen ,   flere   af  Symfonierne, 

den  i  C-moll  i  Spidsen,  »Elverskud«,  »Et  Folkesagn« 
o.  s.  fr.  Men  allerede  tidligt  modtog  han  stærke  Ind- 
tryk fra  den  »universelle«  Tonekunst,  og  han  endte 
med  at  se  paa  det  nationale  nærmest  som  en  Be- 
grænsning, en  »Manér«,  altsaa  som  en  Fare.  »Der 
er  ikke   mere   at   bringe  ud  deraf«,   sagde   han  tidt 

naar  han  kom  ind  paa  de  Ting.  At  Gade  alligevel 
vedblev  at  være  dansk  i  langt  højere  Grad  end  han 
selv  vidste  af,  er  en  anden  Sag.  Men  hans  kunstne- 
riske Udviklingsgang  begyndte  nationalt,  endte  »uni- 
verselt«. 

Hos  Hartmann  ser  vi  lige  det  modsatte,  han  be- 
gyndte universelt  og  endte  nationalt.  Jo  mere  han 
arbejdede  sig  frem  til  større  personlig  og  kunstnerisk 
Klarhed,  jo  dybere  han  trængte  ind  til  sin  Naturs 
Kærne,  desto  mere  dansk  blev  han.  Med  stærkere 
og  stærkere  Magt  tog  det  danske  i  hans  Natur  ham 
fangen,  med  større  og  større  Skønhed  formede  det 
sig  i  ham.  I  sin  Manddoms  og  høje  Alderdoms 
Aar  blev  han  i  sin  Musik  som  det  ædle,  frigjorte 
Udtryk  for  hvad  der  lever  i  os  danske,  ufuldbaaret 
og  ufuldkomment,  af  dansk  Tonestof.  Som  vi  i  vor 
musikalske  Fantasi,  bevidst  eller  ubevidst,  ser  Tin- 
gene, saaledes  giver  Hartmann  os  dem,  kun  tyde- 
ligere, fuldkomnere.  Vi  ser  dette,  naar  de  Hart- 
mann'ske  Toner  i  deres  yndefulde  Linier  fremmaner 
vor  egen  danske  Natur,  hvor  skovklædte  Bakker 
tegner  sig  blødt  og  hvor  Bælt  og  Sund  ruller  blaat, 
vi  føler  det,  naar  han  saa  hjertevarmt  og  ægte  syn- 
ger om  det,  der  i  Fryd  eller  Sorg  bevæger  vort  Sind, 
vi  føler  det,  naar  han  i  mægtige  Klange  slaar  til  Lyd 
for  de  vide  Syner  fra  vor  Fortids  Old,  dens  Guder, 
dens  Jætter  og  Dværge,  dens  Helte  og  Mennesker. 

For  at  forstaa  dette  helt,  maa  man  selv  være 
dansk,  tale  dansk.  Saadanne  stærkt  personlige,  mu- 
sikalske Indtryk  hænger  sammen  med  tusind  fine 
Bevidsthedstraade,  med  utallige  aandelige  Indtryk, 
vi  til  daglig  modtager  paa  vor  Vej,  store  og  smaa, 
med  de  Omgivelser,  vi  lever  i,  med  den  Luft,  vi 
aander,  og  ikke  mindst  med  det  Sprog,  vi  taler. 
Tonerne  selv  har  man  kaldt  »et  Sprog«,  de  er  i 
hvert  Fald  Udtryk  for  det  allerinderste,  fineste,  mest 

ugribelige  i  Sjælelivet,  altsaa  ogsaa  for  de  nationale 
Forskelligheder.  Vel  er  der  en  Tonekunst  til,  som 
maa  kaldes  »kosmopolitisk«,  forsaavidt  den  forstaas 
af  alle,  som  er  musikalsk  udviklede  og  tilhører  vor 
Civilisation.  Men  ogsaa  for  denne  kosmopolitiske 
Musik  gælder  det  utvivlsomt,  at  Tilegnelsen  er  desto 
mere  levende  og  dyb,  jo  nærmere  i  national  Hen- 
seende vedkommende  Tilhører  staar  dens  Udspring. 
Dette  føles  vel  mindre  ligeoverfor  de  klassiske 
Mestre,  fordi  disse  ved  den  daglige  Musikkultur  fra 
Barneaarene  af  er  gaaede  os  alle  over  i  Blodet, 
hvorfra  vi  saa  end  stammer,  fra  Nord  eller  Syd. 
Dog  tror  jeg  ogsaa  her  til  en  vis  Grad  paa  en  na- 
tional Prædisposition  og  er  tilbøjelig  til  at  antage,  at 
f.  Eks.  Tyskerne  i  Almindelighed  forstaar  Beethoven 
og  Mozart  fyldigere  og  bedre  end  vi. 

Og  med  al  anden  Musik,  som  vi  først  senere  i 
vort  Liv  og  paa  egen  Haand  skal  tilegne  os,  er  det 
ganske  afgjort,  at  de  nationale  Ejendommeligheder 
har  sit  meget  betydelige  at  sige  ved  Tilegnelsen,  enten 
som  tiltrækkende  eller  som  frastødende  Faktorer, 
hvor  stort  og  vidt  vi  end  bestræber  os  for  at  se 
omkring.  I  hvert  Fald  er  den  store  Almenhed  rundt 
om  i  de  forskellige  Lande  paa  det  musikalske  Om- 
raade  langt  mere  begrænset  af  sin  nationale  Fore- 
stillingskreds end  man  i  Almindelighed  tror.  Den, 
der  har  set  sig  lidt  om  i  Verden,  kan  ikke  undgaa 
at  gøre  endog  ret  overraskende  Iagttagelser  i  denne 
Retning.  For  tilfulde  at  forstaa  Rossini,  Bellini  eller 
Verdi,  skal  der  italiensk  Blod,  for  tilfulde  at  forstaa 
Gounod  eller  Auber  eller  Berlioz,  fransk,  for  tilfulde 
at  forstaa  Richard  Wagner  eller  Brahms,  tysk,  for  til- 
fulde at  forstaa  Hartmann,  dansk.  Selv  til  vore  nær- 
meste Frænder,  Svenske  og  Nordmænd,  bringer  hans 
Musik  ikke  Bud  i  samme  Grad  som  til  os,  mest  vel 
til  Nordmændene.     Det  han  ægtest  og  oprindeligst 

giver,  er  et  Sprog,  som  hører  Danmark  til  og  som 
ikke  kan  oversættes. 

Det  nationale  er  saaledes  for  Hartmann  ikke  ble- 
vet en  »Begrænsning«,  ikke  en  »Manér«.  Det  udgør 
tværtimod  hans  egen  inderste  Natur,  og  hans  Væsens 
Oprindelighed  genspejler  sig  deri. 

Efterslægten  har  set  andre  nordiske  Komponister 
træde  frem,  som  har  fulgt  efter  i  hans  Spor.  Alle 
bøjer  de  sig  for  ham  som  for  Mesteren.  Som  Ed- 
vard Grieg  saa  smukt  har  udtalt  det:  »Vor  unge 
nordiske  Slægts  Drømme  har  for  Menneskealdre 
siden  foresvævet  ham  .  .  .  De  bedste,  dybeste  Tan- 
ker, som  en  hel  Efterslægt  af  mere  eller  mindre 
betydelige  Aander  har  levet  paa,  har  han  først  ud- 
talt, har  han  først  bragt  til  at  genklinge  hos  os«. 

Som  sin  Kunsts  Mærke  valgte  han  det  for  hans 
ægte  danske  Sind  betegnende  Motto:  »E  chorda  in 
corda<(.  Det  er  vor  Ret  som  vor  Stolthed  at  kalde 
Hartmann  vor  egen,  »Hartmann  den  danske«. 


FORTEGNELSE  OVER 
J.  P.  E.  HARTMANNS  VÆRKER 

I.     MED  OPUSTAL 
Op.  1.     Sonate  i  B  for  Fløjte  og  Pianoforte.  (Udg.  ved 
Paul  Hagemann,  Wilh.  Hansen,  Kbhvn). 

-  2.     Kvartet    i    F    for   2   Violiner,    Violoncel    og 

Pianoforte. 

3.  Koncertouverture,  D-moll. 

4.  Sonatine  for  Pianoforte  til  4  Hænder. 

5a.  »Orgelets  Pris«,   Kantate  af  Oehlenschlåger. 
5b.  To  Motetter  ved  Jule-  og  Paaskefesten. 

6.  Deux  Rondeaux  brillants  p.  Pianof 

7.  Fantasi  for  Pianoforte. 

-  8.     Grande   Sonate   concertante  pour  Violon  & 

Pianoforte.  (Kistner,  Leipzig). 

-  9.     Geistlig   Ouverture   C-moll   for   Orkester    og 

Orgel. 

-  10.     Allegro  di  bravura  og  Andante  for  Pianoforte. 

-  11.     Melodrama:     »Guldhornene«     af    Oehlen- 

schlåger. 

-  12.     »Ravnen«,  Opera  af  H.  C.  Andersen. 

-  13.     Sechs  Gesånge  ftir  1  Stimme  mit  Pianoforte. 

(Kistner,  Leipzig). 

-  14.     Melodrama:  »Jurabjerget«  af  Oehlenschlåger. 

-  15.     »Quando  corpus  morietur«  Motet  for  3  Solo- 

stemmer, Kor  og  Orkester. 

Op.  16.     »Corsarerne«,  Opera  af  H.  Hertz. 

17.  Symphonie  Nr.  1 ,  G-moll.  Louis  Spohr  tilegnet. 

18.  Capricer  for  Pianoforte,  Hefte  1,  F.  Mendels- 
sohn-Bartholdy  tilegnet.  Hefte  2,  Heinrich 
Marschner  tilegnet. 

19.  Kantate  ved  Efterslægtselskabets  Jubelfest 
1836  af  Oehlenschlåger. 

-  20.     Phantasie  fiir  die  Orgel. 

-  21.     Melodrama:  »Der  Taucher«  af  Schiller. 

-  22.     Kantate  af  H.  C.  Andersen  i  Anledning  af 

Dronning  Caroline  Amalies  Fødselsdag  28. 
Juni  1842. 

-  23.     Musik    til    »Olaf   den    Hellige«    af   Oehlen- 

schlåger. 

-  24.     Mangler. 

-  25.     Deux  Piéces  caractéristiques  p.  Piano. 

-  26.     Introduction  &  Andante   religioso  p.  Piano. 

-  27.     Sørgekantate  over  Frederik  VI  af  H.  C.  An- 

dersen. 

-  28.     Musik    til    »Knud    den    Store«    af    Oehlen- 

schlåger. 

-  29.     Musik  til  »Fiskeren«  af  Oehlenschlåger. 

30.  Musik  til  »Syvsoverdag«  af  J.  L.  Heiberg. 

31.  Otte  Skizzer  f.  Piano,  Emma  Hartmann  f. 
Zinn  tilegnet. 

-  32.  Musik  til  »Maurerpigen«  af  H.  C.  Andersen. 

-  33.  Musik  til  »Undine«  af  C.  Borgaard. 

-  34.  »Preis-Sonate«,  D-moll  f.  Pianof. 

-  35.  Sechs  Lieder  f .  1  Stimme  m.  Pianof. ,  Studenter- 

Sangforeningen  tilegnet.    (Leipzig,  Kistner). 

-  36.     Kantate:  »Weyses  Minde«  af  H.  Hertz. 

-  37.     Sex  Tonestykker  i  Sangform  f.  Pianoforte. 

-  38.     Ballo   militare,    Cantilena    elegiaca.   Allegro 

grazioso  f.  Pianof. 

-  39.     Sonate    f.    Pianoforte    und    Violine,    Louis 

Spohr  tilegnet. 

Op.  40.     Ouverture  og  Mellemakter  til  »Hakon  Jarl« 
af  Oehlenschlåger. 

41.  Kantate  af  H.  Hertz  til  Studenterforeningens 
Sørgefest  over  Thorvaldsen. 

42.  Festmarsch  og  Sange  til  Mindefesten  ved 
Skanderborg  over  Frederik  VI. 

43.  Mangler. 

-  44.     »Liden  Kirsten«,  Opera  af  H.  C.  Andersen. 

-  45.     Sex  Sange  af  B.  S.  Ingemann,  for  1  Stemme 

med  Pianoforte. 

46.  Fragment  af  Oehlenschlågers  Digt  »Jesu 
Bjergprædiken»,  for  Orgel,  3  Solostemmer 
og  Kor. 

47.  Kantate  af  J.  L.  Heiberg  til  Universitetets 
Sørgefest  over  Christian  VIII. 

48a.  Sonatine  for  Piano. 

-  48b.  Symphonie  Nr.  2,  E-dur. 

-  49.     Mangler. 

-  50.     Sex  Karakterstykker  for  Pianoforte. 

-  51.     Koncertouverture  i  C. 

52.  »Sulamith  og  Salomon«,  9  Sange  af  B.  S. 
Ingemann  for  1  Stemme  med  Pianoforte. 

53.  Etudes  instructives  p.  Piano. 

-  54.     Phantasiestiicke  f.  Pianof.,  Clara  Schumann 

tilegnet. 
55a.  Sechs  Gesånge  fiir  1  Stimme  mit  Pianoforte. 
(Breitkopf  &  Hårtel,  Leipzig). 

-  55b.  Novellette  for  Pianoforte. 

-  56.     Folmer  Spillemands  Viser  af  Chr.  Winthers 

»Hjortens  Flugt«  for  en  Stemme  med  Piano- 
forte. 

-  57.     Ouverture  til  »Axel  og  Valborg«  af  Oehlen- 

schlåger. 

-  58.     Sonate  for  Orgel,  G-moU. 

-  59.     Ouverture  til  »Correggio«  af  Adam  Oehlen- 

schlåger. 

Op.  60.     »Dryadens  Bryllup«  af  Fr.   Paludan-Miiller, 
for  Soli,  Kor  og  Orkester. 

-  61.     Sex  Sange    for   Mandsstemmer,   Studenter- 

Sangforeningen  tilegnet. 

-  62.     Musik  til  Bournonvilles  Ballet  »Valkyrien«. 

-  63a.  Fem  Sange  for  1  Stemme  med  Pianoforte. 
63b.  »En  Efteraarsjagt«,  Koncertouverture,  G-dur. 

-  64a.  Kantate    ved    Indvielsen    af    Studenterfor- 

enings-Bygningen, af  Chr.  Richardt. 
64b.  Kantate   ved   Frederik   VII's   Bisættelse   af 
H.  P.  Holst. 

-  65.     Studier  og  Novelletter  for  Pianoforte. 

66.     Suite    fur    Pianoforte    u.    Violine.    (Kistner, 
Leipzig). 

-  67.     Musik  til  H.  P.  Holst's  Forspil   »Nornerne« 

og  Bournonvilles  Ballet  »Thrymsqviden«. 
68.     »I  Provence«,  Digt   af  H.  C.  Andersen,   for 
Kor  og  Orkester. 

-  69.     Kantate  af  H.  P.  Holst  ved  Universitetsfesten 

i  Anledning  af  Kronprins  Frederiks  og  Kron- 
prinsesse Lovisas  Formæling. 

70.  »Foraarssang«  af  H.  C.   Andersen,   for  Kor 
og  Orkester. 

71.  »Vølvens  Spaadom«   for   Mandskor  og   Or- 
kester. 

-  72.     Musik  til  Bournonvilles  Ballet  »Arcona«. 

-  73.     Religiøse  Sange  og  Billedtexter  for  blandet 

Kor  og  Orkester. 

-  74.     Klaverstykker  fra  ældre  og  nyere  Tid. 

-  75.     Kantate   ved  Universitetets   Jubelfest,    Juni 

1879,  Tekst  af  C.  Ploug. 

-  76.     »Sabbathstilhed«,Digt  af  A.Munch,  for  Solo- 

stemmer, Kor  og  Orkester. 

-  77.     Sange   og  Viser   for  Baryton   eller   Mezzo- 

sopran med  Piano. 

-  78.     Musik  til  »Yrsa«  af  Oehlenschlåger. 

Op.  79.     »Luther  paa  Wartburg«    af  J.    L.   Heiberg, 
for  Kor,  Baryton-Solo  og  Orkester. 

-  80.     Sonate  Nr.  2  for  Piano. 

81.  Tre  Karakterstykker  for  Orkester. 

82.  »Tonernes  Verden«    af    Chr.   Richardt,    for 
Soli,  Kor  og  Orkester. 

83.  Sonate  f.  Piano  og  Violin,  G-moU. 

84.  Universitetskantate  til  Christian  IX"s  70  Aars 
Fødselsdag. 

-  85.     Ouverture  til  Chr.  K.  F.  Molbechs  Skuespil 

»Dante«,  tilligemed  den  øvrige  dertil  hørende 
Musik. 
86.     Religiøse    og   folkelige   Digte   af  Ad.    Lang- 
sted og  E.  V.  d.  Recke,   for  blandet   Kor  a 
cappella. 

IL     UDEN  OPUSTAL 
A.    Større  Værker 

Motetto  til  Tusindaarsfesten  (for  Kristendommens 
Indførelse  i  Danmark)  1826,  for  Soli,  Kor,  Orgel 
og  Messinginstrumenter. 

Ved  Konservatoriets  2den  Koncert  paa  det  Kgl. 
Theater  20.  Februar  1828,  for  Børnekor  og  Or- 
kester. 

Kantate  af  H.  P.  Holst  i  Anledning  af  Christian  VIII's 
Sølvbryllupsfest  22.  Maj  1840. 

Kantate  og  Psalme  til  Professor  Brorsons  Jubilæum 
17.  December  1843,  for  Mandsstemmer,  Orgel  og 
Messinginstrumenter. 

»De  tvende  Dugdraaber«,  Digt  af  Schack-Staffeldt, 
for  4  Solostemmer  og  Orkester. 

»Den  sørgende  Jødinde«  af  H.  C.  Andersens  Digt 
»Ahasverus«,  for  Sopran-Solo  og  Orkester. 

Sørgemarsch  over  Thorvaldsen,  for  Orgel  og  Mes- 
singinstrumenter. 

Sørgemarsch  ved  Christian  VIII's  Bisættelse.  Klaver- 
udtog. 

Sørgemarsch  over  Oehlenschlåger,  for  Orgel  og  Mes- 
singinstruinenter. 

Bryllupskantate  for  Mandskor  og  Orgel. 

»En  Sommerdag«,  Idyl  af  H.  Hertz,  for  Soli,  Kor  og 
Orkester. 

»Zigeunermåhrchen«  af  Goethe,  for  Alt-Solo,  Kor  og 
Orkester. 

»Hinsides  Bjergene«,  Digt  af  A.  Munch,  for  Sopran- 
Solo,  Kor  og  Orkester. 

Indledning  ved  Indvielsen  af  Universitetets  Solenni- 
tetssal 1865,  af  Chr.  Richardt,  for  Solo,  Mands- 
kor, Piano  og  Strygekvartet. 

Davids  115de  Psalme,  for  Soli,  Kor  og  Orkester. 

Prolog  af  C.  Ploug  til  det  Kgl.  Teaters  Aabningsfest 
15.  Oktober  1874,  for  blandet  Kor  og  Orkester. 

Indledningsmusik  til  Universitetets  Jubelfest  1879,  for 
Orgel  og  Messinginstrumenter. 

Kantate  ved  Borgerdydskolens  Jubelfest  1.  Maj  1887, 
Tekst  af  Chr.  Richardt. 

Festsang  for  Solostemmer,  Kor  og  Orkester  til  Kon- 
certpalæets Indvielsesfest  2.  November  1889.  Tekst 
af  Magdalene  Thoresen, 

Kantate  ved  de  Massmannske  Søndags-Skolers  90- 
Aarsfest  1890,  Tekst  af  Carl  Ploug. 

Kantate  ved  Universitetsfesten  i  Anledning  af  Kon- 
gens og  Dronningens  Guldbryllup  26.  Maj  1892, 
Tekst  af  Chr.  Richardt. 

»Hellig  tre  Kongers  Kvad«  (Matth.  Evang.  I,  20,  21 
og  II,  1  —  11),  for  Soli  (Mezzo-Sopran  og  Bas), 
blandet  Kor  og  Orkester. 

»Til  Tonerne«,  Digt  af  Oehlenschlåger,  for  Kor  og 
Orkester. 

Musik  til  Bournonvilles  Ballet  »Fantasiens  0«. 

Musik  til  »Kildereisen«  af  Holberg. 

Musik  til  Operaen  »Saul«  af  H.  C.  Andersen  (paabe- 
gyndt Arbejde). 

Julekantate:  »Almægtige  Gud«,  for  Sangstemmer  og 
Orgel. 

»Orla  Lehmann«,  Mindedigt  af  C.  Ploug,  for  Mands- 
stemmer med  Piano  og  Messinginstrumenter. 

Musik  til  2den  Akt  af  Bournonvilles  Ballet  »Et  Folke- 
sagn«. 

»Hilsen  til  Norge«  af  P.  Hansen,  for  Mandsstemmer 
og  Pianoforte  til  4  Hænder, 

»Foran  Sydens  Kloster«  af  Bj.  Bjørnson,  for  Soli, 
Damekor,  Piano,  Clarinetter,  Fagotter  og  Horn. 

To  Digte  af  Thor  Lange: 

a.  »Skytsengelen«,  for  blandet  Kor,  Violoncel  og 
Harpe. 

b.  »Rid  sagte  gennem  Lunden«,   for   blandet  Kor 
a  cappella. 

B.     Korværker 

Serenade  ved  Strandbredden  af  Chr.  Winther,  for 
Mandsstemmer. 

Studenternes  Sang  ved  Thorvaldsens  Bisættelse  i 
Frue  Kirke. 

Krigssang,  »Hedelærken«,  af  C.  Hostrup,  for  4  Mands- 
stemmer med  Pianoforte  ad  libitum. 

Ved  Biskop  Mynsters  Jordefærd  i  1854,  for  Mands- 
stemmer. 

»Hilsen«,  Digt  af  C.  Ploug,  for  blandet  Kor  (ved  Ind- 
toget og  Festen  i  Rosenborg  Have  d.  10,  og  11. 
August  1869). 

Ved  Indvielsen  af  Henrik  Smiths  Skole  d.  4.  Maj 
1882,  Tekst  af  Carl  Andersen,  Kor  med  Pianoforte. 

Kollekter  ved  Lutherfesten  1883,  for  blandet  Kor. 

Skanderborg-Festmarsch,  Op.  42,  for  blandet  Kor  a 
cappella. 

Sang    ved   Dronning    Louises    Bisættelse   i   Roskilde 

Domkirke  d.  15.  Oktober  1898:  »Hvil,  vor  Dron- 
ning, hvil  i  Fred«  (C.  C.  Jessen),  for  Mandskor. 

»Landlig  Kjærlighed«,  Sang  for  4  Mandsstemmer. 

Studentersang  af  Chr.  Richardt. 

»Mindesang«  af  H.  P.  Holst  og  »Du  kommer«  af 
C.  Ploug,  for  Mandsstemmer. 

»Til  Nordens  Ungdom«,  Sang  for  Mandsstemmer. 

»Til  Vaaren«,  Sang  for  Mandsstemmer. 

Bryllupssang :  »Her  samles  to  Hjerter«  af  Carl  An- 
dersen, »Jert  Hus  skal  I  bygge«  af  J.  Paulli,  for 
blandet  Kor. 

Psalme  af  Grundtvig,  for  Mandskor  og  Messinginstru- 
menter. 

»Danmarks  Kæmpehøje«,  Digt  af  Carl  Andersen, 
for  Mandsstemmer  og  Messinginstrumenter. 

Græsk  Folkevise,  »Anastasia,  kom  dog  her  hen«,  af 
S.  Bauditz,  for  blandet  Kor  a  cappella. 

Sang  omkring  Juletræet  af  »Nøddebo  Præstegaard«, 
for  4  blandede  Stemmer  med  Pianoforte. 

Svensk  Folkevise,  »Der  bydes  til  Bryllup«,  af  S.  Bau- 
ditz, for  blandet  Kor  a  cappella. 

C.     Klaver  m.  m. 
»Den  20de  Januar  1848«    (ved  Christian  VIII's  Død), 

for  Pianoforte. 
Svensk  Hjemvee  i  Sommeren  1848  \ 
Karakterstykke  [  Klaverstykker. 

Capriccio  ) 

Bellmanske  Billeder,  Menuetter  for  Pianoforte. 
Fire  Klaverstykker  (»Gudfader  fortæller«  etc). 
Albumsblad  i  F. 
Aftenstemning,  Klaverstykke. 
Andante  cantabile  for  Piano. 
Allegro  agitato  for  Piano. 
Fantasistykke  i  C  for  Piano. 
Fantasistykke  i  G  for  Piano. 

Tostemmige  Variationer  over  et  Originalthema  i  C 

for  Piano. 
Fantasi-Allegro  for  Violin  og  Pianoforte. 
Tre  Klaverstykker  i  »Fremtidens«  Musikblad. 

D.     Sange 

»Her  ved  dette  Gammensbord«  af  J.  |  i  »Sange  for 
Baggesen,  for  3  Mandsstemmer        )     Studenter- 

»Dulce  cum  sodalibus«  af  Hilarius,  for  )     foreningen 
3  Mandsstemmer  I         1822«. 

Fire  danske  Sange  for  1  Stemme  med  Pianoforte,  udg. 
som  Priskomposition  af  »Musikforeningen«  (»Flyv 
Fugl  flyv«  etc). 

»Winterabend«   af  Heine,  for   1  Stemme  j    i  »Sang- 
med  Pianoforte  j    fuglen«, 

Canzonetta  for  Pianoforte  |     udg.  af 

Sang  til  Weyse  for  Chor  I  Gebauer. 

»Agnesens  Wiegenlied«,  Tekst  af  A.  v.  Gåhler,  (komp. 
for  den  lille  C.  F.  E.  Horneman). 

Krigssang  af  C.  Hauch. 

»Lille  Karen«  af  Barner,  for  1  Stemme  med  Piano- 
forte. 

»Barnets  Sang  til  Dukken«,  for  1  Stemme  med  Piano- 
forte. 

Serenade  af  J.  M.  Thiele,  for  1  Stemme  med  Pianoforte. 

»Giv  Tid«  af  Ingemann,  for  1  Stemme  med  Pianoforte. 

»Solnedgang«  af  Carl  Andersen,  for  1  Stemme  med 
Pianoforte. 

Ved  Henrik  Rungs  Jordefærd  af  Carl  Andersen,  for 
Baryton  med  Orgel. 

Blandede  Digte,  for  Tenorbaryton  eller  Mezzosopran 
med  Piano. 

Sange  til  »Ambrosius«  af  C.  K.  F.  Molbech,  for  1 
Syngestemme  med  Piano. 

»See  hist  ved  Lampen«  af  Chr.  Richardt,  for  1  Synge- 
stemme med  Piano. 

Foraarssang  af  Mirza  Schaffy,  for  1  Stemme  med  Piano. 

»Annas  Børnehjem«,  Digt  af  A.  Munch,  for  1  Stemme 
med  Piano. 

»To  Søer«  af  H.  P.  Holst,  for  1  Syngestemme  med  Piano. 

»Barnets  Jul«.  En  Sang  til  de  Voxne  af  H.  Drachmann. 

Sang  ved  Kronprins  Frederik  og  Kronprinsesse  Lovi- 
sas  Sølvbryllup:  »De  Sommerdages  Saga  fra 
Målarstrand  til  Sund«  (P.  Hansen),  for  1  Stemme 
med  Pianoforte. 

»Solen  i  Siljedalen«,  Melodier  til  Digte  af  Magda- 
lene Thoresens  Fortælling,  for  1  Stemme  med 
Pianoforte. 

»Vaarviser«,  Digte  af  Vilh.  Gregersen,  for  1  Stemme 
med  Pianoforte. 

»Mine  Tanker,  de  ere  som  Skibe«  af  Vilh.  Greger- 
sen, for  1  Stemme  med  Pianoforte. 

»Den  musikalske  Landsbypige«,  Romance,  Tekst  af 
Oehlenschlåger. 

Sang  fra  Loggiaen  i  det  Kgl.  Teater,  ved  Oehlen- 
schlågers  Mindefest  14.  Novbr.  1879. 

En  Vise  om  Frode  paa  Vifils  0,  af  Oehlenschlågers 
Frode-Drapa. 

E.     Orgel 
Fantasi  for  Orgel  i  A. 
Zw^ei  Pråludien  fiir  die  Orgel. 
Sørgemarsch  over  Kgl.  Skuespiller  N.  P.  Nielsen,  for 

Orgel. 
Langfredag — Paaskemorgen,  Orgelstykker. 

F.    Psalmer  og  religiøse  Værker 
Jul,   Paaske   og   Pintse,    Sange    for  2  Stemmer  med 

Pianoforte. 
Bibelske  og  Kirkehistoriske  Smaasange  med  Piano- 
forte. 
»Davids  Seierssang«  af  Grundtvig,  for  1  Stemme  med 
Pianoforte. 

106 


HARTMANNS    VÆRKER 

Aandelige  Sange  af  Grundtvig  m.  fl.,  for  1  Synge- 
stemme med  Piano. 

Julesang  af  Ritto,  for  1  Stemme  med  Piano. 

»Vedbend«,  religiøse  Digte  af  Ad.  Langsted. 

Fest-Koral  ved  Marmorkirkens  Indvielse.  Tekst  af 
N.  F.  S.  Grundtvig. 

Liturgisk  Musik,  Festcollecter  og  Chorsange,  som  be- 
nyttes ved  Gudstjenesten  i  Vor  Frue  Kirke. 

Psalme:  »Vor  Kirkedør  vil  lukkes  op«  af  Grundtvig, 
for  4  Mandsstemmer  med  Pianoforte. 

Psalmemelodier  til  Texter  af  Indre  Missions  Søn- 
dagsskole-Psalmebog. 

Forskellige  Psalmemelodier  i  Berggreens  Koralbog 
og  i  Fengers  »Sendebrev«. 

Religiøse  Kor  af  B.  S.  Ingemann,  oprindelig  kompo- 
nerede til  Bispevielse  (i  Frue  Kirke),  for  Kor, 
vexelvis  med  Orgel  eller  a  cappella  [Hartmanns 
sidste  Komposition  7.  Jan.   1899]. 

Religiøse  Sange,  samlede  og  udgivne  ved  Chr.  Barne- 
koAv: 
I.     Melodier  til  Kirke-  og  Husandagt. 
II.     Aandelige  Sange. 
III.     Bibelske  Sange. 

G.     Forskelligt 
Festmarsch  for  Garden. 
Krigs-Tappenstreg  for  Garden. 
Festmarsch  til  Skyttefesten  i  Nyborg  1881. 
Galopade  til  Studenterforeningens  Bal  (4-hændig). 
Galopade. 
Festkvad,  Partitur. 


Desuden  forskellige,  for  en  stor  Del  ufuldendte 
Kompositioner,  der  forefindes  i  Manuskript  paa  Kgl. 
Bibliotek  i  København. 

EMMA  HARTMANN,  f.  ZINN 

(FREDERIK  PALMER) 


HARTMANNS  føFstc  Hustru,  Emma  Zinn,  var  Dat- 
ter af  Agent  Johan  Frederik  Zinn,  Chefen  for 
det  rige  Zinn'ske  Købmandshus  i  Kvæsthusgade, 
der  i  den  første  Halvdel  af  det  19de  Aarh.  spillede 
en  saa  fremtrædende  Rolle  i  det  københavnske  Sel- 
skabsliv og  i  hvis  gæstfri  Sale  Kunstens  og  Littera- 
turens og  Musikens  Verden  samledes,  medens  Husets 
mange  Handelsforbindelser  Verden  over  gav  Salo- 
nerne et  ejendommeligt  internationalt  Snit.  Slægten 
var  i  Midten  af  det  18.  Aarh.  indvandret  fra  Fran- 
ken  i  Sydtyskland  og  havde  ved  Ægteskab  forbun- 
det sig  med  den  fra  Niirnberg  stammende  Kunst- 
nerslægt Preisler,  idet  en  Datter  af  den  bekendte 
Kobberstikker  Johann  Martin  Preisler,  Professor  ved 
Kunstakademiet  i  København,  blev  gift  med  Fami- 
liens danske  Stamfader  Johann  Ludvig  Zinn.  Af  dette 
rige,  aandeligt  og  kunstnerisk  og  i  Særdeleshed  musi- 
kalsk stærkt  interesserede  Zinn'ske  Hus  har  en  af 
Husets  Døtre,  Sophie,  gift  Thalbitzer,  i  sine  Confes- 
sions  »Grandmamas  Bekiendelser«  givet  et  levende 
og  sympatisk  Billede*). 

Sit  musikalske  Blod  tog  Emma  i  Arv  fra  Slægten. 
Det  faldt  af  sig  selv,  at  hun  og  hendes  Broder  Lud- 
vig  komponerede   og   spillede   firehændigt   sammen 


*)  I  Memoirer  og  Breve,   udgivne   af  Julius   Clausen   og  P.  Fr. 
Rist.     IV,  Kbhvn.  1906. 

da  de  var  ganske  smaa,  og  i  Faderens  glimrende 
Saloner,  hvor  Alverden,  der  betød  nog'et  i  Littera- 
tur, Kunst  og  Musik  gav  Møde,  fik  rige  Impulser 
for  deres  musikalske  Anlæg. 

Hvor  en  Thorvaldsen,  en  Oehlenschlåger  og  en 
Weyse  jævnligt  færdedes,  gik  en  saa  modtagelig  Be- 
gavelse som  Emmas  ikke  tom  ud.  Og  hurtigt  satte 
Knoppen  Blomst.  En  Veninde  af  hende  giver  Bille- 
det af  hende  paa  hendes  første  Bal:  »Hendes  spinkle, 
slanke  Skikkelse  er  snarere  lille  end  høj.  Bevægel- 
serne livlige  og  fulde  af  Ynde.  Den  hvide  nedrin- 
gede Flors  Baldragt  viser  den  slanke  Hals,  hvorpaa 
Hovedet  hviler  saa  smukt.  Det  bløde  cendrée  Haar, 
der  efter  Modens  Lov  er  sat  højt  op  i  Nakken  med 
en  Empirekam,  indrammer  fortil  Ansigtet  med  en 
Række  store,  let  kræppede  Bukler.  Om  Panden 
bærer  hun  en  Krans  af  lyserøde  Roser.  Det  uregel- 
mæssige, sjælfulde  Ansigt  faar  sit  afgørende  Præg 
af  de  dejlige,  nøddebrune  Øjne.  Udtrykket  i  disse 
Øjne  er  skiftende  som  naar  Solskin  og  Skyer  glider 
over  et  Landskab.  Naar  Emma  er  paa  Nippet  til 
at  slippe  et  af  sine  kaade  Indfald  løs,  straaler  de  af 
Lune  og  Skælmeri.  Stadigt  følgende  Sjælens  veks- 
lende Stemninger,  snart  dybe  og  alvorlige,  snart 
fulde  af  følelsesfuldt  Sværmeri,  ejer  disse  forunder- 
lige Øjne  en  egen  Tryllemagt«. 

Det  var  hende,  der  blev  Hartmanns  Hustru.  Alle- 
rede som  ganske  unge  lærte  de  hinanden  at  kende. 
Bekendtskabet  stiftedes  i  Kraft  af  Hartmanns  Egen- 
skab som  Kvartetspiller,  i  hvilken  Egenskab  han  var 
indkaldt  af  Emmas  unge  Fætter,  Billy  Thalbitzer 
(senere  Ejer  af  »Cathrinebjerg«  i  Sengeløse  Sogn), 
der  som  enrageret  Kvartettist  savnede  en,  helst  dyg- 
tig. Mand  til  Violinen.  Den  historiske  Aften  fandt 
Sted  i  Allégade  paa  Frederiksberg  hos  Billy  Thal- 
bitzers   Moder,   Emmas  Faster,   Sophie  f.  Zinn,  For- 

fatterinden  til  de  før  nævnte  »Grandmamas  Bekien- 
delser«,  i  den  Zinn'ske  Slægt  uhyre  afholdt,  kendt 
under  Navn  af  »Tante  Fikke«.  I  den  kritiske  Kvar- 
tetkreds i  Allégade  modtog  man  først  den  beskedne, 
forlegne  unge  Mand  med  adskillig  Mistro.  Men  efter 
Kuhlaus  ildfulde  Piano-Kvartet  i  C-moll  vidste  man 
straks,  hvor  man  havde  ham,  og  da  han  efter  Kvar- 
tetten satte  sig  selv  til  Klaveret  og  aldeles  mester- 
ligt spillede  op  til  Dans,  havde  han  i  bogstavelig 
Forstand  vundet  Spillet.  Han  blev  Aftenens  Helt. 
Emma  var  ved  denne  Lejlighed  ikke  selv  til  Stede, 
men  det  varede  ikke  længe  inden  hun  af  Kusinerne 
havde  hørt  om  den  mageløse  Akkvisition,  Kredsen 
havde  gjort.  Og  straks  de  to  Unge  saas  første  Gang 
ikke  længe  efter,  fængede  Hjerterne,  og  derved  blev 
det:  Kvartetter  var  der  nok  af  i  den  Familie,  ikke 
mindst  i  det  Zinn'ske  Hus,  der  samlede  alle  Spid- 
serne og  naturligvis  den  unge  Hartmann  med.  Det 
var  i  Vinteren  1822 — 23. 

Han  var  dengang  knap  18  Aar,  hun  kun  15  Aar 
gammel.  De  vidste  om  hinanden,  hvordan  de  havde 
det.  Naar  den  unge  Violinist  og  Organist  og  Klaver- 
spiller sad  ved  sit  Vindue  i  Bredgade  og  den  unge 
Dames  Gang  fra  den  Zinn'ske  Ejendom  i  Kvæsthus- 
gade  »tilfældigt«  faldt  omkring  samme  Hjørne,  nik- 
kede hun  underfundigt  derop.  Men  »noget  bestemt« 
var  der  ikke  imellem  dem,  allerede  af  Aldershensyn 
var  der  ganske  lange  Udsigter.  Og  deroppe  i  Kvæst- 
husgade  var  det  ikke  absolut  Solskin,  der  mødte 
deres  Planer,  især  ikke  fra  Emmas  Stedmoder  (f. 
Oldeland),  der  med  sine  fornemme  Forbindelser  ikke 
havde  saa  let  ved  at  falde  i  Traad  med  den  beskedne 
Musikanterfamilie,  der  her  var  Tale  om.  Fra  Emmas 
Faders  Side,  som  jo  ikke  havde  det  saa  vanskeligt 
just  med  »Musikanterne«  og  som  i  Grunden  inter- 
esserede sig  meget  mere  for  Musik  end  for  sit  hele 

Købmandsskab,  var  der  dog  mange  for  en  stor 
Handelsherre  nærliggende  økonomiske  Skrupler  for 
Udkommet,  der  stemte  ham  lidt  gnaven.  Det  blev 
altsaa  til  det  ikke  usædvanlige,  heller  ikke  uinteres- 
sante Forhold,  en  hemmelig  Forstaaelse  mellem  de 
to  med  noget  kontrær  Vind.  Som  postillon  d'amour 
gjorde  Emmas  yngre  Broder  Ludvig  Zinn  villig  Tje- 
neste, og  Hartmann  selv  berettede  lunt,  at  det  samme 
havde  selve  »Agenten«  i  egen  Person  engang  forret- 
tet, da  han  lod  sig  bevæge  til  at  være  Overbringe- 
ren til  Hartmann,  der  dengang  laa  syg,  af  en  lille 
Æske  med  Vat,  til  hvilket  Emma  havde  fæstet  et 
Kys,  hvilket  efter  Modtagelsen  atter  Hartmann  for- 
nyede, hvorefter  Kysset  i  Vat  med  samme  Kurér 
sendtes  tilbage  til  Emma! 

Fra  disse  Aar  har  vi  en  lille  Epistel  fra  Emma  til 
sit  Hjertes  Ven,  dateret  1826  fra  det  Zinn 'ske  Land- 
sted »Elba«  ved  Sortedamssøen :  »Naar  jeg  staaer 
saaledes  om  Aftenen  og  seer  ud  over  den  nydelige 
Søe,  bliver  jeg  ret  alvorligt  stemt.  Mange  af  mine 
Ungdoms  Følelser  fornemmer  jeg  saa  tydeligt  som 
om  de  vare  de  selv  samme.  laften  tænkte  jeg  paa, 
naar  vi  i  gamle  Dage  gik  ud  til  Tante  Fikke,  de 
mange  forskjellige  Tanker  og  Forhaabninger,  Læng- 
seler og  Smerter,  der  stege  op  i  min  Sjæl  paa  Frem- 
og  Tilbageveien,  den  Attraae  efter  et  Væsen,  jeg 
ganske  kunde  betroe  mig  til,  og  det  Ønske,  det 
maatte  blive  Dig.  Og  saa  alle  de  andre  Ideer,  hvor 
let  de  kunde  opfyldes,  men  ogsaa  hvor  usandsyn- 
ligt, naar  der  ikke  kom  høiere  Bistand  til.  Da  læng- 
tes jeg,  kan  Du  troe,  med  hele  min  Sjæl  efter  Dig.« 

Omsider  blev  dog  Løbegravene  ført  saa  tæt  ind, 
at  Fæstningen  maatte  give  sig.  De  Unge  fik  Lov 
til  at  »forlove«  sig,  men  maatte  ikke  deklarere  det 
førend  Hartmann  som  juridisk  Kandidat  havde  faaet 
»Embede«.     Det  lykkedes  virkeligt  et  halvt  Aarstid 

efter  at  skaffe  ham  et  saadant,  og  herfra  stammer 
Hartmanns  kuriøse  Embedsstilling  (fra  Decbr.  1828) 
som    »Secretair   i    den    borgerlige    Indrulleringscom- 


J.  P.  E.  Hartmann  ca.   1825 
Efter  Maleri  af  Troels  Lund 

mission«.  At  han  prompte  passede  de  dertil  hørende 
Embedsforretninger,  kan  der  ikke  være  mindste 
Tvivl  om.  Han  beklædte  denne  Sekretærpost  lige 
indtil  Københavns  Borgervæbnings  Ophævelse  1870, 

altsaa  i  42  Aar!  Selv  regnede  han  ingenlunde  Stil- 
lingen for  ringe.  Paa  sine  Breve  lod  han  sig  bestan- 
digt, lige  indtil  han  fik  Professor-Titlen,  kalde  »Hr. 
Secretair  (ikke  »Organist«)  J.  P.  E.  Hartmann«.  Og 
det  interessante  er,  at  medens  Hartmann  ellers  i  sine 
Udtalelser  om  hvad  der  var  passeret  ham  i  Livets 
Gang  af  stort  og  smaat,  altid  bevarede  stort  Maade- 
hold  og  personlig  Tilbageholdenhed,  var  han  ikke 
fri  for  at  være  næsten  vred,  da  han  fortalte  mig, 
at  hverken  han  eller  nogen  af  hans  Kollegaer  havde 
modtaget  nogen  officiel  Paaskønnelse  af  deres  lange 
Tjeneste  for  Københavns  Borgervæbnings  Vel,  ja 
end  ikke  nogen  officiel  Tilkendegivelse  af,  at  samme 
Tjeneste  nu  var  forbi!  Den  eneste  Gang  jeg  har  for- 
nemmet Hartmann  reagere  mod  Livets  Stød  og 
Uretfærdigheder ! 

Hartmann  var  nu  pengeligt  stillet  saaledes,  at  han 
kunde  tænke  paa  Bryllup.  Som  Borgervæbningens 
Indrulleringssekretær  oppebar  han  aarligt  (incl.  Kon- 
to rholdspenge)  500  Rdl.,  som  Lærer  i  Sibonis  Kon- 
servatorium 300  Rdl.,  som  Organist  ved  Garnisons- 
kirken (incl.  Sportler)  270  Rdl.,  altsaa  i  Alt  1070  Rdl. 
eller  2140  Kr.,  hvilket  man  paa  den  Tid  ansaa  som 
ganske  anstændigt  for  Nygifte,  især  da  de  fik  Bolig 
i  selve  Købmandsgaarden,  Familien  Zinns  Residens 
Kvæsthusgade  Nr.  3,  i  øverste  Etage.  En  Snedker 
blev  installeret  i  Lejligheden  for  at  gøre  den  i  Stand 
og  lave  Møbler  til  de  Unge,  noget  som  i  høj  Grad 
morede  Agent  Zinn,  der  havde  Familiens  Arrange- 
mentstalent  og  var  svært  optaget  af  at  faa  alting  baade 
bekvemt  og  stilfuldt,  og  samtidigt  faa  sig  en  Passiar 
med  Snedkeren.  I  denne  Bolig  førte  Hartmann  2. 
December  1829  sin  Ungdoms  Brud  ind,  og  her  blev 
han  boende  lige  indtil  sin  Dødsdag  d.  10.  Marts  1900. 

Det  var  stort  Bryllup  i  Garnisonskirken,  hvor  Præ- 
sten (Professor   Brorson)  talte  til   de  to  Unge,   ikke 

ganske  med  Uret,  som  »Harmoniens  Børn«.  Det 
var  en  streng  Vinterdag,  med  14  Graders  Kulde, 
og  det  var  bitterlig  koldt  at  køre  fra  Kirken  paa 
St.  Annæplads  helt  ud  til  den  kgl.  Skydebane  paa 
Vesterbro,  hvor  Agent  Zinn,  selv  Broder  i  Skyde- 
selskabet, imidlertid  havde  sørget  kongeligt  for  Gæ- 
sterne ved  Hjælp  af  et  Dagen  iforvejen  udstedt  for- 
meligt Regulativ  for  Festlighederne,  for  Retterne  og 
Vinene,  for  Talerne,  Illuminationerne,  Musiken,  Dan- 
sen etc.  etc.  Dagen  derpaa  var  der  stor  Frokost 
hos  de  Nygifte.  Om  Morgenen  havde  Eleverne  fra 
Sibonis  Konservatorium  givet  Møde  for  at  bringe 
Brudeparret  en  festlig  Aubade: 

»Forsvunden  er  Naturens  Pragt 

Og  Skovens  Melodier, 

Men  —  Hjertet  trodser  Vintrens  Magt, 

Ei  fulde  Hjerte  tier! 

Hvor  Kjærlighed  er  første  Gjæst, 

Der  jubler  Sang  og  Tunge, 

Din  Højtid  er  vor  Glædesfest, 

Thi  vil  vi  glade  sjunge«,     etc. 

Hartmann  var  kun  24  Aar  gammel  da  han  blev 
gift.  »Det  var  en  Lykke  for  mig«,  udtalte  han, 
»ikke  blot  det  uforlignelige  Samliv  med  Emma,  men 
ogsaa  i  andre  Henseender.  Jeg  var  altfor  meget 
Kæledægge  derhjemme  hos  Far  og  Mor,  levede  som 
i  et  Hyttefad.  Jeg  trængte  til  frisk  Luft  og  til  at 
ryste  Støvet  af  mig.  Desuden  bevarede  det  tidlige 
Ægteskab  mig  for  meget  ondt«.  Han  var  en  flittig 
Mand.  I  Konservatoriet  var  han  Kl.  9—12,  derefter 
gav  han  Informationer  Kl.  2—4,  Borgervæbningens 
Kontor  var  aabent  Kl.  5—8,  og  saa  havde  han  endnu 
tidt  Timer  at  give.  Blandt  hans  private  Elever  næv- 
ner han  Emil  Horneman,  Komponisten  af  »Den- 
gang jeg  drog  afsted«  og  de  mange  andre  kække 
og  friske  Soldaterviser  fra  Treaarskrigen,  og  den 
senere  Organist  ved  Garnisonskirken  Ipsen,  »to  store 

Modsætninger,  som  gik  alt  andet  end  godt  i  Spænd 
sammen,  Horneman  meget  talentfuld,  men  letsin- 
dig og  ikke  af  dem,  der  passede  sine  Sager,  Ipsen 
tung  og  langsom,  men  grundig«.  Arbejdsværelset 
var  det  samme,  han  senere  altid  benyttede,  det 
inderste  Værelse  (til  Gaden),  prydet  med  et  Pedal- 
klaver, hvorpaa  han  ogsaa  kunde  røre  Organisten 
i  sig.  Her  blev  de  Arbejder  til,  hvormed  han  først 
slog  igennem,  »Guldhornene«,  »Ravnen«  og  de  første 
tyske  Sange  (Sechs  Gesånge  fiir  eine  Stimme  mit 
Pianoforte,  Op.  13.     Kistner,  Leipzig). 

Blandt  Emmas  Efterladenskaber  fandtes  en  lille, 
omhyggeligt  sammenbunden  Pakke  med  Paaskrift 
»Den  lykkeligste  Dag  i  mit  Liv«.  Den  indeholdt 
hendes  Brudeslør  og  Brudekrans.  Og  hun  tog  ikke 
fejl.  Det  Liv,  hun  gik  ind  til,  bragte  hende  Lykken 
ved  Siden  af  den  Mand  hun  elskede  og  beundrede 
og  hvis  Natur  paa  mange  Maader  dannede  det  har- 
moniske Supplement  til  hendes  egen.  Hendes  mere 
heftige  og  impulsive  Naturel  fandt  sin  Modvægt  i 
hans  rolige  Besindighed  og  hans  kloge  Raad  —  »Der 
kommer  Fromheden«,  som  hun  sagde.  Altid  var 
hun  sikker  paa  hos  ham  at  finde  fuld  Forstaaelse 
af  sit  aandelige  Selv.  Og  det  unge  Hjem  tonede  af 
Musik.  Der  findes  en  Silhouet,  som  giver  et  nyde- 
ligt lille  Interiør  fra  Aftenen  før  Hartmanns  første 
Fødselsdag  i  dette  Hjem.  Paa  det  lille  gammeldags 
Klaver  ses  H.  som  Forgrundsfigur  spille  4-hændigt 
(Basstemmen)  med  en  af  Husets  gode  Venner,  den 
i  Datidens  Musikkredse  velkendte  Nicolai  Gerson. 
Emma  selv  er  beskedent  ikke  tilstede  in  corpore, 
men  det  er  hendes  Haand,  der  har  fæstet  den  lille 
Souvenir  paa  Klaversiden*). 

*)  Ligesom  sin  Broder,  Bankieren  George  G.,  var  Nicolai  Gerson 
paa  samme  Tid  Forretningsmand  og  Musiker.  Han  optraadte 
flere  Gange  offentligt  som  Pianist  paa  »Musikforeningens«  første 

For  Hartmann  havde  sikkert  nok  Samlivet  med 
denne  rigt  begavede,  fantasifulde  Kvinde  sin  store 
Betydning.     Han  spillede  altid  sine  Ting  for  hende, 


Hartmann  spiller  4-hændigt 

ogsaa    for   at   høre   hendes   Mening    om    dem,    paa 
hvilken  han  lagde  megen  Vægt.    Med  sin  ægte  mu- 


Koncerter.  Naturligvis  var  Klaveret  Nr.  1,  Forretningen  Nr.  2.  I 
Musikkredse  kurserede  i  de  Dage  følgende  lystige  Historie  om 
ham.  En  Dag  kommer  hans  Kompagnon  styrtende  ind,  mens  G. 
sidder  ved  Klaveret,  fordybet  i  en  teknisk  Opgave.  »Det  er  rent 
galt  fat!«  —  »Hvad  for  noget?«  (spiller  videre)  —  »Vi  gaar  fallit!« 
—  »Aa,  vent  lidt,  jeg  er  lige  straks  færdig,  saa  gaar  jeg  med!« 

sikalske  Begavelse  og  sit  hurtige  og  sikre  Nemme 
var  hun  en  udmærket  æstetisk  Raadgiver  i  musi- 
kalske Anliggender,  ja  det  kunde  hænde,  at  hun 
adræt  og  i  en  Fart  mangen  Gang  kunde  klare  en 
eller  anden  lille  Knude  paa  hans  Vej.  Det  berettes 
saaledes,  at  han  engang  sad  og  tumlede  med  en 
harmonisk  Opløsning  uden  at  faa  den  rigtig  som 
han  vilde.  »Skal  det  ikke  være  g«,  raabte  Emma 
fra  den  anden  Stue.  »Justement«,  raabte  han  igen, 
»det  er  netop  det,  det  skal  være,  og  det  skal  Du 
saamæn  have  en  Silkekjole  for!«  Historien  lever 
endnu  blandt  Familiens  Medlemmer  under  Navnet 
»Det  dyre  g«. 

Saalænge  Emma  levede,  havde  Hartmann  endnu 
ikke  udfoldet  sig  som  den  Komponist,  han  senere 
viste  sig  at  være.  Meget  muligt,  at  Samlivet  med 
en  saa  rig  musikalsk  Begavelse  som  hendes  kan 
have  stækket  hans  Vingers  Flugt  paa  denne  Tid. 
Men  hun  selv  havde  slet  ingen  Tvivl  om  ham,  hun 
vidste,  hvad  der  boede  i  ham.  »Vent  blot«,  var  hen- 
des Ord,  »der  ligger  en  stor  Fremtid  og  venter  paa 
ham  « . 

I  deres  Ægteskab  var  de  to  rigeligt  forsynede 
med  Børn.  Emma  var  10  Gange  i  Barselseng,  men 
kun  6  Børn  overlevede  hende.  Sønnerne  Emil  (Kom- 
ponist), Carl  (Billedhugger),  Frits  (Overretssagfører), 
og  Døtrene  Sophie  (gift  med  Niels  W.  Gade),  Clara 
(gift  med  Pianisten  og  Komponisten  August  Win- 
ding) og  Emma  (gift  med  Pastor  Frants  Vedel  i 
Søllerød). 

Sønnen  Emil  har  meddelt  mig  mange  Træk  om 
hende  som  Moder  i  Hjemmet.  Hun  holdt  sit  Hus 
i  udmærket  Orden,  havde  stort  Arrangementstalent, 
snedkererede  utrætteligt  for  at  alt  skulde  tage  sig  ud 
og  være  hyggeligt  og  smukt.  Med  alt  det  havde  hun 
en  levende  Sans  for  de  højere  aandelige  Værdier,  in- 

teresserende  sig  for  Livets  Spørgsmaal,  for  Kunst  og 
Musik  og  Litteratur  —  Beethoven  og  Goethe  var  for 
hende  de  første  —  for  Filosofi,  ja  endog  for  Politik, 
baade  for  den  indenrigske  og  udenrigske  i  Dan- 
marks Udvikling,  levende  Patriot,  som  hun  var.  Da 
Linieskibet  »Christian  VIII«  sprang  i  Luften,  vilde  hun 
endog  en  Dag  gribe  til  at  brænde  Goethes  Værker, 
dem  hun  satte  over  alt!  For  Livets  Harmoni  ind- 
adtil i  Hjemmet  var  hun  altid  rede  til  at  bryde  en 
Lanse.  Hun  havde  en  Omgang  et  Horn  i  Siden 
paa  Weyse,  fordi  hun  syntes  det  var  saa  »rædsomt«, 
at  denne  saasnart  han  kom  hjem  til  dem  altid  følte 
sig  som  Hartmanns  Præceptor  og  skulde  blande  sig 
i  alt,  ogsaa  i  hvad  de  skulde  have  til  Middag.  Men 
hun  kunde  dog  alligevel  ikke  lade  være  med  at  more 
sig  over  Weyses  Originalitet  og  hans  kritiske  Be- 
mærkninger, som  f.  Eks.  hans  Udbrud  da  Hart- 
mann viste  ham  noget  nyt,  han  havde  komponeret 
i  moderne  Smag:  »Ja,  jeg  kan  ogsaa  være  original, 
naar  jeg  tager  mine  Bukser  paa  omvendt  og  gaar 
ud  at  spadsere  paa  Gaden«. 

Hendes  afgjort  religiøse  Natur  var  mærket  af  det 
ejendommeligt  sværmeriske  hos  hende.  Søndagen 
var  hende  en  hellig  Dag,  og  naar  hun  kom  hjem 
fra  Kirke,  opfyldt  af  den  Prædiken,  hun  havde  hørt, 
blev  den  altid  refereret  og  drøftet,  snart  med  Kri- 
tik, snart  med  Anerkendelse.  Hun  søgte  mest  til 
Mynster,  Boye  eller  Tryde.  mindre  til  Grundtvig,  da 
hun  ikke  kunde  forlige  sin  musikalske  Natur  med  visse 
Salmemelodier  i  den  grundtvigske  Menighed  i  Vartov. 
Sine  Børn  lærte  hun  fremfor  alt  at  stole  paa  Vorherre. 
Hver  Søndag  samlede  hun  dem  til  Andagt,  en  af 
dem  læste  da  Evangeliet  op,  hun  bad  »Fadervor« 
med  dem  og  sang  Salmer  med  dem,  hvortil  hun 
tidt  selv  havde  komponeret  nye  Melodier.  Saaledes 
til    sin  Yndlingssalme    »Jesu,    din  søde  Forening  at 

smage«,  følgende  Melodi,  just  ikke  kirkelig,  men 
præget  af  hendes  musikalske  Naturs  Varme  og  Har- 
moniglæde, romantisk  og  sværmerisk.  Jeg  meddeler 
den  her  efter  en  Opskrift  af  hendes  Søn  Emil: 

Med  Husvennerne  var  der  et  intimt  og  hyggeligt 
Samvær  som  Regel  paa  en  bestemt  Dag  i  Ugen, 
hvor  de  samledes  ved  det  Hartmannske  Bord  i  Kvæst- 
husgade.  Denne  Vennekreds  bestod  dog  ikke,  som 
man  skulde  vente  det,  af  Fagmusikere  —  af  disse 
stod  paa  denne  Tid  kun  en  enkelt  Hartmann  sær- 
ligt nær,  nemlig  Joh.  Fr.  Frøhlich,  paa  hvem  han 
satte  megen  Pris  baade  som  Menneske  og  som  Kunst- 
ner. I  hans  Efterladenskaber  fandtes  en  af  Frøhlich 
udført  overordentlig  sirlig  og  smuk  Afskrift  (125 
Sider,  Tverformat)  af  Seb.  Bachs  samtlige  48  Præ- 
ludier og  Fugaer  af  »Das  w^ohltemperierte  Clavier«, 
med  Paategning  til  Slutning  »Skrevet  i  Aaret  1825  af 
J.  Fr.  Frøhlich«.  Husvennernes  Kreds  dannedes 
iøvrigt  mest  af  Akademikere,  Hartmanns  musik- 
elskende Kollegaer  fra  Alma  mater  fra  Frue  Plads, 
Edv.  Buntzen  (senere  Kammeradvokat),  E.  Horne- 
mann (Lægen),  Edv.  Collin  (Departementschef),  C. 
F.  Holm  (Konferensraad),  Brødrene  Carl  Weis  (De- 
partementschef)   og    Ernst    Weis   (Overretsassessor) 

Og  saa  H.  C.  Andersen.  Anretningen  var  altid  Suppe, 
Fisk,  Steg  og  Kage;  ved  Bordet  blev  alle  Dagens 
Anliggender  livligt  omhandlede,  og  efter  Kaffen  og 
Cigaren  tog  man  med  ikke  mindre  Liv  fat  paa  Mu- 
siken.  mest  Trioer  og  Kvartetter,  hvor  Edv.  Buntzen 
(Du  Puys  Dattersøn),  der  var  »stok-konservativ«, 
jævnligt  opponerede,  naar  de  kom  ud  over  Haydn 
og  Mozart. 

Saa  var  der  endvidere  under  mere  kunstneriske 
Former  de  interessante  Søndag  Formiddage,  naar 
Wexschall  og  H.  S.  Paulli  og  Brødrene  Carl  og  Ernst 
Weis  (den  første  specielle  Strygekvartet  i  Køben- 
havn), senere  med  N.  W.  Gade,  Wilh.  Holm  og 
andre  fremragende  Kapellister,  spillede  Kvartetter, 
eller  naar  Bertha  Johannsen  sang  Schubert,  eller 
den  første  københavnske  Mandskvartet  (Ortmann, 
Salomon,  N.  Ravnkilde  og  Hans  Lund)  lod  sine 
muntre  eller  sværmeriske  Sange  lyde.  Det  var  den 
store  Udrykning,  hvor  Folk  som  Thorvaldsen,  Oehlen- 
schlåger  og  Weyse  dannede  Parkettet  sammen  med 
inden-  og  udenlandske  dii  minores  som  Frøhlich, 
L  Fr.  Bredal,  P.  C.  Krossing  eller  Carl  Reinecke, 
der  dengang  som  dansk  Stipendiat  levede  i  Køben- 
havn, eller  den  fra  »Musikforeningen«  kendte  ud- 
mærkede Violinist  Otto  v.  Konigslow. 

En  enkelt  af  disse  Husets  Venner  kom  til  at  staa 
Emma  særligt  nær,  Ernst  Weis.  Det  var  nemlig 
ham,  som  opdagede,  at  hun  var  Komponist,  eller 
som  i  hvert  Fald  foranledigede,  at  hendes  Pund 
ikke  blev  gravet  ned  i  Jorden,  men  at  hendes  Ro- 
mancer og  Sange  senere  saa  Lyset  under  Pseudony- 
met »Fr.  Palmers  Romancer«,  Han  selv.  Kriminalrets- 
assessor,  senere  Overretsassessor,  dertil  Violoncellist 
og,  ligesom  sin  Broder  Carl  Weis  (Departementsche- 
fen), ivrig  Kvartetspiller,  gjaldt  ellers  for  noget  af  en 
Særling,  kendt  bl.  a.  for  sin  Tilbageholdenhed;  men 

aandskultiveret  og  musikinteresseret  som  han  var, 
havde  han  alle  Betingelserne  for  at  forstaa  en  saa  sær- 
egen og  ejendommelig  Musikbegavelse  som  Emma. 

Emma  Hartmann  f.  Zinn 

Efter  Tegning  af  N.  Chr.  Kierkegaard 

De  musikalske  Kræfters  Spænding  i  hendes  Indre 
havde  naturligvis  ikke  undgaaet  at  give  sig  Luft 
i  forskellige  Smaakompositioner,  mest  smaa  Danse 
og  lignende  Ting,  charmerende   ved  deres  Ynde  og 

Friskhed  ved  de  hjemlige  Familiesammenkomster. 
Men  Poesien  lokkede,  og  i  stille  Timer  omformede 
de  Digte,  hun  holdt  af,  sig  i  det,  der  laa  dybest 
i  hende,  i  Toner.  Dog,  hvor  mange  Vanskeligheder 
var  der  ikke  for  hende  her!  »Lært«  Musik  i  fag- 
mæssig Forstand  havde  hun  aldrig,  alene  det  paa 
anstændig  Vis  at  skrive  Noder,  hvor  svært,  og  saa 
alle  Harmoniernes  Vildgange  og  Tekstbehandlin- 
gerne, at  faa  Rede  paa  alt  dette!  Med  Hensyn  til 
Noderne  kunde  hun  jo  nok  ty  til  sin  lille,  første- 
fødte Søn  Emil,  der  allerede  var  begyndt  at  røre 
paa  sig  som  komponerende  Medlem  af  Familien. 
Men  med  alt  det  andet!  Til  sin  Mand  turde  hun  ikke 
gaa,  han  havde  saa  meget  ellers  at  tage  Vare  paa, 
og  hvorfra  skulde  hun  desuden  hente  Mod  dertil? 

Saa  var  det  Ernst  Weis  kom,  den  fine  Æstetiker, 
samstemt  med  hende  i  musikalsk  Smag,  ligesom 
hun  selv  en  enrageret  Beethoven-Elsker.  Det  varede 
ikke  længe  før  han  blev  stærkt  interesseret  i  hendes 
musikalske  Forsøg,  til  en  Begyndelse  synes  der  lige- 
som at  være  en  Sammensværgelse  mellem  de  to, 
hvor  han  mindst  var  lige  saa  ivrig  som  hun.  Navn- 
lig med  Teksterne  hjalp  han  hende.  Selv  havde 
han  en  poetisk  Aare  og  skrev  kønne  Vers,  hvilke 
endnu  findes  i  hans  Efterladenskaber,  og  der  er 
meget,  der  tyder  paa,  at  han  ogsaa  i  Egenskab  af 
Tekstforfatter  har  positiv  Del  i  hendes  Romancers 
Tilblivelse.  Naar  man  ser  Rækken  af  disse  Tekster 
igennem,  vil  man  nemlig  bemærke,  at  det  kun  er 
Halvdelen  af  dem,  der  er  signerede  med  Forfatter- 
navn (Chr.  Winther,  Runeberg,  Paludan-Muller),  for 
den  anden  Halvdels  Vedkommende  staar  derimod 
Navnet  in  blanco.  Dette  gælder  saaledes  for  alle 
Sangene  i  det  først  udkomne  Hefte,  nemlig  »Helle- 
liden«, »Midsommertid  nu  bringer  glade  Dage«,  »Lad 
os  hvile  her  ved  Brombærhækken«  samt  Barcarolen 

»Nu  glider  Solen  i  Havet  ned«,  fremdeles  i  de  senere 
Hefter  for  følgende  Sange:  »Anine«,  »Natlige  Tan- 
ker«, »Hr.  Oluf  og  Ingeborg«*),  »Paa  Skibet«,  »Vexel- 
sang«.  Serenaden  »I  Nattens  venlige  Drømme«  samt 
den  afsluttende  »Epilog«.  Nu  er  der  den  Mærke- 
lighed, at  der  i  Ernst  Weis'  skriftlige  Efterladenska- 
ber findes  med  hans  egen  Haand  en  Række  om- 
hyggelige Opskrifter  af  netop  disse  Tekster  (og  ikke 
de  andre)  samt  endvidere  Tekster  til  en  hel  Række 
Palmerske  Sange,  som  ikke  er  udkomne,  alt  løse 
Blade  til  en  »Tekstbog  til  Palmers  Sange«  samt  Ord- 
lyden af  Titelbladet,  netop  som  det  er,  da  det  første 
Hefte  af  Sangene  udkom  i  Trykken.  Til  Teksterne 
er  der  gjort  som  oftest  flere  Udkast  og  disse  har 
flere  senere  Rettelser  ligeledes  med  Weis'  Haand- 
skrift,  ligesom  de  er  mærkede  med  hans  Bomærke, 
Pentagrammet. 

For  alt  dette  er  der  den  naturlige  Forklaring,  at 
det  er  Ernst  Weis  som  er  Forfatter  til  alle  disse 
usignerede  Sangtekster  og  at  han  har  indrettet  sine 
Tekster  efter  sin  komponerende  Venindes  Hoved. 
Tidt  har  man  Fornemmelsen  af,  at  i  dette  eller  hint 
Tilfælde  har  vistnok  Melodien  foreligget  først  og 
Teksten  er  lempet  til  efter  den.  I  hvert  Fald  et 
aandeligt  Samarbejde  imellem  de  to.  Paa  en  af 
Node-Afskrifterne  (»Lad  os  hvile  her  ved  Brom- 
bærhækken«) har  Emma  med  Blyant  skrevet  »Maa 
jeg  faa  denne  tilbage  som  Eiendom«.  Teksterne  selv 
er,  naar  man  læser  dem  for  sig  selv  alene  uden 
Musik,  ikke  saa  mærkværdige,  men  de  er  hvad 
man  kunde  kalde  for  »musikalske«,  føjer  sig  udmær- 
ket til  Musiken,  faar  Vinger  og  Aand  fra  den. 


*)  Denne  Romance  hed  oprindeligt  '>Liden  Kirsten«  og  den  der 
forekommende  Ridder  hed  Sverkel  (ikke  Oluf),  altsaa  netop  de 
samme  Navne  som  i  H.  C.  Andersens  og  Hartmanns  Opera  »Liden 
Kirsten«.     Operaen  stammer  fra  1846  og  er  derfor  vel  den  ældste. 

Af  Breve  fra  Emma  til  Ernst  Weis  fremgaar  det, 
hvor  meget  han  i  denne  Tid  betød  for  hende  som 
Raadgiver  og  Ven,  ja  det  var  aabenbart  ham,  der 
blev  Midtpunktet  i  Bevægelsen  for  at  faa  Sangene 
udgivne.  Et  Sted  falder  det  Ord  fra  hende,  at  »uden 
hans  Hjælp  vilde  de  ligge  døde  hen  i  denne  Verden«. 
Senere,  da  Hartmann  kom  med  i  Sammensværgel- 
sen, blev  han  næsten  lige  saa  ivrig  som  Ernst  Weis. 
Naturligvis  skulde  Anonymiteten  bevares,  det  for- 
drede Tidens  Skik,  desuden  saa  mange  andre  nær- 
liggende Hensyn,  men  ud  skulde  Sangene!  For  da 
at  faa  dette  i  Gang,  men  samtidigt  værne  til  Grun- 
den om  Komponistens  Incognito,  greb  man  til  An- 
vendelsen i  Manuskriptet  af  forskellig  Haandskrift 
eller  Fordrejelser  af  denne,  saa  at  der  ikke  fra 
Musikforlagets  Tjenestemænd  eller  fra  Nodestikkerne 
eller  fra  »Hr.  Westmann«  (Nodeskriveren)  skulde 
sive  noget  ud  om  denne  Hemmelighed.  Af  et  Brev 
fra  Emma  til  Ernst  Weis  fremgaar  ganske  morsomt 
de  forskellige  Kræfters  Samvirken  for  den  heldige 
Løsning  af  denne  Opgave,  baade  indadtil  og  udadtil, 
ligesom  det  giver  et  Interiør  fra  det  Hartmannske 
Hjem.     Det  meddeles  her  lidt  forkortet: 

»Sønd.  23de  Juli  48.     Formiddag. 

.  .  .  Hvem  skulde  sige  for  mange  Aar  tilbage,  at 
De  skulde  blive  Aarsag  i,  at  Hartmann  kom  til  at 
sværme  over  Romancer,  som  jeg  vilde  komme  til 
at  componere;  og  det  gør  han  virkelig,  til  min  store 
Forundring.  Dette  vilde  jeg  egentlig  gjerne  tale 
med  Dem  om,  da  det  jo  ikke  kunde  plage  Dem; 
men  nu,  da  jeg  har  Ro,  skriver  jeg  det,  thi  hvis  vi 
ikke  blive  alene,  kan  jeg  jo  ikke  komme  til  at  for- 
tælle Dem  det.  —  Hvis  det  ogsaa  kun  var  et  simpel 
Sværmerie,  som  ikke  førte  til  det  Resultat,  at  han 
gjør  Noget  derved,  saa  skulde  jeg  gjøre  det  mindre 
vidtløftigt;  —  Men  nu  begynder  han'  at  tage  sig  af 
dem  med  Liv  og  Sjæl,  han  hjælper  ikke   alene  paa 

dem,  men  skriver  dem  ordentlig  op,  at  Westmann 
ikke  skal  mukke.  —  Igaar  f.  Ex.  kommer  han  ned 
fra  sit  Kammer,  spiller  og  spiller  den,  han  havde 
under  sit  Eftersyn,  gjentagne  Gange,  kan  næsten  ikke 
holde  op  igen,  morer  sig  med  at  sætte  en  lille  Sort 
eller  Trille  hist  og  her,  og  faaer  tilsidst  megen  Utak 
af  Sophie*),  thi  midt  under  hendes  Sangøvelse,  som 
han  accompagnerer,  sniger  han  sig  ligesom  til  et 
Par  Takter  af  Romancen  ind  imellem  Pauserne;  det 
var  den:  »Jeg  gik  mig  i  Skoven«. 

»I  Gaar  Aftes  ved  min  Brønd-Sengetid  kommer 
Hartmann  først  hjem;  han  styrter  i  flyvende  Fart 
til  Claveret,  jeg  troer  det  er  hans  Symphonie,  men 
nei,  saa  er  det  et  Par  indledende  Accorder  til  »Re- 
gisse«.  Det  var  en  nydelig  Idee,  syntes  jeg,  og  dog 
var  det  ikke  Andet  end  hvad  der  stod,  som  han 
forstod  at  polere  paa,  en  meget  diærv  Slutning  kom 
der  ogsaa  til,  dermed  havde  han  beskjæftiget  sig 
paa  Udkjørselen;  han  kunde  ikke  blive  kjed  af  at 
spille  den,  og  jeg  sang  fra  Sengen  til  adskillige  af 
de  100  Vers.  Sophie  kommer  derpaa  ind,  slaaer 
Hænderne  sammen  af  Bestyrtelse :  nu  forstyrrer  Fred. 
Palmer  hende  igen,  thi  Maskinen  er  nærved  at  gaae 
af  Kog.  I  saadanne  Øieblikke  ønsker  jeg  ret  De  var 
tilstede,  og  hørte  hvorledes  Hartmann  næsten  med 
Begeistring  udtrykte  sig  om  disse  Romancer,  jo  meer 
og  mere  han  faaer  med  dem  at  bestille.  —  Jeg  kan 
hverken  skrive  eller  sige  Alt  det  han  siger,  kun  vilde 
jeg  ønske,  at  han  engang  imellem  vilde  komme  i 
den  Extase  naar  De  var  her;  thi  Dem  maatte  det 
vist  glæde.  De  har  jo  saa  godt  som  kaldet  Roman- 
cerne til  Liv  .  .  .  .« 

»Naar  jeg  betænker  al  den  sande  Glæde,  der  ved 
Deres  Bistand  bliver  mig  til  Deel,  og  saa  lønner  jeg 
Dem  saa  daarligt!  —  Imellem  naar  jeg  sidder  ved 
mit  Arbejde,  saa  falder  der  mig  et  og  andet  ind, 
som  jeg  skriver  op,  uden  videre  at  see  igjennem, 
thi  saa  casserer  jeg  det;  jeg  gjemmer  det  for  at  give 
Dem  de  smaae  Beskrivelser  over  mine  forskjællige 
Stemninger  og  Tilstande  (hvis  De  selv  vil  forlange 
dem);  maaskee  kunde  disse  bedre  forklare  Dem  mit 


*)  Deres  ældste  Datter. 

forunderlige  Væsen  og  de  forskjællige  Smerter,  der 
gaae  gjennem  mit  Bryst  —  destoværre  for  mig,  hvis 
de  ere  selvskabte  — ,  og  beder  Dem  blot  som  endnu 
et  Bidrag  til  de  mange  Beviser,  jeg  har  paa  Deres 
sande  Venskab,  om  De  vil  hjælpe  mig  med  min  For- 
bedring, hvortil  jeg  høiligt  trænger  .... 
(Gud  velsigne  Søren  Kierkegaard). 

Adieu 

Deres  Emma  H.« 

I  et  andet  Brev  fra  samme  Dag  hedder  det: 

Sønd.  Eftermid.  23de  Juli  48. 

»Det  var  bedrøveligt,  at  De  ikke  kom  ud  til  os 
idag,  kjære  Ernst  Weis!  Nu  skal  De  ogsaa  faae  en 
heel  Pakke  at  eftersee.  Hartmann  er  nemlig  ifærd 
med  at  opskrive  »I  Skoven«.  Texten  er  skrevet 
med  Bogstaver  som  den  kunde  være  fra  forrige  Aar- 
hundrede,  og  Noderne  troede  jeg  være  af  Emil,  saa 
der  vil  Westmann  faae  Noget  at  studere  paa;  han 
troer  vel  tilsidst,  det  er  en  Samling  af  forskjællige 
Componister,  som  gaae  under  Navnet  Fred.  Pal- 
mer .... 

Bliv  nu  ikke  saa  længe  syg,  saa  jeg  bliver  nødt 
til  at  besøge  Dem;  bedre  Middel  til  at  faae  Dem 
rask  end  denne  Trudsel  veed  jeg  ikke. 

Deres  Emma  H.« 

Hvortil  Hartmann  paa  Bagsiden  af  Bladet  tilføjer: 

»Jeg  finder  disse  to  Romancer:  »I  Skoven«  og  »Re- 
gisse«  saa  allerkjæreste,  at  de  ikke  have  kunnet 
komme  ud  af  mit  Hoved  igaar  og  idag,  efter  at  jeg 
ret  har  begyndt  at  beskjæftige  mig  med  dem.  Jeg 
vilde  derfor  foreslaae  en  Samling,  bestaaende  af  de 
to  ovenanførte  Romancer  i  den  Følge,  hvori  de  her 
staae,  samt  »Hjemvee«  til  Nr.  3  og  »Ensom«  etc.  til 
Nr.  4.  Saaledes  synes  mig,  at  Dur  og  moU  vexler 
paa  en  smuk  Maade,  ligesom  og  at  Samlingen  vil 
være  af  stigende  Interesse.  Jeg  skal  imorgen  op- 
skrive »Regisse«  og  see  at  bruge  de  samme  Krage- 
tæer  som   i   denne.     Det   skal   forestilles   opskrevet 

af  Frederik  Palmer  en  Aften,  naar  der  er  kommet 
Viin  ud  med  Justitsraadens  Vogn,  og  han  bar  faaet 
sig  en  lille  Donner*).  Jeg  haaber,  at  Deres  Ildebe- 
findende, som  har  forhindret  os  fra  at  see  Dem 
idag,  ikke  vil  være  af  Varighed.  Tirsdag  og  Onsdag 
agter  jeg  at  foretage  den  længe  omtalte  Reise  til 
Valløe.  Hvis  De  i  disse  Dage  er  saa  vel  og  vil 
see  herud  til  Fruentimmerne,  vil  De  dermed  glæde 
dem  og 

d.  23.  Julii  1848.  ,    v>    t?  ^^^f 

**  J.  P.  E.  Hartmann«. 

De  ret  rigeligt  foreliggende  Kladder  til  Fr.  Palmers 
Sange  viser,  at  disse,  som  man  vel  kunde  vente, 
ikke  er  fremgaaede  af  én  Støbning,  men  i  deres 
endelige  Skikkelse  er  Resultatet  af  forskellige  Om- 
dannelser. Men  interessant  er  det  at  se,  at  Hoved- 
sagen, det  springende  Punkt  i  den  musikalsk-poetiske 
Undfangelse,  saa  godt  som  altid  er  klart  til  Stede 
fra  første  Færd.  Den  Hjælp,  som  Emma  H.  ellers 
havde  nødig  for  at  faa  Sangene  musikalsk  »færdige«, 
havde  hun  jo  lige  ved  Haanden  i  sin  Mand.  Men 
efter  Hartmanns  egne  Udtalelser  til  mig,  har  denne 
Bistand  dog  ikke  været  af  afgørende  Betydning  — 
som  han  udtrykte  sig,  »det  var  bare  Smaating,  nær- 
mest kun  Korrektur  i  det  ortografiske«. 

Omsider  skred  man  da  til  Værket,  Sangenes  Ud- 
givelse i  Trykken.  Paa  Titelbladet  sattes  et  Navn, 
Emma  selv  havde  valgt  efter  en  af  Personerne  i 
Fru  Gyllembourgs  Novelle  »Extremerne«,  Kunstner- 
Originalen  Frederik  Palmer.  Visse  Karaktertræk, 
fælles  for  denne  Novellefigur  og  hendes  Ven  og 
Hjælper,  og  vel  ogsaa  Tekstforfatter,  Ernst  Weis, 
kunde  synes  at  tyde  paa,   at  dette  Navn  ikke  uden 


*)  Hentydning  til  en  Scene  i  Fru  Gyllembourgs  Novelle  »Extre- 
merne". hvor  Fr.  Palmer  optræder.  Se  om  dette  Pseudonym 
nedenfor. 

Bevidsthed  er  valgt  af  Emma  som  pseudonymt  Ban- 
nermærke for  hendes  Sange  da  de  skulde  ud  i 
Verden. 

Sangene  saa  da  Lyset  paa  Horneman  &  Erslevs 
Forlag  i  København,  1ste  Hefte  med  Titlen  »Danske 
Sange  med  Accompagnement  af  Pianoforte  afF.  H. 
Palmer«,  indeholdende  de  før  nævnte  4  Sange.  Hef- 
tet var  kun  paa  2  Nodeark,  aabenbart  udsendt  som 
Prøveballon.  Denne  gik  imidlertid  for  strygende 
Vind  og  fulgtes  snart  efter,  med  kortere  Mellemrum, 
af  4  andre  Hefter  med  ialt  18  Sange  og  under  Autor- 
navnet, som  det  nu  betegnedes,  »Fr.  Palmer«.  Udgi- 
velsen fandt  Sted  de  sidste  Par  Aar  af  Emmas  Leve- 
tid. Sidste  Hefte  udkom  efter  hendes  Bortgang  og 
indeholdt  7  Sange,  begyndende  med  en  Notturno  til 
Chr.  Winthers  »Har  Du  alt  længe  Sovet«  og  slut- 
tende stilfuldt  med  en  »Epilog«  til  anonym  Tekst 
(af  Ernst  Weis),  parafraseret  over  hin  Notturno: 

»Længe  Du  alt  har  sovet, 
Ligget  saa  sødt  i  Blund, 
Hvilet  dit  trætte  Hoved, 
Fred  om  din  blege  Mund, 
Tanken  er  saligt  standset 
Sidst  i  en  mild  Accord, 
Døden,  lilliekrandset. 
Tog  fra  dig  Smerten  bort«. 

De  udkomne  5  Hefter*)  bringer  saaledes  ialt  22 
Sange,  men  udtømmer  dog  ikke  derved  Emmas 
Produktion  paa  dette  Felt.  De  to  Sange,  som  spil- 
ler en  vis  Rolle  i  Overvejelserne  om  hvad  der  skulde 
først  frem  af  hende  (se  Hartmanns  nys  anførte  Brev 


*)  Samlede  senere  i  en  Fællesudgave  »Samtlige  Romancer  og 
Sange  af  Fr.  Palmer  (Emma  Hartmann,  født  Zinn).  Kbhvn.  Wil- 
helm Hansens  Musikforlag«. 

til  E.  Weis),  nemlig  »Regisse«  og  »Hjemvee«,  er  slet 
ikke  udgivne*).  Og  det  samme  gælder  6  andre  som 
ved  forskellige  Lejligheder  nævnes  i  Korresponden- 
cen  om  hendes  Sange,  nemlig  følgende :  »Af  mine 
Taarer«,  »Fædreland«  (vistnok  identisk  med  »Hjem- 
vee«), »Ved  Kilden«,  »Donna  Maia«,  »Donna  Clara« 
samt  »En  Stemning«.  Alle  disse  og  endnu  mange 
flere  Palmer'ske  Sange  —  flere  af  dem  i  Kladdeform 

—  findes  i  Manuskript  dels  i  Hartmanns,  dels  i  Ernst 
Weis'  Efterladenskaber. 

Som  rimeligt  er  gjorde  Sangene  ved  deres  Ud- 
givelse stor  Opsigt  i  de  musikalske  Kredse  i  Køben- 
havn. Man  forstod  hurtigt,  at  det  var  et  Pseudo- 
nym, der  var  anvendt  paa  Titelbladet,  hvilket  satte 
Fantasien  yderligere  i  Bevægelse.  Fra  hvem  kunde 
dog  disse  fine  og  originale  og  yndefulde  Ting  stamme? 
Man  foer  vide  omkring  for  at  gætte  sig  til  det  og 
gættede  naturligvis  ganske  vildt,  paa  Folk  som  f.  Eks. 
Joh.  Fr.  Frøhlich  eller  Rud.  Bay  eller  Chr.  Bull!  Det 
gik  Fru  Emma  Hartmann  med  sine  Sange  ligesom 
det  gik  Fru  Gyllembourg  med  sine  første  Noveller, 

—  Ingen  af  de  Uindviede  anede  i  Virkeligheden  fra 
hvem  de  stammede. 

Men  den  danske  Romancelitteratur  var  forøget 
med  et  Værk  af  en  Sødme  og  en  Friskhed,  som  er 
ganske  enestaaende  og  endnu  ikke,  trods  skiftende 
Tider,  er  falmet. 

Emma  Hartmann  blev  kun  44  Aar  gammel.  Hun 
døde  allerede  6.  Marts  1851  efter  en  Barselseng  (med 
et  dødfødt  Barn).  Men  Mindet  om  hende  lever  endnu 
i  Familien.    Hun  hørte  til  de  Udkaarne,  som  i  Kraft 


*)  »Regisse«  var  komponeret  til  Chr.  Winthers  Digt:  »I  Haven 
sad  Regisse  og  fletted'  en  Krands«.  Det  viser  sig  dog,  at  denne 
Melodi  (i  forbedret  Udgave)  blev  benyttet  til  Sangen  »Anine«,  der 
udkom  i  næste  Hefte.  —  Sangen  »Hjemvee«,  der  foreligger  i  Ma- 
nuskript, har  mindre  Interesse. 

af  hele  deres  Personlighed  breder  Lys  og  Solskin  paa 
deres  Vej,  hvor  de  saa  end  færdes,  og  hvem  Ingen 
kan  tage  noget  ilde  op.  Hendes  Indfald  var  kostelige, 
og  den  impulsive  Friskhed  og  Ynde,  der  prægede  dem, 
afvæbnede  Alle,  selv  dem,  hvem  Spøgen  rammede. 
Hun  havde  hvad  man  kunde  kalde  »Fripas«  over- 
alt. Som  en  af  hendes  Veninder  sagde:  »Naar  jeg 
møder  Emma,  er  det  altid  som  fik  jeg  en  aandelig 
Snaps«. 

Om  Emmas  »Pudsigheder«  gaar  der  endnu  Sagn. 
Hun  generede  sig,  berettes  det  saaledes,  engang  hun 
laa  syg,  for  Bademændene,  naar  de  bragte  Bade- 
karret og  tilberedte  Badet  i  Sygeværelset,  mens  hun 
laa  i  Sengen.  Hun  fandt  da  paa  at  gardere  sig  med 
en  opslaaet  Paraply!  Men  for  med  kvindelig  Nys- 
gerrighed at  nyde  Bademændenes  forbausede  Ansig- 
ter over  dette  Arrangement,  havde  hun  underfun- 
digt anbragt  nogle  smaa  Kighuller  i  samme  Para- 
ply. —  Engang  under  en  Barselseng,  da  hun  var 
stærkt  engageret  med  den  højt  agtbare  Jordemor, 
Madam  Frederiksen,  fik  hun  ind  ad  Døren  sine  Bil- 
letter til  »Musikforeningen«,  hvor  Haydns  »Skabel- 
sen« stod  paa  Programmet.  Straks  blev  de  ekspede- 
rede videre  til  hendes  Madam.  »Er  der  Nogen,  der 
fortjener  at  høre  »Skabelsen«,  er  det  saamæn  Madam 
Frederiksen«. 

H.  C.  Andersen,  der  som  Husven  var  persona 
grata,  har  i  sine  Erindringer  »Mit  Livs  Eventyr« 
fortalt  hvad  der  engang  passerede  ham  selv:  »En 
Dag  i  haardt  Sneefog  kom  hendes  to  ældste  Drenge 
[Emil  og  Carl]  hjem  fra  Skolen  langt  ude  paa  Chri- 
stianshavn. En  tredie  [Frits],  dengang  ganske  lille, 
var  paa  Veien  hjem  bleven  borte  for  dem,  og  nu 
sad  hun  i  Angst  og  Skræk.  Jeg  kom  just  derind 
og  lovede  at  gaae  og  opsøge  den  Bortkomne.  Jeg 
var  ikke  vel,   det  vidste  hun,   og  holdt  ikke  meget 

af  at  løbe  til  Christianshavn,  men  hvor  kunde  det 
falde  mig  ind  at  tænke  paa  andet  end  at  hjælpe. 
Det  rørte  hende,  og  da  jeg  var  afsted,  gik  hun,  for- 
talte man  mig,  op  og  ned  af  Gulvet.  I  Angst  og 
Taknemlighed  tillige  udbrød  hun:  »Det  er  mageløst 
af  ham!  Jeg  skal  ogsaa  gaae  hen  og  see  hans  »Meer 
end  Perler  og  Guld!«  —  Bringer  han  min  søde  Dreng, 
saa  vil  jeg  ogsaa  see  »Ole  Lukøie!«  —  »Ja  det  har  jeg 
lovet«,  sagde  hun,  da  jeg  kom  igjen  [med  Drengen]. 
—  »Jeg  vil  see  det,  skjøndt  det  er  rædsomt«. 

Andersen  beretter  dog  ikke,  hvad  der  hændte 
ham  en  anden  Gang,  da  han  sad  til  Middag  hos 
Hartmanns  i  Kvæsthusgade  og  opdagede  at  Emma 
uafbrudt  havde  sine  dejlige  Øjne  rettet  paa  ham. 
Han  taltes  naturligvis  med  blandt  hendes  Tilbedere, 
og  smigret  og  undselig  over  denne  Opmærksom- 
hed sad  han  der,  trækkende  op  i  sine  Flipper,  glat- 
tende paa  sit  Haar,  da  det  pludseligt  kommer  fra 
hende:  »Gud,  Andersen,  jeg  sidder  og  ser  paa  Dem. 
Nu  véd  jeg  hvad  det  er.  De  ligner.  De  ligner  en 
Hest!« 

Sine  Indtryk  om  hendes  Personlighed  samler  han 
i  de  Linier,  han  i  sine  Livserindringer*)  helliger  hende 
efter  at  hun  var  gaaet  bort.  »Der  var  hos  hende, 
denne  forunderligt  rigtbegavede  Qvinde,  et  Lune,  en 
Livsglæde,  der  aabenbarede  sig  i  en  Naturlighed, 
der  ikke  kjendte  til  Fold  eller  Skygge.  Alt  stod  her 
i  en  Skjønheds-Harmonie,  som  Genialiteten  giver 
den.  Hun  er  et  af  de  Mennesker,  der  har  draget 
mig  ind  i  sin  Aandens,  Lunets,  Hjertets  Kreds  og 
altsaa  har  virket  paa  mig  som  Sollyset  virker  paa 
Planten.  Det  er  umuligt  at  gjengive  det  Væld  af 
Glæde  og  Spøg,  denne  Inderlighed,  der  udstrøm- 
mede fra  hende«. 


•=)  Samlede  Skrifter  I,  500. 

Ernst  Weis  har  i  sine  Papirer  efterladt  sig  et  Blad 
i  Tekst  og  Noder,  hvor  han  giver  et  Interiør  af  det 
Hartmann'ske  Hjem  og  vel  ogsaa  et  lille  Billede  af 
sig  selv.     Det  lyder  saaledes: 


Allegretto 

»En  Situation 

Vin  -  du  -  et    ind  med    sit      mil  -  de,  dæm  -  ren  -  de    Skin. 


Bag  Ovnen  der"sidder  en  sær  Patron, 
Saa  i  sin  egen  Maneer, 
Musiken  fryder  den  gamle  Person, 
Og  tit  kan  Du  finde  ham  her, 
Naar  Toner  stige  i  Aftenens  Stund 
Fra  hin  unge  blomstrende  Mund«. 


Men  Tiderne  skifter.  »Anine«  (o:  Emma  Hart- 
mann) var  længst  gaaet  bort,  og  hendes  ældste  Dat- 
ter Sophie,  som  var  blevet  Niels  W.  Gades  unge 
Hustru,  havde  fire  Aar  efter  fulgt  sin  Moder  i  Graven 
efter  at  have  skænket  Gade  hans  ældste  Søn  Felix 
og  dennes  Tvillingsøster  Emma,  der  døde  nogle  Aar 
senere.  Ernst  Weis  synes  med  Sophie  at  være  flyt- 
tet ind  som  Husven  i  det  Gade'ske  Hus.     Thi  efter 


136 


NIELS  W. GADE 

hendes  Død  sendte  han  Gade  Digtet  fra  det  Hart- 
mann'ske  Hjem,  blot  at  Navnet  »Anine«  var  ombyt- 
tet med  »Sophie«,  hvorefter  Ernst  Weis  fra  Gade 
modtog  efterfølgende  Svar.  Situationen  er  her  skif- 
tet. Nu  er  det  Felix,  der  spiller,  hans  Tvillingsøster 
Emma  synger,  og  »Fader«  (han  selv)  hører  til. 

»Fremsyn 
(En  Situation) 

Nu  Felix  stryger  sin  Stokfiol, 
Ung  Emma  nynner  dertil, 
Og  Fader  sidder  i  Gyngestol, 
Ham  rører  det  barnlige  Spil, 
Fuldmaanen  glimter  ad  Vinduet  ind. 
Vidunderligt  dens  dæmrende  Skin 
Kan  bevæge  Menneskets  Sind. 

Bag  Ovnen  sidder  en  sær  Person 

Saa  i  sin  egen  Maneer, 

Musiken  fryder  den  kjære  Patron 

Og  tit  vil  du  finde  ham  her, 

Naar  Stjerners  Blink  fra  Himmelgrund 

Mildt  leder  Tanken  i  Aftenens  Stund 

Didop  —  over  Jordlivets  Blund. 


Saa  Fremsyn  lader  mig  Fremtid  see. 
Om  anderledes  —  Guds  Villie  skee. 
Ved  Jesu  Navn 
Maa  bæres  hvert  Savn«. 
14.  Juli  1855. 


Den  her  omhandlede  Palmer'ske  Episode  skal  slut- 
tes med  et  Blad  af  Hartmann,  et  hidtil  ukendt  Stam- 
bogsblad,  fundet  blandt  Ernst  Weis'  efterladte  Papirer. 
Det  giver  et  interessant  Bidrag  til  Komponistbegre- 
bet »Hartmann«  som  det  formede  sig  allerede  paa 
denne    Tid,    Slutningen    af    Fyrrerne   i  forrige   Aar- 

hundrede.  Thi  selv  i  sin  minimale  Ramme  giver 
det  lille  Stykke  os  den  »hele«  Hartmann,  det  vil  sige 
den  rigtige  »nordiske«  Hartmann  i  fuldkommen  af- 
gæret, færdig  Skikkelse,  »Thrymsqvidens«  og  »Vøl- 
vens« Komponist  in  nuce.  Efter  Skriften  at  dømme, 
synes  Bladet  at  stamme  fra  Emmas  Haand. 


J.  P.  E.  Hartmann 

MELODIEN  TIL 

»KONG  CHRISTIAN  STOD  VED 

HØJEN  MAST« 

EN  STUDIE 


I 


I.  MELODIENS  GENESIS 

DEN  ældste  Opskrift,  vi  kender  af  den  Melodi,  som 
senere  blev  vor  Nationalmelodi,  »Kong  Christian 
stod  ved  højen  Mast«,  findes  i  en  gammel  haand- 
skreven  Nodebog  for  Violin  fra  sidste  Halvdel  af 
18.  Aarh.  (Kgl.  Bibi.  C  II,  5).  Denne  Nodebog  indehol- 
der en  stor  Samling  Melodier,  som  dengang  har  nydt 
Popularitet,  en  blandet  og  broget  Samling,  hvor  navn- 
lig Tidens  mange  forskellige  Dansemelodier  er  stærkt 
repræsenterede.  Vi  træffer  saaledes  en  hel  Skare  Me- 
nuetter, dertil  forskellige  »Baure«  (Bourré),  Allemande, 
»Branthes«  (Bransle),  Engelskdanse  (»Englois«),  Gigue. 
Rigaudon,  »Polsch«  og  »Polonese«,  Contredantz,  Ma- 
squerade,  Krigerdantz,  Cavalier-Dantz,  Seiledantz, 
Kiededantz,  Rebslagerdantz,  Hollands  Dantz,  forskel- 
lige »Contillons«,  »Den  Preusische  March  del  Signor 
Graun«  og  andre  Marscher,  ogsaa  en  »Kiøge-March«, 
fremdeles  »Hidsige  Feber«,  »Kiøraus«  m.m.  Ligeledes 
flere  Sangmelodier  (dog  uden  Tekst),  saaledes  »Liflig 
Sang,  Pocalers  Klang«,  »Franske  Morgenstierne«,  »En 
ærlig  Ven  er  rar«,  (hvilken  er  den  Melodi,  som  Am- 
brosius Stub  benyttede  til  sit  bekendte  Digt  »Du 
deilig  Rosenknop«),  Ana  »Meliserta«,  »Allerdeiligste 
Climene«,  »Chrysillis«,  »Min  Philander«,  »Da  ieg  var 
een  half  voxen  tøs«,  »Langsom  kom  Giertrud«  o.  fl. 
En  Del  af  disse  Melodier  genfindes  bl.  a.  hos  Bell- 
man, 

At  det  er  en  Violinbog,  vi  har  for  os,  fremgaar  af 
hele  Spilletekniken.  Paa  mange  Steder  staar  Ejerens 
(og  vel  ogsaa  Nedskriverens)  Navn  anført,  nemlig 
Christian  Frederik  Bast,  andre  Steder  ogsaa  hans 
Broders  Navn  Povel  Danchel  Bast,  begge  dengang 
Studiosi  i  Theologien  og  senere  befordrede  til  Præste- 
embeder, Christian  Frederik  Bast  1777  til  Vallensved 
ved  Næstved,  1789  til  Karrebæk,  Povel  Danchel  Bast 
1782  til  Næstved,  1787  til  Søllerød,  1788  til  Vor  Frue 
i  København. 

De  to  Studiosi  og  Brødre  har  altsaa  været  musi- 
kalske Mennesker,  der  trakterede  Violinen.  Da 
trykte  Noder  dengang  var  dyre,  har  de  vel,  ligesom 
saa  mange  før  og  siden  har  gjort,  selv  skrevet  de 
Stykker  af,  som  faldt  paa  deres  Vej  og  som  de  syn- 
tes om,  og  samlet  dem  sammen  i  en  enkelt  Bog,  de 
let  kunde  have  ved  Haanden.  Hertil  har  de  anvendt 
et  gammelt  Læderbind  (vistnok  et  gammelt  Node- 
bind) med  Aarstallet  1662  og  i  dette  Bind  indsyet 
deres  forskellige  Hefter.  Der  er  ialt  5  saadanne 
Hefter,  hvoraf  et  Par  er  daterede,  nemlig  et  Hefte 
med  Aarstallet  1762,  et  andet  1763.  De  fleste  Melo- 
dier er  afskrevne  af  Chr.  Fr.  Bast,  hvilken  det  sidst- 
nævnte Aar  blev  dimitteret  fra  Slagelse  Skole  til 
Universitetet  i  København.  Han  har  altsaa  be- 
gyndt med  at  samle  paa  Melodier  og  skrive  dem 
op  allerede  inden  han  som  Student  forlod  Slagelse 
Skole. 

Det  5.  og  sidste  Hefte  begynder  med  en  »Aria« 
(uden  Tekst),  nedenunder  hvilken  findes  en  pæn  lille 
»Menuet«  i  Rokokostil.  Den  førstnævnte  »Aria«  gen- 
kender vi  hurtigt  som  den  Melodi,  der  er  benyttet 
til  vor  Nationalsang.  Den  er  til  Overflod  forsynet 
med  en,  vistnok  senere  og  med  andet  Blæk  tilføjet, 
Særtitel  med  gotiske  Bogstaver:  »Kong  Christian 
stod  ved  hoye  Mast«: 

Allerede  i  denne  Ur-Melodi  har  vi  saa  omtrent 
Melodien,  som  vi  kender  den,  kun  med  enkelte  Af- 
vigelser, hvilke  hænger  sammen  dels  med  Tidens  hele 
snørklede  Stil,  dels  med  det  Instrument,  for  hvilket 
denne  gamle  Nodebog  er  skrevet,  Violinen.  Den 
mest  fremtrædende  af  disse  Afvigelser,  den  i  næst- 
sidste Takt  forekommende  Koloratur,  er  saaledes  en 
rigtig  »Violinfigur«.  At  Opskriften  er  sket  i  -U  Takt 
og  ikke,  som  vi  kender  den,  i  ^U  Takt  har  ikke  noget 
at  sige.  Afvigelserne  i  Takt  7,  13,  14  er  alle  af  ringe 
Betydning.  Kun  lige  Begyndelsen,  der  bevæger  sig 
i  Tertsintervaller,    savner   den  Plastik,    som   Oktav- 


springet 


% 


s 


meddeler   vor    nuvæ- 


rende Melodi.  Som  det  imidlertid  snart  skal  ses, 
lod  denne  Forbedring  af  Melodien  ikke  længe  vente 
paa  sig. 

Det  første  Spørgsmaal,  der  her  melder  sig,  er  det: 
Fra  hvilken  Tid  stammer  Optegnelsen  af  denne  Me- 
lodi? Desværre  er  Opskriften  ikke  dateret.  Ganske 
vist  findes  der  umiddelbart  foran  den  en  Datuman- 
givelse,  14.  Mai  1762,  men  denne  gælder  det  foregaa- 
ende  Hefte,  ikke  det  Hefte,  hvormed  vor  Melodi  netop 
begynder.  Vi  maa  da  søge  andre  Holdepunkter  og 
kan  finde  et  saadant  i  den  længere  fremme  i  Hæftet 
(som  Nr.  12)  optagne  Engelskdans,  der  har  til  Over- 
skrift, »Kierlighed  paa  Prøve«,  en  Dansemelodi,  som 
maa  antages  at  stamme  fra  en  Ballet  af  samme  Navn 
(af  Danseren  Barch),  hvilken  gik  første  Gang  paa 
det  Kgl.  Teater  8.  December  1773*).  Et  andet  Holde- 
punkt har  vi  i  den  Omstændighed,  at  Chr.  Fr.  Bast 
som  før  nævnt  i  Aaret  1777  ombyttede  Studenter- 
huen med   Præstekraven   og  formentlig   derfor  paa 


*)  V.  c.  Ravn  i  »Nær  og  Fjern«  1879  —  1880,  Nr.  396.  —  Overskou 
»Den  danske  Skueplads«  III,  54. 

denne  Tid  har  sluttet  med  sine  Studenterpassioner 
og  vel  ogsaa  med  sin  Violinbog.  Vi  turde  maaske 
fra  disse  Holdepunkter  slutte  saa  meget,  at  Opteg- 
nelsen af  vor  Melodi  kunde  være  sket  efter  1762 
og  inden  1777,  lad  os  med  et  rundt  Tal  sige:  henad 
den  første  Halvdel  af  Halvfjerdserne  i  det  18.  Aarh. 

Der  er  her  dvælet  ved  Spørgsmaalet  om  Daterin- 
gen af  det  foreliggende  Haandskrift,  fordi  denne  Da- 
tering er  af  Vigtighed  for  Afgørelsen  af  Spørgsmaa- 
let om  Melodiens  hele  Stilling  til  det  Ewald'ske  Digt 
»Kong  Christian  stod  ved  højen  Mast«.  Tidligere  har 
man  altid  gaaet  ud  fra  som  givet,  at  Melodien  var 
komponeret  til  Digtet.  Men  holder  den  før  opstil- 
lede Beregning  om  Dateringen  af  Melodi-Haandskrif- 
tet  Stik,  ser  det  snarere  ud  til,  at  Melodien  skulde 
være  ældre  end  Teksten,  eftersom  Ew^ald  først  skrev 
sit  Digt  i  Sommeren  1778*).  At  Ewald  kunde  lade  sig 
inspirere  af  en  Melodi  og  digte  en  anden  Tekst  til  den, 
er  ikke  noget  nyt  for  ham.  Dette  har  han  gjort  med 
et  af  sine  berømteste  Digte  »Rungsteds  Lyksalig- 
heder«, der,  hedder  det  i  hans  Noter,  »kan  synges 
efter  den  Tone  »Naar  sortnende  Skyer«,  ligeledes 
med  Digtet  til  Anna  Hedvig  Jacobsen  »Solen  flyg- 
ter«, »til  den  Tone:  Venner  som  vil  ikke  svige«. 
Ew^ald  har  saaledes  været  Mand,  for  at  forstaa  Be- 
tydningen af  en  smuk  Melodi.  Den  foreliggende 
Melodi  fra  Bast's  Violinbog  kan  han  let  have  stiftet 
Bekendtskab  med,  da  Bast  var  med  i  den  Kreds  af 
Unge,  der  sluttede  sig  til  Ewald  og  jævnligt  kom 
sammen  med  ham. 

Melodien  synes  altsaa  ikke  at  være  komponeret 
til  Ewalds  Digt.  Den  kan  være  komponeret  til  en 
hel  anden,  maaske  udenlandsk  Tekst,  eller  den  kan 


*)  M.  Hammerich  »Smaaskrifter  om  Cultur  og  Undervisning  II, 
112  ff. 

være  komponeret  til  slet  ingen  Tekst  (Benævnelsen 
»Aria«  brugtes  paa  de  Tider  ogsaa  for  Instrumental- 
stykker). Om  dette  véd  vi  intet.  Har  da  Ewald 
digtet  sin  »Kong  Christian«  til  denne  Melodi?  Det 
vilde  være  interessant  at  kunne  paavise  dette,  men 
det  ser  alligevel  ikke  saaledes  ud.  Snarere  har  vel 
Forholdet  været  det,  at  Melodien  er  fundet  smuk  og 
brugelig  til  Teksten,  og  at  man  —  Ewald  eller  hans 
Venner  —  saa  har  lempet  de  to  Ting  sammen  saa 
godt  det  lod  sig  gøre.  Thi  vel  gaar  Tekst  og  Melodi 
i  det  hele  godt  Side  om  Side,  men  konstruktivt  pas- 
ser de  alligevel  ikke  fuldt  sammen. 

Et  nærmere  Blik  paa  deres  Bygning  vil  vise  dette. 
Først  Ewalds  Tekst: 

»Kong  Christian  stoed  ved  høyen  Mast 

I  Røg  og  Damp, 
Hans  Værge  hamrede  saa  fast. 
At  Gothens  Hielm  og  Hierne  brast. 
Da  sank  hvert  fiendtligt  Speil  og  Mast 

I  Røg  og  Damp. 
Flye  skreg  de,  flye  hvad  flygte  kan, 
Hvem  staaer  for  Danmarks  Christian 

I  Kamp.« 

Linieantallet  er  altsaa  9,  hvoraf  6  lange  og  3  korte. 
Versemaalet  er  »Jamber«,  de  lange  Linier  4  fodede 
(jambisk  Tetrapodi),  de  korte  er  dels  —  »I  Røg  og 
Damp«  —  2-fodede  (jambisk  Dipodi),  dels  —  »I  Kamp« 
—  1-fodet  (jambisk  Monopodi). 

I  sin  smukke  Undersøgelse  af  Ewalds  Digt  har 
Vilhelm  Andersen  med  Rette  gjort  opmærksom  paa 
den  Afveksling  og  Harmoni,  Ew^ald  her  har  skabt  i 
Fordelingen  af  disse  ulige  rytmiske  Leddele.*)  Det  laa 
lige  for  at  ordne  de  6  lange  og  3  korte  Linier  i  tre 
lige  store  Grupper,  med  2  lange  Linier  og  1  kort  efter 


*)  Vilhelm  Andersen  »Kritik.  Sprog  og  Litteratur«.  1914.  Pag.  61ff. 

hinanden.  Men  Ewald  ordner  dem  i  tre  ulige  store 
Grupper,  nemlig  til  Indgang  1  lang  og  1  kort,  derpaa 
3  lange  og  1  kort,  og  tilsidst  1  lang  og  den  allerkor- 
teste, en  Fordeling,  den  nævnte  Litteraturforsker 
træffende  ligner  ved  »Bølgeslaget  mod  Kysten,  den 
langtonede  Dønning  og  det  korte  afsluttende  Plask«. 
Til  dette  ejendommelige  Versemaal  med  skiftende 
Lang-  og  Kortlinier  findes  som  Forbillede  Ambrosius 
Stubs  »Den  kiedsom  Vinter  gik  sin  Gang«,  dog  med 
en  hel  anden  Fordeling  af  de  rytmiske  Leddele  og 
derfor  med  en  hel  anden  Virkning. 

Og  nu  Melodien.  Hvorledes  passer  dette  Verse- 
maal og  denne  Gruppering  til  Musiken?  Ja,  det  jam- 
biske Versemaal  svarer  til  dennes  Rytme  (med  »Op- 
takt«) og  den  treledede  Gruppering  genfindes  i  Me- 
lodien, idet  Afsnittene  hver  Gang  er  særskilt  marke- 
rede, »I  Røg  og  Damp«  (2  Gange)  og  »I  Kamp«,  saa 
forsaavidt  er  det  i  Orden.  Men  det  vil  snart  ses,  at 
den  fremhævede  sindrige  Fordeling  i  Teksten  af  Lang- 
linier og  Kortlinier  slet  ikke  kommer  til  sin  Ret  i 
Melodien,  idet  den  rytmiske  Modsætning  mellem  disse, 
ikke  er  kommet  frem,  men  tværtimod  er  udglattet 
derved,  at  Langlinierne  og  Kortlinierne  i  Musiken  er 
gjort  lige  lange,  idet  hver  spænder  over  2  Takter,  i 
Stedet  for  at  de  skulde  have  staaet  til  hinanden  i 
Forhold  som  2 :  1  eller  —  for  sidste  Linies  Vedkom- 
mende —  som  2  :  \  2.  Den  »allerkorteste«  Linie  i  Slut- 
ningen bliver  derved  lig  de  »allerlængste«!  Der  sker 
derved  en  rytmisk  Forskydning,  men  naas  tillige  gan- 
ske vist  en  egen  plastisk  Virkning,  som  Ewald  maa- 
ske  netop  har  sat  Pris  paa.  Man  kan  derfor  nok 
sige,  at  det  »indvendige«  Maal  passer  i  Musiken. 

Men  desværre,  det  »udvendige«  Maal  gør  det  ikke. 
Melodien  er  for  lang  til  Teksten.  Den  har  regelmæs- 
sige »Perioder«  å  4  Takter,  og  da  den  har  5  saadanne 
»Perioder«,  spænder  den  altsaa  over  ialt  20  Takter, 

hvilke  med  2  Takter  pr.  Verselinie  svarer  til  en  Tekst 
med  10  Verselinier.  Men  Ewalds  Tekst  har  som 
før  nævnt  kun  9  Linier!  Efter  sit  Anlæg  skulde 
denne  Tekst  have  haft  en  Melodi  med  det  anormale 
Antal  Takter  18,  men  har  nu  altsaa  faaet  en  med 
det  mere  regelmæsige  Antal  af  20  Takter.  Fejlen  viser 
sig  i  Slutningen,  hvor  den  udlignes  derved,  at  den 
næstsidste  Tekstlinie  (»Hvem  staaer  for  Danmarks 
Christian«)  synges  to  Gange,  men  hvor  der  som  be- 
kendt alligevel  let  opstaar  »Kludder«  ved  Udførelsen 
endnu  den  Dag  idag. 

Selve  Slutningen  af  Melodien,  hvor  en  Række  Pynte- 
noder er  lagt  under  den  allerkorteste  Linie  »I  Kamp«, 
kan  ved  første  Syn  ikke  andet  end  frappere.  Den 
udvisker,  som  før  sagt,  ganske  den  »monopodiske« 
rytmiske  Virkning,  og  dens  »Koloratur« -Snørkler 
kan  ikke  andet  end  forekomme  os  meget  ilde  an- 
bragt just  paa  dette  Sted.  Dette  kunde  ogsaa  tyde 
paa,  at  Melodien  ikke  er  komponeret  til  denne  Tekst. 
Men  hvorfor,  vil  man  da  spørge,  har  E-wald  valgt 
den?  Ja,  vi  véd  jo  ikke  noget  om  det  har  været 
Ewald  selv,  der  har  valgt  den.  Og  Koloraturen  til- 
sidst  havde  i  saa  Tilfælde  næppe  skræmmet  ham. 
Saadanne  Nodeforsiringer  faldt  i  høj  Grad  i  Tidens 
Smag  dengang,  og  Forsiringen  er  her  ligefrem  »op- 
lagt« for  Sangeren  til  at  tage  Klap  paa.  Hvem 
véd,  om  ikke  Ew^ald  som  Barn  af  sin  Tid  ogsaa 
har  delt  dennes  Smag,  ja  maaske  i  denne  bevæ- 
gede Melodilinie  har  fundet  noget  af  et  musikalsk 
Afbillede  af  »Kampens«  Bulder?  Tiden  havde  her 
andre  Smagsbegreber  end  vore.  I  og  for  sig  kunde 
denne  Slutningskoloratur  let  bortelimineres  ved  at 
opløses  i  to  lange  Noder,  fis-e.  Men  at  man  ikke  har 
brudt  sig  herom,  fremgaar  af  en  senere  Udgave  af 
Melodien,  hvor  disse  Pyntenoder  delvis  er  bevarede 
(se  Melodi  Pag.  154). 

Slutningen  er  i  sit  Forhold  til  Teksten  i  det  hele 
denne  Melodis  ømme  Punkt  og  vedblev  at  være  det 
i  Melodiens  hele  genetiske  Udvikling.  Dette  forekom- 
mer mig  ligeledes  at  tyde  paa,  at  Melodien  ikke  op- 
rindeligt er  komponeret  til  denne  Tekst.  Thi  saa 
havde  den  paa  dette  Punkt  sikkert  været  anderledes, 
om  da  Komponisten  ellers  havde  forstaaet  sine  Sager. 

Til  Belysning  af  det  fremførte  gengives  her  Ur-Me- 
lodien fra  Bast's  Melodibog  ganske  som  den  er,  kun 
omsat  i  ^,i  Takt,  som  vi  nu  bruger  den,  og  med 
underlagt  Tekst. 


i 


fe 


^^ — ^ — • 


#-T^5- 


;1^ 


Kong  Chri-stian  stoed     ved    høi   -    en  Mast,       I       Røg   og  Damp.  Hans 


i 


JF^^^^^^^ty^^*^^^"^^ 


-=^'-\^ 


Vær  -  ge    ham -re    •    de  saa  fast,  At  Go-thens  Hielm  og    Hier- ne  brast.  Da 


-^fr-r—r-r 


^—0 


sank        hvert     fiendt-ligt    Speil       og         Mast     I         Røg        og    Damp.       Flye, 


^^—0- 


W 


•  M  •Af     • »- 


-^=^ 


-* • 


^—•—å^ 


skreg    de,  flye  hvad   flyg  -  te  kan!  Hvem  staaer  for  Danmarks  Christian?   Hvem 


-^ 0 ^ P~ 


^t-P^ 


-^~r'~g  r'=^ 


staaer     for     Danmarks  Chri  -  sti  -  an  I        Ks 


149 


MELODIEN   TIL    »KONG  CHRISTIAN« 

Syngestykket  »Fiskerne«,  til  hvilket  »Kong  Chri- 
stian stod  ved  højen  Mast«  er  skrevet,  blev  med  Mu- 
sik af  Johann  Ernst  Hartmann  den  ældre  opført  første 
Gang  31.  Januar  1780  paa  det  Kgl.  Teater  som  Fest- 
forestilling i  Anledning  af  Kongens,  Christian  VII, 
Fødselsdag. 

Underligt  nok  blev  imidlertid  Sangen  »Kong  Chri- 
stian« ved  denne  Lejlighed  ikke  sunget  i  sin  Helhed, 
men  kun  Digtets  sidste  Vers  »Du  Danskes  Vei  til 
Roes  og  Magt«,  og  det  endda  med  en  ganske  an- 
den Melodi  (af  Hartmann  d.  æ.).  Herom  nærmere 
siden. 

Den  nu  kendte  Melodi  til  »Kong  Christian«  fik  alt- 
saa  ikke  Æren  af  at  blive  benyttet  ved  Førsteopfø- 
relsen af  »Fiskerne«,  og  den  kommer  først  frem  paa 
Tryk  nogle  Aar  derefter.  Men  den  synes  alligevel  i 
Mellemtiden  at  have  kurseret  Mand  og  Mand  imel- 
lem. Der  findes  nemlig  fra  de  nærmest  følgende 
Aar  nogle  Visesamlinger  til  populært  Brug,  hvor 
E-walds  Tekst  »Kong  Christian  stod  ved  høien  Mast« 
er  optaget,  og  det  maa  da  forudsættes,  at  Melodien 
har  været  kendt.  Saaledes  findes  denne  Tekst  som 
Nr.  1  i  »Sange  til  Tidsfordriv  for,  Danske  Søemænd, 
Kiøbenhavn,  1781«  (Kgl.  Bibi.  53—137).  At  man  kunde 
regne  med,  at  Melodien  maatte  være  kendt,  frem- 
gaar  af  sidstnævnte  Publikations  2det  Hefte,  hvor 
der  Pag.  52  forekommer  en  anden  Sang,  »Saa  klippe- 
fast mod  Stormens  Magt«,  med  Overskrift:  »Me- 
lodie:  Kong  Christian  stod  ved  høien  Mast  eta.« 
Endelig  anfører  V.  C.  Ravn  i  sin  før  citerede  Afhand- 
ling i  »Nær  og  Fjern«  følgende  kuriøse  Titelblad: 
»Trende  nye,  smukke  Arier,  sammenskrevne  af 
berømte  Poeter.  Den  Første:  Kong  Christian  stod 
ved  høien  Mast  etc.  Den  Anden:  Naar  skal  da 
dit  søde  Øiekast.  Den  Tredie:  Kom  Phyllis  til  Sko- 
ven, hvis  Skygge   indbyder  etc.     Siunges  alle  efter 

deres  velklingende  Melodier.  Kiøbenhavn,  Horrebow, 
1782«.*) 

Første  Gang,  vor  Melodi  til  »Kong  Christian«  fore- 
ligger trykt  er  saavidt  vides  i  »Selskabs-Sange  med 
Melodier,  Kiøbenhavn,  1785«,  udgivne  af  N.  Schiør- 
ring**).  I  Melodien  er  der  her  foretaget  en  afgjort 
Forbedring,  idet  der  i  Begyndelsen  findes  det  vigtige 
Oktavspring,  hvilket  er  saa  afgørende  for  Melodiens 
hele  Fysiognomi,  medens  dette,  som  før  nævnt,  mang- 
lede i  Bast's  Violinbog  (der  her  nøjede  sig  med  Terts- 
intervallet), en  Forbedring,  som  yderligere  fremhæves 
ved  Oktavgangene  i  Harmonisationen.  Til  Gengæld 
er  Slutningen,  det  ømme  Punkt,  faldet  uheldigt  ud. 
Schiørring  har  i  og  for  sig  været  paa  ret  Vej,  idet 
han  har  søgt  at  faa  Monopodien  »I  Kamp«  frem  i 
tilsvarende  »kort«  Rytme.  Men  Forsøget  er  gjort 
lidet  behændigt,  vi  kan  godt  sige  helt  brutalt,  nem- 
lig ved  en  formelig  Amputation  af  en  hel  Takt, 
saa  at  Melodien  ikke  faar  sine  regelmæssige  20  Tak- 
ter, men  kun  19  Takter.  Den  stakkels  afsluttende 
Melodi-»Periode«,  som  skulde  have  haft  sine  pæne 
4  Ben  at  gaa  paa,  maa  derfor  ynksomt  føre  Melo- 
dien til  Ende  med  at  halte  afsted  paa  3  Ben.  —  De 
øvrige  Varianter  er  kun  smaa.  I  Udsættelsen  mær- 
kes den  kyndige  Musiker  (mærk  saaledes  den  smukke 
Modulation  i  7.  Takt  gennem  Fis-moll — H-moll  til 
E-dur).***) 


*)  Antagelig  beror  det  paa  en  Fejltagelse  af  V.  C.  Ravn,  naar 
han  her  tilføjer:  Kgl.  Bibi.,  København.  Det  anførte  Titelblad 
findes  ikke  der. 

**)  Niels  Schiørring,  fortjent  baade  som  Musiker  og  Litterat, 
Cembalist  ved  det  Kgl.  Teater  og  Kammermusicus  ved  Hoffet. 

***)  I  de  efterfølgende  Sangtekster  er  Originalernes  Retskrivning 
fulgt.  Man  bemærke  Strofen:  [Da  sank]  hvert  fiendtligt  [Speil  og 
Mast],  hvor  Retskrivningen  jævnligt  har  det  svært  med  Kønnet  i 
de  her  fremhævede  Ord,  —  af  gode  Grunde  forresten,  da  »Speil«  er 
Intetkøn,  medens  »Mast«  er  Fælleskøn. 

Af  »Selskabs-Sange  med  Melodier«  udg.  af  N.  Schiørring,  Kiøben- 
havn  1785.     (Kgl.  Bibi.  53—137).     Originalen  i  C-dur. 

c.  SCHALLS    »ARIER,  VISER   OG   SANGE« 

Omtrent  samtidigt  med  den  Schiørring'ske  Samling 
udkom  Melodien  til  »Kong  Christian«  i  en  anden  po- 
pulær Udgave,  en  Spilleudgave,  besørget  af  den  den- 
gang unge  Violinist  og  Balletkomponist,  den  senere 
Kgl.  Kapelmester  Claus  Schall:  »Arier,  Viser,  Sange 
og  andre  smaa  Haandstykker  for  2  Fløyter  eller 
Violiner.  Udsatte  af  C.  Schall.  Kiøbenhavn  (uden 
Aarstal).    Trykt  og  forlagt  af  S.  Sønnichsen«. 

Denne  Udgave  har  samme  gode  Begyndelse  som 
Schiørrings,  nemlig  Oktavspringet  i  Melodien.  Den 
holder  sig  tættere  end  Schiørrings  til  Originalen  i 
Bast's  Violinbog  og  lader  ogsaa  Slutningen  komme  til 
sin  Ret  uden  at  foretage  nogen  Amputation,  men  ind- 
skrænker dog  Pyntenoderne  i  næstsidste  Takt  til  det 
halve.  Tverstanden  med  gis  i  Sekond-Stemmen  til 
Takt  15  skyldes  vel  en  Lapsus. 


»Af  Arier,   Viser,   Sangen    etc.    Udsatte   af  C.  Schall.     Kiøbenhavn 
(uden  Aarstal).     (Kgl.  Bibi.  B  VII,  145).     Originalen  i  G-dur. 

Begge  Udgaver,  baade  Schiørrings  og  Schalls,  har 
fra  Originalen  bibeholdt  A-dur-Skalaen  i  Takt  7  (»Go- 
thens Hielm  og«),  hvilken  er  Pendant  til  den  tilsva- 
rende rytmiske  Figur  i  Takt  5  og  derfor  har  sin 
Værdi.  Denne  Variant  har  da  ogsaa  været  vanske- 
lig at  udrydde  og  findes  jævnligt  endnu  i  Brug. 


Den  næste  Udgave  findes  nogle  faa  Aar  senere 
som  en  Omarbejdelse  af  Melodien  og  stammer  fra 
»Fiskerne« s  Komponist,  Koncertmester 7o/3ai2/2  Ernst 
Hartmann  d.  æ.  Dette  Syngestykke  kunde  vel  ikke 
glæde  sig  ved  samme  Sceneheld  som  »Balders  Død«*), 
men  det  holdt  sig  dog  adskillige  Aar,  og  det  er  sand- 
synligvis  Genopførelsen   i    1787—88,    som   har   givet 


*)  »Fiskerne«  er  kun  opført  ialt  12  Gange,  nemlig  i  Sæsonen 
1779—80:  6  Gange,  1780—81:  1  Gang,  1787-88:  3  Gange,  1813—14: 
2  Gange,  sidste  Gang  3.  Febr.  1814.  —  »Balders  Død«  naaede  der- 
imod 30  Opførelser  og  holdt  sig  indtil  23.  Novbr.  1832. 

Anledning  til  den  Omarbejdelse  af  Melodien,  som. 
her  foreligger.  Som  det  vil  erindres,  blev  Melodien 
slet  ikke  benyttet  ved  Førsteforestillingen  1780,  idet 
kun  sidste  Vers  af  Teksten  blev  sunget  til  en  hel  for- 
skellig Melodi.  I  Mellemtiden  har  man  vel  forstaaet, 
at  det  dog  vilde  være  heldigt  at  faa  hele  Digtet 
»Kong  Christian  stod  ved  højen  Mast«  udført,  og 
man  har  da  taget  den  kendte  Melodi.  Men  Slutnin- 
gen var,  som  vi  véd,  uheldig,  og  Hartmann  d.  æ.  har 
da,  som  det  viser  sig,  besluttet  sig  til  en  gennemgri- 
bende Omarbejdelse  af  Melodien. 

I  den  heraf  fremgaaede  Form  er  Melodien  optaget 
i  følgende  Publikation: 

»Arier  og  Sange,  Divertissements,  Mellemacter  etc. 
af  Danske  og  oversatte  Syngestykker.  Indrettede 
ved  Claveret  ved  N.  Schiørring.  Andet  Bind,  Tredie 
og  Fierde  Stykke.  Kiøbenhavn  1789.  Trykt  hos  S.  Søn- 
nichsen«. 

Denne  Samling  bringer  bl.  a.  et  Uddrag  af  Musi- 
ken  til  » Fiskerne »  af  Johann  Ernst  Hartmann,  hvori 
findes  efterfølgende  ny  Udgave  af  Melodien  (se  Pag. 
157—58). 

Det  ses  hurtigt,  at  det  er  en  rigtig  Musiker,  der 
her  har  taget  fat,  og  at  han  véd,  hvad  han  vil.  Hans 
Formaal  har  aabenbart  været  det,  at  faa  Teksten 
tydeligt  frem,  og  Melodien  er  derfor  blevet  helt  igen- 
nem »syllabisk«  med  klar  og  ren  Tekstbehandling. 
Dertil  har  han  givet  en  kæk  og  frisk  Begyndelse  og 
endelig  —  det  vigtigste  —  en  fyldestgørende  Afslut- 
ning, og  det  skønt  han  ikke  har  repeteret  næstsidste 
Linie.  Dette  sidste  er  hans  Bedrift,  »det  ømme  Punkt« 
i  Melodien  er  ved  et  dristigt  og  lykkeligt  Indsnit  helt 
skaffet  af  Vejen. 

Men  —  det  kan  ikke  nægtes  —  for  at  naa  disse 
Maal  har  Hartmann  paa  sine  Steder  taget  haardt 
paa  Melodien!     Oktavspringet  i  Begyndelsen  —  det 

her  ofte  fremhævede  —  har  han  opgivet  og  erstattet 
det  med  den  gamle  Tertsgang,  aabenbart  for  at  Stig- 
ningen ved  [»Kong  Christian  stod  ved]  høien  Mast« 
kan  bhve  saa  meget  stærkere  fremhævet.  Og  Euryt- 
mien  i  Teksten  paa  dette  Sted,  den  »lange«  og  den 
»korte«  Linies  indbyrdes  Forhold,  har  han  forstyrret 
ved,  atter  for  Stigningens  Skyld,  kun  at  gøre  én 
»lang«  Linie  af  Melodien  paa  dette  Sted.  For  at  mar- 
kere Teksten  med  alle  Midler  er  endvidere  Behand- 
lingen af  Linien  »Da  sank  hver  fiendtlig  Speil  og 
Mast«  blevet  spids  og  huggende.  Værst  er  det  dog, 
at  det  karakteristiske  ved  denne  Melodi,  nemlig  Mo- 
dulationen til  Underdominanten  ved  Linien,  »Flye 
skreeg  de,  flye,  hvad  flygte  kan«,  er  faldet  bort,  aaben- 
bart fordi  H.  her  skulde  bruge  »lange«  Noder,  der 
kunde  fylde  op  i  4  Takter  for  derved  at  faa  næst- 
sidste Linie  gjort  fri  til  uden  Repetition  at  danne  Af- 
slutningen. Dette  sidste  er  altsaa  lykkedes  ham,  men 
selve  Melodien,  som  ikke  kan  undvære  denne  Modu- 
lation, er  derved  blevet  mærkbart  fattigere.  Dette 
faar  atter  Indflydelse  paa  hele  Harmonisationen,  som 
er  paafaldende  tør  og  stillestaaende.  Den  bevæger 
sig  kun  i  D-dur  og  A-dur,  og  denne  sidste  er  endog 
den  fremherskende,  endda  Hovedtonearten  er  D-dur. 
Hartmanns  Omarbejdelse  af  Melodien  har  da  i 
Længden  heller  ikke  staaet  sig,  kun  det,  den  af 
værdifuldt  bragte,  den  rette  Afslutning,  er  bevaret. 
Men  dette  Bidrag  er  ogsa^  af  afgørende  Betydning, 
thi  »Kong  Christian«  var  aldrig  blevet  vor  National- 
sang om  Melodien  ikke  var  kommet  fri  af  den 
gamle  uheldige  Slutning.  Det  var  altsaa  her  Joh. 
Ernst  Hartmann  d.  æ.,  som  fik  sagt  »den  rette  Tone«. 


I 

AF   »ARIER   OG  SANGE«   1789 

Af  »Arier  og  Sange  etc.«     Indrettede  ved  Claveret  ved  N.  Schiør- 
ring.     Andet  Bind.     Kiøbenhavn  1789.     (Kgl.  Bibi.  B  I,   125). 

FR.  KUHLAUS   PIANO-VARIATIONER 

Efter  denne  Hartmann-Udgave  fra  1789  lever  Me- 
lodien til  »Kong  Christian«  videre  ligesom  saa  mange 
andre  Viser  og  Sange  fra  den  Tid,  men  noget  nyt 
fremkommer  ikke  om  den  i  omtrent  en  Menneskealder, 
saa  vidt  jeg  har  kunnet  spore.  Og  da  Melodien  op- 
træder igen  henved  30  Aar  senere,  er  det  i  et  helt 
nyt  Skrud,  nemlig  som  Tema  for  en  Række  Varia- 
tioner for  Klaver  af  Kuhlau: 

»8  Variationen  iiber  ein  dånisches  Volkslied  fiir's 
Piano  Forte,  componirt  von  F.  Kuhlau  Op.  16.  Co- 
penhagen bei  C.  C.  Lose«  (uden  Aarstal),  (Kgl.  Bibi. 
BV,  81).*) 

Dette  Arbejde  stammer  formentligt  fra  Tiden  om- 
kring 1817 — 1818**).  Kuhlau  var  dengang  blevet  hjemme 
i  København,  hvor  han  havde  levet  i  seks  Aar,  havde 
Titel  af  Kgl.  Kammermusicus  og  havde  faaet  et  lille 
Embede  som  Syngemester  ved  det  Kgl.  Teater.  Maa- 
ske  er  det  dér,  han  har  lært  Melodien  til  »Kong  Chri- 
stian« at  kende  ved  de  sidste  Opførelser  (1813 — 14) 
af  »Fiskerne«.  I  hvert  Fald  er  det  den  nysnævnte 
Hartmann-Udgave  af  Melodien,  som  udgør  den  »då- 
nisches Volkslied«,  hvorover  han  skriver  sine  Varia- 
tioner —  Hartmanns  Navn  staar  dog,  som  man  vil 
se,  ikke  paa  Titelbladet. 

Melodien  har  aabenbart  begejstret  Kuhlau,  det 
mærkes  grant  af  hans  flotte,  baade  brillante  og  in- 
teressante Variationer,  som  indeholder  saa  meget  af 
just   det   bedste   hos    Kuhlau,    hans   Fantasis  Ild   og 

*)  Optrykt  i  ny  Udgave:  »Variationer  over  »Kong  Christian  stod 
ved  højen  Mast«  for  Pianoforte  af  F.  Kuhlau.  Kjøbenhavn.  Kgl. 
Hof  musikhandel". 

**)  Kuhlaus  Op.  15  (fra  1817)  er  »Variations  sur  un  ancien  air 
norvégien« :  (»God  Dag,  Rasmus  Jansen,  me  din  Kofte«),  for  Piano, 
tilegnet  Miniaturmaleren  C.  Horneman  (Leipzig,  Breitkopf&Hårtel). 
Opus  17 — 19  (Sonatiner  og  Variationer  f.  Piano  samt  Tyske  Sange) 
er  ikke  daterede.  Op.  20,  Sonatiner  f.  Piano  (Breitkopf  &  Hårtel) 
stammer  fra  1820. 

Flugt  Og  hans  store  Kunnen.  Beethoven  staar  tyde- 
ligt som  Forbilledet,  det  fremgaar  saa  at  sige  af  det 
hele.  Fremhæves  maa  de  to  langsomme  Satser,  Va- 
riation 4  —  hvor  Temaet,  omsat  i  Moll,  fører  os  midt 
ind  i  den  gamle  danske  Kæmpevise  —  og  Varia- 
tion 7,  en  sjælden  smuk,  melodibaaren  Larghetto. 
Mærkeligt  moderne,  ogsaa  i  sin  Klaverteknik,  er 
den  lette,  flagrende  Variation  3.  —  Kuhlau  har  gjort 
den  Fejl,  at  han  i  Spidsen  for  Variationerne  ikke  sæt- 
ter Temaet  simpelt  hen  saaledes  som  det  er  i  Kong 
Christian-Melodien,  men  straks  figurerer  dette  Tema 
baade  i  Bassen  og  i  Melodien.  Da  Temaet  som  nævnt 
tilmed  er  den  af  den  Hartmannske  Omredaktion 
fremgaaede  Melodi,  og  ikke  den  Melodi,  vi  Alle  nu 
synger,  kan  det  ikke  undgaas,  at  en  moderne  Til- 
hører, som  ikke  er  orienteret  i  disse  Ting,  straks  fø- 
ler sig  noget  forvirret.  Men  denne  Fejl  i  Tema-Ci- 
tatet kan  jo  let  afhjælpes  ved  Udførelsen.  I  hvert 
Fald  fortjente  dette  interessante  »nationale«  Arbejde 
i  høj  Grad  at  være  kendt  og  ikke,  som  nu,  at  være 
rent  glemt  af  vore  Klaverspillere.  Det  er  let  at  faa 
fat  paa  i  den  foreliggende  ny  Udgave. 


Det  synes  som  om  det  er  den  Hartmann'ske  Om- 
arbejdelse af  Melodien,  som  paa  dette  Tidspunkt  er 
den  mest  gængse.     Et  Par  Aar  senere  udkom: 

)yMelodier  til  O.  D.  Lutkens  Huus-  og  Skolesang- 
bog, udsatte  trestemmigt  for  Sang  af  R.  Andersen, 
giennemsete  af  O.  Zinck.  Kiøbenhavn  C.  C.  Lose 
1819«  (Kgl.  Bibi.  53—142).  Nr.  179  i  denne  Samling 
bringer  Melodien  til  »Kong  Christian«  ganske  i  den 
Hartmann'ske  Redaktion,  men  ligeledes  uden  Kom- 
ponistnavn. 

FR.  KUHLAU.  OUVERTUREN  TIL  »ELVERHØJ« 

Saa  endelig  kom  Forløsningen  med  »Elverhøj«  til 
Fr.  Kuhlaus  Musik  1828.  Hvem  der  har  givet  Idéen 
til  at  Melodien  til  »Kong  Christian  stod  ved  højen 
Mast«  blev  sat  ind  i  dette  nationale  Skuespil,  om  det 
var  Heiberg  eller  Kuhlau.  kan  ikke  oplyses.  Men 
sikkert  er  det,  at  Maaden,  hvorpaa  dette  skete  mu- 
sikalsk, skyldes  Kuhlau.  nemlig  hans  geniale  Greb: 
at  slutte  Ouverturen,  den  mest  monumentale  af  alle 
danske  Ouverturer,  med  denne  Melodi,  sætte  den  op 
som  Kronen  paa  det  hele,  som  en  mægtig  Apoteose. 
Det  kan  rent  ud  sagt  ikke  være  bedre,  end  det  her  er 
gjort  af  Kuhlau  med  en  Begejstring  og  en  Fyrighed, 
som  tænder  og  erobrer  og  har  den  Magt  i  sig,  som 
endnu  den  Dag  idag  river  Alle  med  sig,  som  tænker 
og  føler  paa  Dansk.  Selve  Melodien  kommer,  som 
bekendt,  endnu  en  Gang  for  i  Stykket,  nemlig  lige 
til  Slutning  i  -Kongesangen  »Beskærm  vor  Konge, 
store  Gud«,  men  det  er  dog  afgjort  i  Ouverturen, 
den  rigtigt  »virker«. 

Hvorledes  faar  da  denne  Melodi  først  nu  denne 
Magt?  En  Del  skyldes  naturligvis  hele  det  sindrige 
Anlæg  i  Ouverturens  Arkitektur,  den  kunstneriske 
Finhed,  hvormed  denne  Blomsterkrans  af  skønne 
nordiske  Folkeviser  er  knyttet  sammen  i  skiftende 
Stemninger  og  i  stadigt  voksende  Fylde  lige  indtil 
dette  pompøse  Udbrud  til  Slutning.  En  anden  Del 
skyldes  den  mesterlige  Orkestration,  dens  skiftende 
Farvevirkninger,  dens  Blødhed  og  Finhed,  dens  Pragt 
og  Glans,  og  saa  endelig  det  uforlignelige  Liv,  den 
Fart  og  det  Fut,  der  er  over  det  hele. 

Men  saa  er  der  endnu  en  Ting,  som  i  denne  Under- 
søgelse af  Melodiens  Genesis  interesserer  os  særligt 
—  selve  Melodien  er  nu  endelig  bleven  færdig!  Før 
var  der  for  meget  hist,  for  lidt  her,  nu  er  med  ét 
Slag  alt  kommet  paa  sin  rette  Plads.  Kuhlau,  der, 
som   før   nævnt,    en   halv  Snes  Aar   tidligere   havde 

161  21 


MELODIEN   TIL    ((KONG  CHRISTIAN (( 

skrevet  sine  Klaver- Variationer  med  den  Hartmann- 
ske Omredaktion  af  Melodien  som  Tema,  har  her  i 
»Elverhøj ((  resolut  taget  sit  Parti  —  han  beholder  af 
den  Hartmann'ske  Udgave  det,  der  er  dens  Styrke, 
nemlig  det  ))syllabiske((  i  Melodiføringen  og  den  pla- 
stiske Udformning  af  Slutningen,  men  tager  saa  iøv- 
rigt  den  gamle,  oprindelige  Melodi  med  de  Forbedrin- 
ger, navnlig  Fjernelse  af  Snørklerierne,  som  Tiden 
havde  ført  med  sig.  Det  gode  i  det  gamle  og  det  gode 
i  det  nye  er  forbundet,  og  hermed  er  da  Kredsløbet  i 
denne  Melodis  Udvikling  omsider  bragt  til  Afslutning. 
Om  det  er  Kuhlau  selv,  som  har  fuldbragt 
dette,  hvad  der  forøvrigt  nok  kunde  ligne  ham  og 
den  hele  musikalske  Intuition,  der  særtegner  ham 
som  Kunstner,  kan  ikke  afgøres  nu.  Men  ét  er  af- 
gjort: »Kong  Christian((-Melodien  havde  før  været 
en  ))Aria((  eller  en  Vise  som  saa  mange  andre,  men 
først  med  »Elverhøj«  slog  den  igennem,  saa  den  blev 
vor  Nationalsang.  Dens  Genesis  —  fra  1778  til  1828  — 
strækker  sig  over  et  halvt  Aarhundrede. 

Melodien  gengives  nedenfor  i  Klaverudtog  efter 
Kuhlaus  originale  Orkesterpartitur  (Kgl.  Bibliotek). 
Man  beundrer  den  fyldige  og  dog  klare  og  gennem- 
sigtige Sats  af  Treklange  i  Harmonisationen,  end  ikke 
Septimen  i  Dominantakkorden  er  benyttet,  heller  ikke 
Septimen  paa  de  accentuerede  Noder. 

Kuhlaus  Arbejde  har  straks  slaaet  igennem  ogsaa 
med  Hensyn  til  Melodiens  Redaktion.  I  en  ny  po- 
pulær Melodisamling  fra  denne  Tid  findes  (i  4.  Hefte) 
Melodien  i  Kuhlaus  Redaktion  (og  med  Komponist- 
navnet: »Hartmann((): 

»Lyra  eller  Samling  af  forskellige  Melodier^  etc. 
5  Hefter  1821—1829.    (Kgl.  Bibi.). 

Hermed  slutter  Melodiens  Genesis. 

Slutningen  af  Ouverturen  til  »Elverhøj«.  Efter  det  originale  Orkes- 
ter-Partitur (Kgl.  Bibi.)   med   Udeladelse  af  Violin-Figurationerne. 

Mens  vi  endnu  beskæftiger  os  med  de  forskellige 
Melodier  til  Kong  Christian-Teksten,  vil  det  være  paa 
sin  Plads  at  meddele  en  fra  de  hidtil  anførte  helt 
forskellig  Melodi,  komponeret  af  »Fiskernes«  Kom- 
ponist, J.  E.  Hartmann  d.  æ.,  til  Tekstens  sidste  Vers 
»Du  Danskes  Vei  til  Roes  og  Magt«. 

Der  er  nemlig  den  Mærkelighed,  at  »Kong  Chri- 
stian«-Sangen  som  saadan  slet  ikke  findes  i  Hart- 
manns Partitur  til  »Fiskerne«  (Kgl.  Bibi.).  Paa  den 
Plads  i  Partituret,  hvor  den  skulde  have  staaet,  fin- 
des en  hel  anden  Melodi  til  det  nys  nævnte  Sidste- 
vers af  Sangen.  I  den  trykte  Tekstbog  til  Premieren 
viser  det  sig  fremdeles,  at  kun  dette  Sidstevers  fin- 
des optaget,  medens  derimod  Digtet  med  alle  4 
Vers  findes  i  de  senere  trykte  Udgaver  af  Ewalds 
Værker.  Det  er  altsaa  afgjort,  at  i  denne  stærkt 
beskaarne  Form  og  med  denne  helt  forskellige  Me- 
lodi er  samme  »Kong  Christian«  præsenteret  ved 
Premieren  af  »Fiskerne« ! 

Tilfældet  er  mærkeligt.  Hvad  skyldes  denne  Æn- 
dring, E-wald  eller  Hartmann,  noget  personligt  eller 
maaske  snarere  noget  rent  æstetisk?  Dette  faar  man 
vel  aldrig  fuldt  Rede  paa,  der  kan  kun  opstilles  Gis- 
ninger. Men  tager  man  Ewalds  (paa  det  Kgl.  Bibi. 
endnu  opbevarede)  egenhændige  Udkast  til  »Fiskerne« 
for  sig,  saa  synes  det  unægteligt,  at  det  kan  have 
været  vægtige  æstetiske  Grunde,  som  har  medført 
denne  Omstilling.  Ifølge  dette  Udkast  egner  Situatio- 
nen sig  nemlig  det  paagældende  Sted  slet  ikke  for 
et  Heltedigt  som  »Kong  Christian«,  men  tværtimod 
for  noget  »rørende«.  Situationen  er  nemlig  den  (i 
2.  Akt),  at  de  to  Elskerpar  (Svend  og  Lise  samt  Knud 
og  Birthe)  hver  for  sig  er  blevne  uens  og  skilles  i 
Vrede.  Da  faar  Knud  den  Idé  at  prøve  paa  at  gøre 
Haneben  til  Lise  og  derved  gennem  Jalousi  at  faa 
sin  Birthe  igen;  i  Ewalds  Udkast  staar  da,  at  Knud 

her  skal  synge  en  Romance,  hvis  Anvendelse  bestyr- 
ker Jalousien  hos  Birthe.  Dette  Udkast  er  i  Ewalds 
Tekst  udført  saaledes,  at  Knud,  mens  han  udfører 
dette  Forsæt  og  i  Birthes  Nærværelse  gør  sig  lækker 
for  Lise,  bl.  a.  slaar  paa,  at  han  nu  vil  drage  af 
Landet,  lade  sig  hyre  til  Langfart,  ja  til  Orlogs!  »Ha, 
troe  mig,  det  er  Herrefærd  til  Orlogs«,  udbryder 
han,  og  umiddelbart  derefter  kommer  saa  »Aria: 
»Kong  Christian  stoed  ved  høyen  Mast«.  Det  er  let 
at  se,  at  denne  Sang  i  Tekst  som  i  Melodi  kan  have 
alle  udmærkede  Egenskaber,  men  netop  ikke  den, 
at  »fremkalde  Jalousi« !  Paa  Sceneprøverne  kan  maa- 
ske  dette  være  kommet  for  Dagen,  og  i  Skyndingen 
Sangen  være  indskrænket  til  kun  sidste  Vers,  hvilket 
med  sin  Slutningslinie  »Min  Grav«  jo  nok  kunde 
stemmes  i  den  mere  rørende  Tone. 

Dette  faar  nu  være,  hvad  det  vil.  Hartmann  d.  æ. 
har  i  hvert  Fald  til  Partituret  komponeret  efter- 
følgende, af  en  sikker  Kunstnerhaand  førte  »Ca- 
vatina«  i  den  italienske,  eller  om  man  vil  tidlige 
Gluck'ske,  Operastil,  hvor  Sangeren  (altsaa  Knud) 
baade  har  Anledning  til  at  »røre«  og  til  som  Tenorist 
at  flotte  sig  med  et  gennem  hele  5  Takter  langt  udholdt 
e  i  bedste  Tenorleje.  —  Orkesterbesætningen  er  Vio- 
lini  I— II,  Viole,  Bassi,  Oboi  I— II  og  Corni  I— II.  I  Af- 
trykket er  Originalpartiturets  Retsskrivning  bibeholdt. 

I  Recensionen  af  Opførelsen  af  »Fiskerne«  fremhæver 
W.  H.F.Abrahamson  Sangen  »Liden  Gunver«  og  »En 
Søemand  med  et  modigt  Bryst«,  derimod  ikke  oven- 
staaende  Cavatina.  Hvor  længe  denne  har  holdt  sig 
ved  de  sceniske  Opførelser,  vides  ikke,  men  det  maa 
antages,  at  alle  æstetiske  Betænkeligheder  til  Trods, 
er  dog  paa  et  senere  Tidspunkt  »Kong  Christian  stoed 
ved  høyen  Mast«  indsat  i  sin  Helhed  i  Stykket,  altsaa 
ogsaa  med  den  Melodi,  vi  kender  fra  det  foregaaende, 
og  da  formentlig  i  den  Hartmann'ske  Omredaktion. 

Knad:  Tenor. 

II.    MELODIENS  KOMPONIST 

HVEM  har  komponeret  Melodien  til  »Kong  Chri- 
stian stod  ved  højen  Mast?«  Tidligere  antog 
man  naturligt,  at  det  var  Johann  Ernst  Hartmann, 
»Fiskernes«  Komponist.  Senere,  i  Fyrrerne  i  forrige 
Aarhundrede,  bragte  A.  P.  Berggreen  nye  Oplysnin- 
ger om  dette  Spørgsmaal  og  betegnede  en  bekendt 
Musikamatør  fra  Evvralds  Tid,  den  senere  Landsdom- 
mer paa  Bornholm  Ditlev  Ludvig  Rogert  (1742 — 
1813)  som  Melodiens  Komponist.  Den  bekendte 
Musikhistoriker  V.  C.  Ravn  sluttede  sig  senere  til 
denne  Anskuelse,  hvilken  herefter  synes  at  have 
vundet  Hævd,  saa  at  Rogerts  Navn  nu  for  Tiden 
almindeligvis  sættes  paa  denne  Melodi  i  de  torskel- 
lige Sangbøger. 

Hvad  siger  den  foregaaende  Undersøgelse  om  Me- 
lodiens Genesis  til  dette  Spørgsmaal?  Den  viser  os 
Sandsynligheden  af  at  denne  Melodi  slet  ikke  er 
komponeret  til  denne  Tekst,  men  har  foreligget  før 
denne.  Den  viser  os  fremdeles  de  3  Trin  i  denne 
Melodis  Udvikling. 

1)  Den  oprindelige  Melodi  i  Bast's  Violinbog. 

2)  Dens  senere  Udvikling  ved  N.  Schiørring,  Claus 
Schall  og  især  Johann  Ernst  Hartmann. 

3)  Dens  endelige  Skikkelse  ved  Kuhlau. 

Melodien  er  saa  omtrent  til  Stede  allerede  paa  det  før- 
ste Trin,  i  Bast's  Violinbog,  men  dér  er  den  anonym. 
Spørgsmaalet  bliver  da,  hvem  der  har  komponeret 

denne  Melodi,  Hartmann  d.  æ.  eller  Rogert  eller  muligt 
en  hel  anden  Komponist.  Det  sidste  ligger  imidlertid 
som  Kilderne  nu  er  helt  ude  i  det  blaa,  saa  vi  skal  her 
blot  holde  os  til  Spørgsmaalet  Hartmann  eller  Rogert. 

Det  maa  indrømmes,  at  Kortene  ikke  ligger  rigtigt 
heldige  for  Hartmanns  Kandidatur.  Der  er  for  det 
første  det,  at  hans  Partitur  til  »Fiskerne«  bringer  en 
hel  anden  Melodi.  Man  siger  straks,  naar  man  ser 
denne  anden  Melodi:  Den  Mand,  der  har  kompone- 
ret denne  Cavatina  til  »Du  Danskes  Vei  til  Roes  og 
Magt«  har  aldrig  komponeret  vor  Melodi  til  »Kong 
Christian  stoed  ved  høyen  Mast«.  De  to  Behandlin- 
ger er  ganske  forskellige,  ja  danner  fuldstændige  Mod- 
sætninger. Dernæst  Hartmanns  Omarbejdelse  af  vor 
Melodi  i  Udgaven  fra  1789!  Man  siger  straks:  Den 
Mand  har  ikke  komponeret  den  Melodi,  han  her  har 
for,  thi  i  saa  Fald  vilde  han  ikke,  ved  Siden  af  det 
gode,  han  forskaffede  den  (i  Tekstbehandlingen  og 
i  Afslutningen),  have  beskaaret  Melodien  paa  et 
fremtrædende  Punkt,  nemlig  Modulationsdelen,  saa 
at  selve  Melodien  derved  blev  forringet. 

Men  alligevel!  Vi  kan  ikke  lukke  Øjnene  for  de 
positive  Erklæringer  fra  Samtiden  til  Fordel  for 
Hartmann.  N.  Schiørrings  før  nævnte  »Selskabs- 
Sange  med  Melodier«  (1785),  som  bringer  vor  Melodi 
til  »Kong  Christian«,  er  ikke  forsynet  med  Kompo- 
nistnavne af  de  forskellige  Sange,  men  i  en  ind- 
ledende »Forerindring«  siger  Udgiveren  bl.  a. :  »Nogle 
af  disse  [Melodier]  har  ieg  vores  Hartmann  og  Wer- 
nicke  at  takke  for,  og  de  andre  ere  af  Naumann 
og  Schulz«.  Den  naturlige  Opfattelse  af  disse  Ord 
maa  dog  være  den,  at  S.  in  casu  har  nævnt  Hart- 
mann som  Komponist  af  »Kong  Christian«,  og  ikke, 
saaledes  som  A.  P.  Berggreen*)  noget  forceret  har  gjort 


*)  I  Fortalen  til  »Melodier  til  fædrelandshistoriske  Digte«  1840. 

gældende,  at  S.  i  sin  »tvetydige  Erklæring«  kun  har 
nævnt  Hartmann  som  »Meddeler«  af  denne  Melodi. 
—  N.  Schiørrings  ligeledes  før  nævnte  Samling  »Arier 
og  Sange«  (1789)  anfører  fremdeles  Hartmann  som 
Komponist  af  det  Uddrag  af  Musiken  til  »Fiskerne«, 
som  Samlingen  bringer  og  hvori  vor  Melodi  findes  i 
omredigeret  Skikkelse.  —  Endelig  staar  i  den  før 
nævnte  Melodisamling  »Lyra«  (1821 — 29)  Melodien 
til  »Kong  Christian«  med  Hartmanns  Navn. 

Endvidere  Traditionerne  fra  gammel  Tid  i  den 
Hartmann'ske  Slægt,  altid  stærkt  hævdede  af  J.  P.  E. 
Hartmann.  Hans  Fader  og  hans  Farbroder,  Søn- 
ner af  »Fiskernes«  Komponist,  har  aldrig  været  i 
Tvivl  om,  at  Melodien  til  »Kong  Christian«  skyldtes 
deres  Fader.  Den  ældste  af  Sønnerne,  Johan  Ernst 
Hartmann  d.  y.  (Domkantor  i  Roskilde),  har  selv 
berettet,  at  han  som  lille  Dreng  var  sammen  med 
Johs.  Ewald  og  sin  Fader  paa  en  Spaseretur,  hvor 
de  forhandlede  om  Melodien.  Og,  berettes  det 
videre,  da  Kuhlau  skrev  sine  Klaver-Variationer 
over  Melodien,  indhentede  han  hertil  Tilladelse  fra 
den  yngste  af  Sønnerne,  August  Wilh.  Hartmann, 
Fader  til  J.  P.  E.  Hartmann.  Det  er  personlige  Vid- 
nesbyrd, i  og  for  sig  uden  Beviskraft,  men  dog,  fore- 
kommer det  mig,  af  ikke  mindre  Vægt  end  det,  der 
senere  er  fremkommet  fra  Rogerts  Søn  til  Fordel 
for  hans  Fader. 

Nu  Rogerts  Kandidatur.  Det  synes  først  ret  sent 
at  være  kommet  op.  Den  første,  der  har  berørt 
det,  og  det  endda  temmeligt  let,  er  den  bekendte 
senere  Rektor  i  Viborg,  Fr.  Chr.  Olsen.  I  »Maaneds- 
skrift  for  Litteratur«  XV,  Kbhvn.  1836,  skrev  han  en 
Anmeldelse  af  Chr.  Molbechs  »Johannes  Ewalds  Lev- 
net«, hvori  findes  (Pag.  12—13)  følgende  Note: 

»Ditlev  Ludvig  Rogert,  død  som  Landsdommer 
paa  Bornholm.     Før  sin  Ansættelse  i  offentligt  Em- 

bede  privatiserede  han  i  en  Række  af  Aar  i  Kjøben- 
havn  og  omgikkes  da  meget  med  Evald  (jfr.  Mol- 
bech, S.  248).  Han  var  meget  musikalsk  og  har  — 
ifølge  de  troværdigste  Forsikkringer  —  givet  Hart- 
mann Ideen  til  den  skjønne  Melodi  til  »Kong  Chri- 
stian stod  ved  høien  Mast«. 

Derefter  rykkede  A.  P.  Berggreen  frem.  I  For- 
talen til  sine  »Melodier  til  de  af  »Selskabet  for 
Trykkefrihedens  rette  Brug«  udgivne  fædrelands- 
historiske Digte«  Kbhvn.  1840,  udtaler  Berggreen: 
»Om  den  bekjendte  Melodie  til  »Kong  Christian  stod 
ved  høien  Mast«  fortalte  et  Sagn  mig  allerede  for 
længe  siden,  at  den  ikke  var  componeret  af  Joh. 
Hartmann,  Componisten  til  Evalds  Syngespil  »Fis- 
kerne«, men  af  Landsdommer  Rogert.  Sandheden 
af  denne  Fortælling  er  bekræftet  ved  de  troværdigste 
Vidnesbyrd,  blandt  Andre  af  Rogerts  Søn,  Hr.  Can- 
cellieraad  Rogert  i  Helsingør«.  Berggreen  nævner 
saa  kort  Indholdet  af  et  Brev  desangaaende  fra  Ro- 
gerts Søn  og  udtaler  derefter,  at  Melodien  til  »Kong 
Christiancr  »er  aldrig  bleven  sjungen  ved  Opførelsen 
af  »Fiskerne«,  ligesom  den  heller  ikke  staaer  i  Parti- 
turen, hvor  derimod  findes  en  i  Arieform  compone- 
ret Musik  til  det  sidste  Vers  »Du  Danskes  Vei  til 
Roes  og  Magt«.  Berggreen  søger  Forklaringen  hertil, 
ligesom  vi,  i  den  Omstændighed,  at  Hartmann  uden 
Tvivl  har  »fundet  det  Sted,  hvor  den  forekommer, 
mindre  passende  for  en  Visecomposition  i  den  Stiil, 
som  denne  Text  udfordrede,  og  er  derfor  blevet 
enig  med  Evald  om  blot  at  benytte  det  sidste  Vers 
til  en  Arie«.  Derefter  nævner  han,  at  Fortalen  til 
Schiørrings  »Selskabs-Sange«  (1785)  ganske  vist,  som 
før  omtalt,  nævner  Hartmanns  Navn,  dog  efter  Berg- 
greens Mening  ikke  som  Komponist,  men  blot  fordi 
»Hartmann  har  meddeelt  ham  Melodien  og  maa- 
skee    bidraget    til    dens    harmoniske    Udstyr,    uden 

at  det  derfor  skal  være  sagt   at   han  har  compone- 
ret  den«, 

Saavidt  Berggreen.  Han  har  mærkeligt  nok  ikke 
aftrykt  det  paagældende  Brev  fra  Rogerts  Søn,  der 
dog  i  den  foreliggende  Sag  er  et  vigtigt  Aktstykke. 
Det  er  senere  kommet  til  det  Kgl.  Bibliotek,  og  skal 
derfor  her  meddeles  in  extenso: 

Helsingoer,  1.  Januar  1840. 
»S.  T.  Herr  Organist  Berggreen,  Kjøbenhavn. 

I  Anledning  af  Deres  Ærede  af  Gaars  Dato  und- 
lader jeg  ikke  herved  at  meddele  Dem,  at  det  for- 
holder sig  rigtigt,  at  Melodien  til  »Kong  Christian 
stod  ved  Køien  Mast«  i  »Fiskerne«  er  componeret 
af  min  sal:  Fader.  Han  var  en  af  Ewalds  Omgangs- 
venner og  kom  hyppigen  til  ham  paa  den  Tid,  han 
havde  bemeldte  Syngespild  (sic!)  under  Arbeide,  og  da 
min  Fader  havde  lagt  sig  endeel  efter  Theoretisk 
Musik,  gjordte  han  et  Forsøg  med  at  sætte  Melodie 
til  fornævnte  Sang  og  til  »Liden  Gunver«  i  samme 
Stykke.  Da  Ewald,  dengang  min  Fader  bragte  ham 
disse  Forsøg,  fandt  sig  fornøiet  med  dem,  og  endog 
glædede  sig  særdeles  ved  Melodien  af  »Kong  Chri- 
stian«, blev  dette  Aarsag  til  at  de  begge  bleve  benyt- 
tede i  Stykket.  Jeg  har  i  sin  Tid  først  paa  anden 
Haand  erfaret  dette,  men  senere  har  jeg  ogsaa  hørt 
det  bekræftet  af  min  Fader  selv,  og  uagtet  han  al- 
drig har  reclameret  nogen  Ret  for  sig  til  at  nævnes 
som  Componist  af  disse  tvende  Melodier,  kan  jeg 
intet  have  imod  at  De  paaberaaber  Dem  mit  Vid- 
nesbyrd for  at  han  er  det. 

Den  Dame,  som  Hr.  Overlærer  Olsen  har  nævnet 
Dem  som  tillige  bekjendt  med  denne  Sag,  formoder 
jeg  er  Frøken  Smith,  Datter  af  afdøde  Justitsraad 
og  Høiesterets  Advocat  Smith,  der  om  jeg  mindes 
ret  engang  har  sagt  mig  at  have  hørt  af  hendes 
Moder,  som  skal  have  kjendt  min  Fader,  at  den 
førstnævnte  Melodie  er  componeret  af  ham.  Der- 
som De  vil  sige  Olsen  dette,  vil  han  maaske  bedre 
erindre  sin  Kilde. 

Foruden  disse  Melodier  er  det  mig  alene  bekjendt, 
at  min  Fader  ogsaa  har  componeret  den  ældre 
Melodie  til  Wessels  »Braadne  Kar  i  alle  Lande«. 

Det  skal  være  mig  særdeles  kjært  om  den  Efter- 
retning, jeg  saaledes  har  kunnet  give  Dem,  maatte 
findes  tilfredsstillende. 

Ærbødigst 

C.  Rogert. 

P.  S.  For  det  Tilfælde,  at  De  maatte  ønske  denne 
videre  Underretning  tilføies,  at  min  Fader  hed  Det- 
lev  Ludvig  Rogert  og  døde  som  Landsdommer  paa 
Bornholm«. 


Indholdet  er  tydeligt  nok,  det  hævder  afgjort  Pa- 
terniteten  til  vor  Melodi  for  Rogert.  Men  det  er 
kun  et  personligt  Vidnesbyrd,  og  kan  derfor  ikke 
tilkendes  større  Beviskraft  end  de  fra  modsat  Side 
alt  fremdragne  personlige  Vidnesbyrd  fra  Hartmanns 
to  Sønner  til  Fordel  for  deres  Fader.  Man  kan  ikke 
lade  være  at  undre  sig  over.  at  det  har  varet  saa- 
længe  inden  Rogerts  Søn  har  optraadt  her.  Og  én 
Ting  svækker  den  objektive  Værdi,  man  kan  til- 
lægge hans  Vidnesbyrd  i  denne  Sag,  nemlig  hans 
Bemærkning  om  at  hans  Fader  ogsaa  er  Komponist 
af  Melodien  til  »Liden  Gunver«.  Herimod  staar  et 
bestemt  Udsagn  fra  mange  Aar  tidligere  af  Folke- 
visesamleren R.  Nyerup*)  om  at  denne  Melodi  er 
»tagen  af  en  ældre  Kæmpevise,  hvoraf  en  ustuderet 
Mand  da  sang  mig  den  første  Linie:  »Liden  Kirsten 
ganger  om  Kirkerist«.  Her  har  altsaa  Rogerts  Søn 
i  god  Tro  taget  fejl.  Men  saa  kan  han  ogsaa  i  god 
Tro  have  fejlet  med  Hensyn  til  »Kong  Christian«. 
Om  »Liden  Gunver«  er  der  iøvrigt  det  at  bemærke, 


*)  »Udvalgte   Danske  Viser   fra    Middelalderen«.   Tom.   V,  Pag 
128.     Kbhvn.  1814. 

at  denne  skønne,  folkeviseprægede  Melodi  ogsaa 
staar  i  Hartmanns  originale  Partitur  til  »Fiskerne« 
(Kgl.  Bibi.).  Det  kan  altsaa  kun  være  den  smukke 
Iklædning  af  Harmonien  og  af  Orkestrationen,  der 
skyldes  Hartmann.  Men  om  denne  Sag  skal  jeg 
ikke  udtale  mig  nærmere  paa  dette  Sted,  det  vilde 
føre  for  meget  af  Vejen. 

En  forøget  Vægt  til  Fordel  for  det  Rogert'ske  Fader- 
skab fik  Spørgsmaalet  »Hartmann  eller  Rogert«  da 
V.  C.  Ravn  tog  sig  af  Sagen  i  en  Artikel  i  »Nær  og 
Fjern«  Nr.  396  (1879-80).  Den  udmærkede  Forsker 
sluttede  sig  her  fuldkomment  til  det  Berggreen'ske 
Standpunkt  og  betegnede  Rogert  uden  Forbehold  som 
Komponisten  af  vor  Nationalmelodi.  Men,  maaske 
i  Følelsen  af,  at  der  dog  kunde  være  noget  hypote- 
tisk i  denne  Afgørelse,  forstod  han  at  styrke  Stillin- 
gen med  sin  Undersøgelses  nye  Resultater.  Det  mest 
fyldestgørende  i  denne  Sags  Behandling  er  det,  som 
er  fremkommet  fra  hans  Haand.  Ravn  gør  opmærk- 
som paa  det  nære  personlige  Forhold,  hvori  Chr. 
Fr.  Bast,  i  hvis  Violinbog  den  anonyme  Original- 
melodi forekommer,  og  D.  L.  Rogert,  dens  for- 
modede Komponist,  stod  til  hinanden.  De  var  jævn- 
aldrende Kammerater  og  Studenterfæller,  stammede 
begge  fra  Vest-Lolland,  fra  to  Nabosogne,  Utterslev, 
hvor  Rogerts  Fader  var  Præst,  og  Horslunde,  hvor 
Bast's  Fader  var  Degn,  og  de  levede  begge  som  Stu- 
denter i  København  dengang  den  Del  af  Violinbogen, 
hvori  Melodien  forekommer,  maa  antages  at  være 
skrevet.  Det  er  derfor  ganske  naturligt,  om  Bast  i 
denne  havde  nedskrevet  den  kønne  »Aria«  af  sin  Ven 
Rogert.  Og  det  personligt  venskabelige  Forhold  mel- 
lem Vennerne  og  Johannes  Ewald  er  givet.  Den  ene 
af  Brødrene  Bast.  som  jo  ligeledes  havde  Andel  i 
Violinbogens  Indhold,  Povel  Danchel  Bast,  var  en 
fortrolig  Ven  af  Ewald,  og  det  samme  gælder  Rogert, 

der  bl.  a.  var  med  til  som  Vitterlighedsvidne  at  under- 
skrive Ewalds  Testamente*). 

Alt  dette  af  V.  C.  Ravn  saaledes  fremdragne  styr- 
ker uden  Tvivl  Rogerts  Kandidatur;  efter  de  her 
givne  Oplysninger  synes  den  indre  Sandsynlighed 
mere  at  tilsmile  dette  end  Hartmanns  Kandidatur. 
Men  nogen  Beviskraft  ejer  disse  Oplysninger  dog 
ikke.  Her  staar  stadigt  Vidnesbyrd  mod  Vidnesbyrd, 
det  fra  Hartmanns  to  Sønner  imod  det  fra  Rogerts 
Søn.  Og  desuden,  ret  betænkt,  er  der  dog  mange 
Mærkeligheder,  om  Rogert  virkelig  skulde  have  været 
»Komponisten«  her.  Hvorfor  har  han  da  selv  i  le- 
vende Live  forholdt  sig  aldeles  taus  med  sit  Autor- 
skab, skønt  Melodien,  allerede  mens  han  levede, 
havde  faaet  en  vis  Udbredelse?  Og  hvorfor  har  han 
fundet  sig  i  at  Melodien  gik  under  Hartmanns 
Navn,  ja  endog  blev  »rettet«  af  denne  ved  de  senere 
Opførelser  af  »Fiskerne«  paa  det  Kgl.  Teater?  Og 
hvor  forunderligt,  at  han  selv,  saa  vidt  bekendt, 
aldrig  har  søgt  at  gøre  noget  mere  ud  af  sin  Melodi, 
ikke  selv  har  set,  at  den  indeholdt  Spiren  til  mere 
end  den  var,  ikke  har  forsøgt  at  harmonisere  den, 
heller  ikke  at  faa  en  anden  og  bedre  Slutning,  der 
kunde  passe  til  Ewalds  Tekst!  Og  saa  hans  øvrige 
Autorskab!  En  Mand,  der  havde  komponeret  denne 
Melodi  maatte  jo  have  komponeret  mange  andre, 
men  det  er  ialt  kun  3  Melodier,  hans  Søn  nævner, 
hvoraf  endda  den  ene,  »Liden  Gunver«,  som  alt  paa- 
vist,  maa  gaa  ud.  Hvad  den  anden  Melodi  angaar, 
den  »ældre  Melodi«  til  Wessels  »Braadne  Kar  i  alle 
Lande«,  véd  jeg  ikke.  om  den  skulde  være  identisk 
med  en  unavngiven  Melodi  til  denne  Tekst,  hvilken  jeg 
har  fundet  i  den  her  oftnævnte  Samling  af  N.  Schiør- 
ring,  »Selskabs-Sange  med  Melodier,  Kiøbenhavn  1785«, 


*  A.  D.  Jørgensen:   »Johannes    Evald«,  Pag.   176. 

—  en  pæn  Melodi,  som  mange  andre,  men  ikke 
mere! 

Hvad  om  der  var  en  anden  Løsning  paa  hele 
dette  Spørgsmaal  om  »Komponisten«?  Om  ikke 
denne  Melodi  oprindeligt  hørte  til  Massen  af  de 
Hundreder  af  Vandremelodier,  som  ikke  mindst  i 
hine  de  vandrende  Haandværkssvendes  Tider  spred- 
tes, som  oftest  ukendt  hvorfra  og  fra  hvem,  den 
hele  Verden  over  og  flokkede  sig  netop  i  saadanne 
Samlebøger  som  Bast's  Violinbog?  Melodier,  som  vi 
kender  saa  mange  af  herhjemme,  Viser  og  Sange  i 
alle  Genrer,  ikke  mindst  de,  der  senere  blev  Kirke- 
melodier, ligefra  »Nu  hviler  Mark  og  Enge«  der  op- 
rindeligt var  en  farende  Svends  Vise,  eller  »Befal 
du  dine  Veje«,  der  oprindeligt  var  en  Elskovsvise,  ind- 
til »O  sanctissima«  eller  »Dejlig  er  Jorden«  etc. 
Ligesom  jeg  har  fundet  Prototypen  til  vor  danske 
Folkevise  »Roselil  og  hendes  Moder  de  sad  over 
Bord«  i  en  »Menuet  fiir  die  Angelica«  (et  Luthinstru- 
ment)  fra  Benediktinerstiftet  Raigern. 

Som  Dokumenterne  ligger  nu  saa  lang  Tid  efter, 
er  dette  Spørgsmaal  om  »Komponisten«  ikke  til- 
fulde oplyst.  Vil  det  nogensinde  blive  det?  Den 
danske  Nationalmelodi  maa  i  saa  Henseende  dele 
Skæbne  med  saa  mange  andre  berømte  National- 
melodier, f.  Eks.  »God  save  the  king«  eller  »Mar- 
seillaisen«,  hvor  det  trods  mange  Efterforskninger 
endnu  ikke  er  lykkedes  bestemt  og  afgjort  at  faa 
de  herhen  hørende  Spørgsmaal  løste.  Ogsaa  for 
deres  Vedkommende  er  deres  oprindelige  Herkomst 
ikke  sikker,  ogsaa  for  deres  Vedkommende  gaar 
Melodiens  Genesis  sine  vildsomt  slyngede  Veje.  Og 
saa  maa  vi  heller  ikke  glemme,  at  hele  Sagen  for 
vort  Vedkommende  er  sat  galt  op,  naar  det  i  Almin- 
delighed hedder:  »Det  gælder  om  at  udfinde,  hvem 
der  har  komponeret  den  i  Bast's  Violinbog  forekom- 

mende  Melodi,  thi  denne  Mand  er  Komponist  af  vor 
Nationalmelodi«.  Det  er  han  ikke,  thi  den  dér  fore- 
kommende Urmelodi  er  ikke  endnu  vor  National- 
melodi. Den  blev  det  først  efter  at  den  i  et  halvt 
Aarhundrede  havde  ligget  hen,  mere  eller  mindre 
bemærket,  ligesom  saa  mange  andre  Melodier,  men 
saa  endelig  kom  i  de  rette  Hænder. 

Hvem  der  har  »komponeret«  vor  Nationalmelodi 
kan  vi  saaledes  ikke  afgøre  —  Komponisten  maa 
vi  foreløbigt,  indtil  nye  Oplysninger  foreligger,  fejre 
i  det  Uvisse.  Men  hvem  der  har  »kreeret«  den, 
derom  kan  der  ikke  være  Tvivl,  det  er  Frederik 
Kuhlau.  Af  de  to  oftnævnte  Kilder,  Urmelodien  i 
Bast's  Violinbog  og  Joh.  Ernst  Hartmanns  Omar- 
bejdelse af  denne,  har  Kuhlau  i  Ouverturen  til 
»Elverhøj«  udformet  Melodien  i  sin  endelige  Skik- 
kelse, givet  den  sin  monumentale  Plastik  og  sin 
prægtige  Harmonisation  og  derved  indblæst  den  Liv 
og  Aande,  saa  at  den  nu  regnes  med  blandt  de 
stolteste  Nationalmelodier  i  Verden. 

